Maslahatheh neiy, haggu noon badhaleh dheykah lafaeh nudheynan: AG | Mihaaru\nއެޓާނީ ޖެނެރަލް ރިފްއަތު: މައްސަލަތައް ރަނގަޅަށް ބަލައި ދިރާސާކުރުމަށް ފަހު ނޫނީ އޭޖީ އޮފީހުން މިހާރު ކޯޓުގައި އެއްވެސް ސްޓޭންޑެއް ނުނަގާނެ ކަމަށް ވިދާޅުވި.\nމަސްލަހަތެއް ނެތް، ހައްގު ނޫން ބަދަލަކަށް ލަފައެއް ނުދޭނަން: އޭޖީ\n29 މެއި 2019 - 08:43 13 comments\nޒާތީ، ތައައްސުބުން އެއްކިބާވެ، އިންސާފް ގާއިމްކޮށްދޭން އެދި ކުރީ ސަރުކާރުގައި އެންމެ ގަދައަށް އަޑު އުފުއްލެވި އެއް ބޭފުޅަކީ، ބަންޑާރަ ނައިބު އިބްރާހިމް ރިފްއަތެވެ؛\nއެކަމަކު މި ވެރިކަމުގައި، ދައުލަތުގެ އެންމެ ޒިންމާ ބޮޑު، އެއް މަގާމާ ހަވާލުވެވަޑައިގެން ދެއްވި ބައެއް ލަފާތަކާ އެކު އޭނާ އަށް ފާޑުކިއުން ވަނީ އަމާޒުވެފަ އެވެ. ދައުލަތަށް ލިބޭ ގެއްލުމަކަށް ނުބައްލަވައި، އަމިއްލަ މަސްލަހަތު އިސްކުރައްވާ ކަމުގެ ތުހުމަތު ވެސް އަޅުވައިފި އެވެ.\nޚާއްސަކޮށް، ދައުލަތަށް މާލީ ބުރައަކަށް ވާ ނިންމުންތަކުގައި، ރިފްއަތު ދެއްވާ ލަފަޔާ މެދު ސުވާލު އުފައްދަ އެވެ. މީގެ ކުރިން އޭނާ ވަކީލެއްގެ ގޮތުން މަސައްކަތް ކުރެއްވި ކުންފުނިތަކުގެ މަސްލަހަތު އިސްކުރައްވާ ކަމަށް ވެސް ޝައްކުކުރެ އެވެ.\nރިފްއަތު ދެއްވާ ލަފަޔަށް، ދައުލަތަށް ބުރަބޮޑުވާ ނިންމުންތަކާ ގުޅޭ ގޮތުން "މިހާރު" އިން ސުވާލު ދެންނެވުމުން ވިދާޅުވީ އެއްވެސް ކަމެއްގައި މިހާތަނަށް ގާނޫނާ ޚިލާފު އަދި ނުހައްގު ބަދަލެއް އެއްވެސް ބަޔަކަށް ހޯދައި ދޭން ލަފައެއް ދެއްވާފައި ނުވާނެ ކަމަށެވެ. މަގާމާ ހަވާލުވެވަޑައިގަތުމުގެ ކުރިން ވެސް އޭނާ ގަބޫލުކުރެއްވި ހަމަތަކާއި އުސޫލްތައް ދޫކޮށް ނުލައްވާ ކަމަށާއި ކުރިއަށް އޮތް ތަނުގައި ވެސް އިސްކުރައްވާނީ ދައުލަތާއި ރައްޔިތުންގެ ހައްގުތައް ކަމަށް ވިދާޅުވި އެވެ.\nގޯހެއް ވާނީ ގޯހަކަށް. އެކަމަށް އިއުތިރާފްވެ، ތަކުރާރުވިޔަ ނުދޭން މަސައްކަތް ކުރުމަކީ ލަދުގަންނަން ޖެހޭ ކަމެއް ނޫން. ދެރަވާން ޖެހޭ ކަމެއް ނޫން. އެއީ ކަން ރަނގަޅަށް ކުރަން ބޭނުންވާ ކަން އަންގައިދޭ ކަމެއް. --ރިފްއަތު\nފަހަކަށް އައިސް ކޯޓުތަކުން ނިމިފައިވާ ބައެއް މައްސަލަތަކުގައ ފައިސާގެ ބޮޑެތި އަދަދުތަކެއް ދައުލަތުން ދައްކަން ޖެހުން ފާހަގަކުރައްވަމުން ވިދާޅުވީ އެއްވެސް މައްސަލައެއް ރަނގަޅަށް މުރާޖައާކޮށްފައި ނޫނީ ފައިސާ ދޭން ލަފައެއް ދެއްވާފައި ނޯންނާނެ ކަމަށެވެ.\n"މައްސަލަތައް ރަނގަޅަށް ރިވިއުކޮށްފައި، ހަމަ ހަގީގަތުގައި ވެސް ދޭން ޖެހޭ ހާލަތެއްގައި ނޫނީ، ދައުލަތުން ފައިސާއެއް ދޭން ލަފައެއް، ނުވަތަ އިރުޝާދެއް އެއްވެސް އެޓާނީއަކަށް ދީފައެއް ނޯންނާނެ،" ރިފްއަތު ވިދާޅުވި އެވެ.\n"ގަބޫލުކުރަން ޖެހޭ ހަގީގަތެއް، މި ސަރުކާރު އައިއިރު، ވޭތުވެދިޔަ ސަރުކާރުތަކުން އެބަހުރި ވަރަށް ގޯސްކޮށް ކަންތައްތައް ކޮށްފައި. އެއީ މީސްމީހުންގެ ވަޒީފާ އަށް ބެލި ކަމުގައި ވިޔަސް ދައުލަތުގެ އެތަން މިތަނުން އެގޮތަށް އަމަލުކޮށްފައި އެބަހުރި،" ރިފްއަތު ވިދާޅުވި އެވެ.\nބަންޑާރަ ނައިބު އިބްރާހީމް ރިފްއަތު: ދައުލަތުން ގޯސް ހަދާފައިވާ ނަމަ، ކޯޓުތަކުގައި އޭޖީ އޮފީހުގެ ވަކީލުން އެކަމަށް އިއުތިރާފްވާން ފެށުމަކީ ލަދުވެތި ކަމެއް ކަމަށް ދެކަވަޑައިނުގަންނަވާ ކަމަށް ވިދާޅުވި. -- މިހާރު/ފައިލް ފޮޓޯ\nއޭނާ ވިދާޅުވާ ގޮތުން ފުލުހުންނާއި ކަރެކްޝަނަލް ސާވިސަސް އާއި މިނިވަން މުސްތަގިއްލު މުއައްސަސާތަކުގެ ހާލަތަކީ ވެސް އެއީ އެވެ. ވެރިކަމާ މި ސަރުކާރު ހަވާލުވުމާ އެކު، ދައުލަތާ ދެކޮޅަށް ވަރަށް ގިނަ އަދަދެއްގެ މައްސަލަ ހުށަހެޅި ކަމަށް ރިފްއަތު ވިދާޅުވި އެވެ.\nއޭޖީ އޮފީހުން މުރާޖައާ ކުރަން ޖެހުނު ވަޒީފާގެ މައްސަލަތައް އެކަނި ވެސް، އޭނާ ވިދާޅުވި ގޮތުގައި، 90 އަށް ވުރެ މައްޗެވެ.\nބޭއިންސާފުން އަމަލުކޮށްފައިވާ މައްސަލަތަކުގައި، ދައުލަތުން ދޭން ޖެހޭ ބަދަލުގެ އަދަދު ދެ ބިލިއަން ޑޮލަރު (30 ބިލިއަން ރުފިޔާ) އަށް އަރާ ކަމަށް ރައީސް އޮފީހުން ވަނީ ލަފާކޮށްފަ އެވެ.\n"އެގޮތަށް ކޮންމެ މައްސަލައެއް ރިވިއުކޮށްފައި، އެ މައްސަލައެއް ގެންގުޅުއްވި ވަކީލުންނާ، ސުޕަވައިޒަރާ، އަޅުގަނޑާ އެކީގައި ވަކިވަކިން މައްސަލަތައް ރިވިއުކޮށްފައި، ވަޒީފާގެ މައްސަލައެއް ވެއްޖިއްޔާ މައުޟޫއީ އަދުލުވެރިކަން ގާއިމްކުރިތޯ ބަލާފައި އިޖުރާއީ އަދުލުވެރިކަން ގާއިމްކުރިތޯ ބަލާފައި، އެކަން އެގޮތަށް ގާއިމް ނުވެ އޮންނަ ހާލަތުގައި ގެއްލުމުގެ ބަދަލު ނަގައިދޭން މި ނިންމަނީ. އަދި އެ ވެސް އެއް އަހަރު ދުވަހުގެ މުއްދަތަށް ބަލާފައި،" ރިފްއަތު ވިދާޅުވި އެވެ.\n"އެކި މަޝްރޫއުތަކާއި ޚިދުމަތްތަކުގައި ވެސް މައްސަލައެއް މުރާޖައާކޮށްފައި ނޫނިއްޔާ ކޯޓުގައި ސްޓޭންޑެއް ނަގާފައެއް ނޯންނާނެ."\nރިފްއަތު ވިދާޅުވި ގޮތުގައި މައްސަލަތައް ރަނގަޅަށް ބަލައި ދިރާސާކުރުމަށް ފަހު ނޫނީ އޭޖީ އޮފީހުން މިހާރު ކޯޓުގައި އެއްވެސް ސްޓޭންޑެއް ނުނަގާނެ އެވެ. އަދި ދައުލަތުން ގޯސް ހަދާފައިވާ ނަމަ، ކޯޓުތަކުގައި އޭޖީ އޮފީހުގެ ވަކީލުން އެކަމަށް އިއުތިރާފްވާން ފެށުމަކީ ލަދުވެތި ކަމެއް ކަމަށް ދެކަވަޑައިނުގަންނަވާ ކަމަށް ވިދާޅުވި އެވެ.\nމީގެ ކުރިން އޮތީ، ދައުލަތުން ގޯހެއް ހެދިޔަސް، އެކަން ފޫބައްދަން ގާނޫނާ ޚިލާފު އެހެން އަަމަލުތަކަކަށް އަރައިގަތުމުގެ ސަގާފަތެއް ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި ރައްޔިތުންނަށް އުއްމީދުތަކަކާއި ވައުދުތަކަކާ އެކު ރައީސް އިބްރާހިމް މުހައްމަދު ސޯލިހް ވެރިކަމާ ހަވާލުވެވަޑައިގަތީ ކަންކަން ރަނގަޅު ކުރާށެވެ. އެއްވެސް މީހެއްގެ ހައްގެއް ނިގުޅައިގެންފައިވާ ނަމަ، އެ މީހަކަށް އެ ހައްގެއް ހޯދައި ދިނުމަކީ ވެސް މި ސަރުކާރުގެ ވައުދެއް ކަން ފާހަގަކުރެއްވި އެވެ.\n"އެއީ، ސިޔާސީ ސަބަބަކާ ހުރެ ވަޒީފާ އިން މީހަކު ވަކިކުރި ނަމަވެސް އެ މީހަކަށް ހައްގު ވަޒީފާ ހޯދައިދޭން އަޅުގަނޑުމެން އައީ. އަދި ދައުލަތުން ޚިދުމަތެއް ހޯދާފައި ލާރި ނުދީ އޮތް ކަމަށް ވާ ނަމަ، އެ ލާރި ވެސް އެ ބަޔަކަށް ހޯދައިދޭން އަޅުގަނޑުމެން މިއައީ. އަދި ދައުލަތުން އާއްމު ފަރުދަކާ އެކު ނޫނިއްޔާ ކުންފުންޏަކާ އެކީގައި ކޮންޓްރެކްޓެއް ހަދާފައި އޭތި، ގޯސްކޮށް ބާތިލްކޮށްފައި އޮތް ކަމަށް ވަނީ ވިއްޔާ، އެކަން ރަނގަޅު ކުރަން އަޅުގަނޑުމެން މިއައީ،" ރިފްއަތު ވިދާޅުވި އެވެ.\n"މިއިން އެއްވެސް ކަމެއް ކުރާއިރު އެ މީހަކަށް ހައްގު ނޫން ބަދަލެއް ދޭކަށެއް އެއްބަހެއް ނުވެވޭނެ. އެގޮތަކަށް ލަފައެއް ވެސް ނުދޭނަން."\nއެކަމަކު ކުރިން ގޯސްކޮށް ލަފައެއް ދީފައިވާ ނަމަ، އެކަން ރަނގަޅު ކުރުމަކީ މި ސަރުކާރުން ކުރާނެ ކަމެއް ކަމަށް ވިދާޅުވި އެވެ. ނިޔަތަކީ ގޯސް ކަންކަން ރަނގަޅުކޮށް، ނިގުޅައިގަތް ހައްގުތައް އިޔާދަކުރުން ކަމަށް ވިދާޅުވި އެވެ.\nއޭޖީ ވިދާޅުވި ގޮތުގައި އަމިއްލަ ލޯ ފާމުން ވަކިވެވަޑައިގެން، އޭޖީގެ މަގާމް ގަބޫލުކުރެއްވީ ރައްޔިތުންނަށް ޚިދުމަތް ކޮށްދެއްވަން ބޭނުންވާތީ އެވެ. މަގާމުގައި، މިހާތަނަށް ނިންމެވި ނިންމެވުމެއްގައި އަމިއްލަ އަދި އެހެން އެއްވެސް މީހެއްގެ މަސްލަހަތެއް ނޯންނާނެ ކަމަށާއި ކުރިއަށް އޮތް ތަނުގައި ވެސް ނޯންނާނެ ކަމަށް ވިދާޅުވި އެވެ.\n"އަޅުގަނޑު ވަރަށް ސާފުކޮށް މި ދަންނަވަނީ، ސަރުކާރުގެ އެއްވެސް ފަރާތެއްގެ މަސްލަހަތަކަށް، ބަލާފައެއް ނޫން ރިވިއުކުރުމުގެ ކަންކަން ނުވަތަ މައްސަލައެއްގައި ނިންމުމެއް ނިންމަނީ. ގާނޫނުއަސާސީގެ 133 ވަނަ މާއްދާގެ އޮންނަ ގޮތުގެ މަތިން އަޅުގަނޑު އުފުލަން ޖެހޭ މަސްއޫލިއްޔަތެއް މި އުފުލަނީ ގާނޫނުގައި އެކަން އޮންނަ ގޮތަށް ކުރެވޭތޯ އަބަދުވެސް ބަލަނީ،" އޭނާ ވިދާޅުވި އެވެ.\nރިފްއަތު ވިދާޅުވި ގޮތުގައި އޭނާ ލަފާ ދެއްވާނީ އަދި ވަކާލާތު ވެސް ކުރައްވާނީ ގެއްލުމެއް ވެފައި އޮންނަ ހާލަތުގައި ރަނގަޅަށް ބަލާފައި ބަދަލު ދިނުމެވެ. މިސާލެއްގެ ގޮތުން ނެންގެވީ ދީބާޖާ އަށް 348 މިލިއަން ރުފިޔާ ދޭން ޖެހޭ ކަމަށް ސިވިލް ކޯޓުން ކުރި ހުކުމް ސުޕްރީމް ކޯޓުން ދެމެހެއްޓުމުން، އެއީ ސައްހަ އަދަދެއް ނޫން ކަމަށް އޭނާ ވިދާޅުވަމުން ގެންދަވާ ސަބަބެވެ.\n"ކޮބައިތޯ މައްސަލައަކީ ދީބާޖާ އަށް ވެފައި އޮތް ގެއްލުން ދަށު ކޯޓުގައި ބެލުމުގެ؟ ނެތޭ އެއްވެސް މައްސަލައެއް. ކީއްވެތޯ އަޅުގަނޑުމެން 348 މިލިއަން ރުފިޔާ ހަމަ ދޭން ޖެހޭ ކަމަށް ދަށު ކޯޓުން ހުކުމް ކުރީމަ، ދަށު ކޯޓުން ބާތިލްކުރީމަ، އިތުރަށް އެއްވެސް ބެލުމެއް ނުބަލައި ސުޕްރީމް ކޯޓުން މި މައްސަލައިގައި އަނެއްކާ ދަށު ކޯޓުގެ ހުކުމަށް ތާއީދު ކުރީ،" ރިފްއަތު އެއްސެވި އެވެ.\nބަންޑާރަ ނައިބު ކަމުގެ ލިއުން، އިބްރާހިމް ރިއްފަތުއަށް ރައީސް ހަވާލުކުރައްވަނީ.--- ފޮޓޯ: ހުސައިން ވަހީދު/މިހާރު\nދައުލަތުން މިހާތަނަށް ބަދަލު ދޭން ޖެހޭ މައްސަލަތައް ތަފްސީލްކޮށް ދެއްވަމުން ވިދާޅުވީ ދެ ފަރާތުގެ ދެމެދުގައި ވާ އެއްބަސްވުންތައް ނިންމަން ޖެހޭނީ އެއްވެސް ފަރާތެއްގެ ހައްގަކަށް އުނިކަން ނާންނަ ގޮތަށް ކަމަށެވެ. ދެ ފަރާތުގެ ދެމެދުގައި އެއްބަސްވުމެއް ލިއެވިފައިވާ ނަމަ އަމަލްކުރަން ޖެހޭނީ އޭގައި އޮންނަ ގޮތަށް ކަމަށް ވިދާޅުވި އެވެ.\nރޯ ގޯސްކޮށް، ގާނޫނީ ލަފާ ދީގެން ބައެއްގެ ހައްގުތަކަށް އަރައިގަތީމަ ދެން ނުބުނެވޭނެ ދެއްތޯ އެ މީހުންނަކަށް ގެއްލުމުގެ ބަދަލު ދޭކަށެއް ނުޖެހެއޭ. --ރިފްއަތު\nދައުލަތަށް މާލީ ބުރަ އުފުލަން ޖެހެނީ، އޭޖީ ވިދާޅުވި ގޮތުގައި، އެއްބަސްވުން އުވާލާ އިރު، ގާނޫނީ ގޮތުން ބަލަން ޖެހޭ ކަންކަން އެންމެ ފުރިހަމަ އަށް ނުބަލާތީ އެވެ. މިސާލެއްގެ ގޮތުން ދެއްކެވީ، ވެލާނާ އިންޓަނޭޝަނަލް އެއާޕޯޓް ހިންގަން ޖީއެމްއާރާ އެކު ވީ އެއްބަސްވުމާއި ދީބާޖާގެ އެއްބަސްވުން އުވާލި ގޮތެވެ.\nކަޅާއި ހުދުން ވަކި ގޮތަކަށް ލިއެފައި ވަނިކޮށް، އެއާޚިލާފަށް އެއްބަސްވުން އުވާލުމުގެ ޒިންމާ ނަގަން ޖެހެނީ އެކަމަށް ލަފާ ދެއްވި ބޭފުޅުން ކަމަށް ރިފްއަތު ވިދާޅުވި އެވެ.\n"އާޚިރުގައި، ކޮންމެ މައްސަލައެއްގެ ބަދަލުދޭން ޖެހޭ އިރު ރައްޔިތުންގެ ޓެކްސް ފައިސާ އިން ބަދަލު ދޭން މި ޖެހެނީ. ރައްޔިތުންގެ އެއްވެސް ލާރިއެއް ޚަރަދުކުރަން ވާނީ ހަމަ ހަގީގަތުގައި ވެސް އެފަދަ ލާރިއެއް ހަރަދުކުރަން ޖެހޭ ހާލަތެއް ވުޖޫދު ވީމަ. ރޯ ގޯސްކޮށް، ގާނޫނީ ލަފާދީގެން ބައެއްގެ ހައްގުތަކަށް އަރައިގަތީމަ ދެން ނުބުނެވޭނެ ދެއްތޯ އެ މީހުންނަކަށް ގެއްލުމުގެ ބަދަލު ދޭކަށެއް ނުޖެހެއޭ،" ރިފްއަތު ވިދާޅުވި އެވެ.\nއޭނާ ވިދާޅުވީ ހައްގު ހޯދުމަކީ ތަފާތު ކުރުމެއް ނެތި އެންމެންނަށް ހަމަހަމަކަމާ އެކު ހައްގު ހޯދައިދިނުން ކަމަށް ގަބޫލުކުރައްވާ ކަމަށެވެ. ސަރުކާރާ ގުޅުމެއް ނެތް މީހެއްގެ ހައްގެއް ގެއްލިފައި އޮންނަ ގޮތަށް، ސަރުކާރުގެ ވަޒީފާގައި އުޅޭ މީހެއްގެ ހައްގެއް ވެސް ގެއްލިފައި އޮވެދާނެ ކަމަށް ވިދާޅުވި އެވެ.\nއޭޖީ ވިދާޅުވި ގޮތުގައި އެންމެންނަށް ހައްގު ހޯދަން ކުރާ މަސައްކަތުގައި ދައުލަތުން ކޮށްފައިވާ ގޯސްތައް ވެސް ރަނގަޅު ކުރާނެ އެވެ.\n"އާއްމު މީހަކު ކުރިއަސް ދައުލަތުން ކުރިއަސް، ގޯހެއް ވާނީ ގޯހަކަށް. އެކަމަށް އިއުތިރާފްވެ، ތަކުރާރުވިޔަ ނުދޭން މަސައްކަތް ކުރުމަކީ ލަދުގަންނަން ޖެހޭ ކަމެއް ނޫން. ދެރަވާން ޖެހޭ ކަމެއް ނޫން. އެއީ ކަން ރަނގަޅަށް ކުރަން ބޭނުންވާ ކަން އަންގައިދޭ ކަމެއް. އެ އިތުބާރު ގާއިމްކުރާނަން،" ރިފްއަތު ވިދާޅުވި އެވެ.\nއިތުރު ލިޔުންތައް ދިވެހި ސަރުކާރު ކޯޓް އެޓާނީ ޖެނެރަލް އެޓާނީ ޖެނެރަލްގެ އޮފީސް އިބްރާހިމް ރިފްއަތު، އެޓާނީ ޖެނެރަލް


Photo Essay: Double Dotge mi photothah balanvaane!\nކަނޑުފަޅުގެ ދިރުންތަކުގެ އެއް ބަޔަކީ މުރަކަ އެވެ. މުރަކަތައް އެކަތި އަނެކައްޗާ ގުޅި ކޮންމެ އެއްޗަކަށް ތަފާތު ކުލައެއް ލިބިފައިވާ އިރު އެއީ ކަނޑު އަަޑީގެ ރީތި ބަގީޗާ ތަކެވެ. ކަނޑުގެ އަޑީގައި ފީނާ އެތައް ވަގުތެއް ހޭދަ ކުރާ ޑައިވަރުން ވެސް ބުނަނީ އެހެނެވެ. މުރަކައިގެ ގެތަކުގައި ދިރިއުޅޭ އެކި ފާޑު ފާޑުގެ މަސްމަހާމެއްސާއި ކަނޑުގެ ދިރުންތައް ބަލައިލަން ފީނާ ކޮންމެ މީހަކު ވެސް ބޭނުންވަނީ އެ ރީތި މަންޒަރުތައް ދެކިލާށެވެ. ކަނޑުގެ ދިރުންތަކާ ގުޅިފައިވާ މުރަކަތައް މަރުވުމާއި ކޮރަލް ބްލީޗިންގެ ބޮޑު މެސެޖު ރާއްޖޭގެ އިންޓަނޭޝަނަލް ފޮޓޯގްރާފަރު މުހައްމަދު އަޒްމީލް ނުވަތަ "ޑަބަލްޑޮޓްއެމްވީ" ދައްކުވައިދެނީ އެންމެން ވެސް ބަލަން ބޭނުންވާނެ ގޮތަަކަށެވެ.\n"ވައިޓް ފަޔާ" އެގްޒިބިޝަންގެ މުހިންމު ފޮޓޯ: މި އެގްޒެބިޝަންގެ ހުރިހާ ފޮޓޯއެއް ރާއްޖެއިން ބޭރަށް ގެންދާނެ -- އަބްދުﷲ ޝަފީއު | އަވަސް\nގާ ހުދު ވުމާއި މަރުވުމުގެ ވާހަކައަކީ ކުރިން ވެސް މިހާރު ވެސް ބޭރުގެ އެންވަޔަރަމެންޓަލިސްޓުން ރާއްޖެ އައިސް ދައްކާ ވާހަކަ ތަކެވެ. އެއީ ވަމުންދާ ކަމެއް ކަމާއި ގާ ނެގުމާއި ގުޅުންހުރި މައްސަލަތަކުގެ އަސްލު ދިވެހިންނަށް ބުނެދޭތާ ވެސް އެތައް ދުވަހެއް ވެއްޖެ އެވެ. އެންމެން ވެސް އުޅެނީ އޭގެ ބޮޑު މަންޒަރު ދައްކުވައި ދެވޭތޯ އެވެ.\n"ވައިޓް ފަޔާ" އެގްޒިބިޝަންގައި ބަހައްޓާފައި ހުރި ފޮޓޯތަކެއް: މި ފޮޓޯތަކުން ދިވެހިންނާއި ދިވެހިންގެ ތިމާވެއްޓަށް ވަރަށް މުހިންމު މެސެޖެއްދީފައިވޭ -- އަބްދުﷲ ޝަފީއު | އަވަސް\nއަޒްމީލް ވެސް ކިޔައިދެނީ ހަމަ އެވާހަކަ އެވެ. އެކަމަކު އޭނާ އެ ވާހަކަތައް ކިޔައިދެނީ ތަފާތު އުކުޅެއް ބޭނުން ކޮށްލައި ގެނެވެ.\nއަޒްމީލް ބުނި ގޮތުގައި އެގްޒިބިޝަނެއް ބާއްވައި މުރަކަތަކެއް އަަތުރައި މީހުން ގެންގޮސް ފަރުތައް ހަލާކު ވަމުންދާ ވާހަކަ ދެއްކިޔަސް އެކަން ގަބޫލު ކުރަން ވެސް އަދި ބަލާނެ މީހަކު ނުވާނެ އެވެ. ބެލިއަސް މާ ބޮޑު އަސަރެއް ނުކުރާނެ އެވެ. އެހެންވެ އަޒްމީލް ބެލީ އޭނާގެ ސްޓައިލުގައި އެ މެސެޖް ސިކުނޑިއަށް ލައިދެވޭތޯ އެވެ.\nއަޒުމީލްގެ "ވައިޓް ފަޔާ" އެގްޒިބިޝަންގައި ބަހައްޓާފައި ހުރި ފޮޓޯތަކުގެ ތެރެއިން ފޮޓޯއެއް: މުޅި އެގްޒެބިޝަން ހާއްސަކޮށްފައި ކޮރަލް ބްލީޗިންއަށް -- އަބްދުﷲ ޝަފީއު | އަވަސް\nއަޒްމީލްގެ ހާއްސަ މެސެޖްގެ ނަމަކީ "ވައިޓް ފަަޔާ" އެވެ. އެ ނަން ބޭނުން ކޮށްގެން އޭނާ އާޓް ގެލަރީގައި މިދިއަ ހަފުތާގައި ބޭއްވި އެގްޒިބިޝަންގައި ތަފާތު 10 ފޮޓޯ ގަނޑެއް އަތުރި އެވެ. އެއީ ހުދު މުރަކައާ އެކުގައި މޮޑެލް އެކެވެ.\nކޮންމެ މުރަކަގަނޑަކީ ވެސް ދިރުމެއް ހުރި އެއްޗެއްކަން ފެންނަ ކަހަލަ ގޮތަކަށް މީހުން ބޭނުންކޮށްފައި ވެއެވެ. ބައެއް ފޮޓޯތަކުގައި މުރަކަތަކާއެކު މީހުން ކެމޮފުލާޖް ކޮށްފައި ހުއްޓެވެ.\nއެ ފޮޓޯތަކުން ފެންނަ މޮޑެލުންގެ މޫނުމަތީން އެއްވެސް އުފާވެރިކަމެއް ނުފެނެ އެވެ. މުޅީން ފެންނަނީ ނުތަނަވަސް ކަމާއި ހާސް ކަމާއި ބިރުގެންފައިވާ ތަނެވެ. ފަނާވެ ނެތި ދިއުމުގެ ބިރުގަތުމެއް ސިފަވާ ފަދަ ބެލުމެއް އެ މޮޑެލުންގެ އެކްސްޕްރެޝަނުން ދައްކުވައިދެ އެވެ. އަދި އެކުދިންނާއެކުގައިވާ ހުރިހާ މުރަކަ އެއްހެން ވަނީ ހުދުވެފަ އެވެ. އިތުރު ކުލައެއް ދެން ނުފެންނާނެ ގޮތަކަށް މުޅީ މަރުވެފަ އެވެ.\nއަޒްމީލްގެ އެގްޒެބިޝަންގައި ހިމެނި މުހިންމު މެސެއްޖެއް ދީފައިވާ ފޮޓޯއެއް -- އަބްދުﷲ ޝަފީއު | އަވަސް\nކަނޑުފަޅުގެ ދިރުންތައް އަހަރެމެންގެ މުއްސަނދި ތިމާވެށި ހަލާކުވަމުންދާ ގޮތް މި އެގްޒަބިޝަނުން ދައްކުވައި ދިން\nބައެއް މުރަކަތަކުގައި މީހަކު ފެންނަވަރު ވަނީ ކިރިޔާ އެވެ. އެކަމަކު އެއީވެސް އިރެއްގައި ރީތި ކުލަތައްޖެހި ދިރުމެއް ވެސް ހުރި މުރަތަކެއް ކަން އެނގެ އެވެ. ހުރިހާ މުރަކައެއް ހުދުވެފަ އެވެ.\nދިވެހިންނަށް އަޒްމީލް ދޭން ބޭނުންވީ މި މެސެޖެވެ. ބޭނުންވީ ކުރިއެކޭ އެއްގޮތަށް މުރަކަތައް ހުދުވާކަން އަންގައިދޭށެވެ. އެތައް އަހަރަކުން ހެދި ބޮޑުވި ދިރުންތައް ދުވަސްކޮޅެއް ތެރޭ ހުދުވެ މަރުވެ ނެތި ދަނީ އަހަރެމެންގެ އަމަލުތަކުން ކަން އަންގައިދޭން ބޭނުންވީ އެވެ. ގުދުރަތީ ވެށި ހަލާކުކޮށްލައިގެން މާއްދީ ބޭނުމަށް ނަގަމުންދާ މުރަކަތައް ތަންތަނުގައި ވިއްކަން ބެހެއްޓެންވީ ކޮން ސަބަބަކާ ހުރެތޯ އަޒްމީލް ސުވާލު ކުރަނީ އޭނާގެ ތަސްވީރުތައް ބޭނުން ކޮށްގެނެވެ.\nއަޒްމީލްގެ "ވައިޓް ފަޔާ" އެގްޒިބިޝަންގައި ބަހައްޓާފައި ހުރި ފޮޓޯތަކުގެ ތެރެއިން ފޮޓޯ އެއް -- އަބްދުﷲ ޝަފީއު | އަވަސް\nބަލައިބަލާށެވެ؛ އެ ފެންނަނީ މީގެ ކުރިން ރީއްޗަށް ލެތްޕިފައި އޮންނާނެ ރިނދައްޔެކެވެ. ފިސާރި އަގު ވެސް ހުންނާނެ ރިނދައްޔެކެވެ. އެތެރޭގެ ވިދުންވެސް ގަދަވެފައި ބަބުޅާނެ އެވެ. އަދި ބޮޑަށް ހުޅުވާލައިފިތަ؟ ދެން ފެންނާނީ އެތައް ރުފިޔާ ހާހަކަށް ވިއްކާލެވޭނެ އަގުހުރި މުތެކެވެ.\nއަޒްމީލް އަތުރައިދިން ފޮޓޯގައިވާ ރިނދަލީގައި ދިރުމެއް ވެސް ވިދުމެއް ވެސް ނެތެވެ. އިތާގެ ރިނދަލި ދެފަޅި ކޮށްލުމުން އޮންނަ މުތް ވެސް އެއޮތީ މަރުވެ، ހަރުވެ ދުވަސްވެފަ އެވެ. އަދި ކައިރިން ބަލައި ބަލާށެވެ. އިތާ ފަޅީގައި ތަތްވެފައި އެއޮތީ ބޮޑު ސިންގާ ޕްލާސްޓިކް ގަނޑެކެވެ. މިއީ އެންމެ ރިނދަައެއް ނޫނީ އެންމެ އިތާ ފަޅިއެކެވެ. މީގެ އެތައް ރިނދައެއް އެތައް އިތާ ފަޅިއެއް ކަނޑާއި ވިލާއި ފަޅުގެ އަޑީގައި ވާނެ އެވެ. އަޒްމީލް ބުނާ ވާހަކައަކީ މިއީ އެވެ.\nއަޒްމީލްގެ "ވައިޓް ފަޔާ" އެގްޒިބިޝަންގައި ބޭނުން ކުރި މުހިންމު ފޮޓޯއެއް: މުޅި އެގްޒަބިޝަނަށް ބޮޑު ހޭދައެއް ކޮށްފައިވޭ -- އަބްދުﷲ ޝަފީއު | އަވަސް\nއަދި ބަލައިބަލާށެވެ. ހިތަށް އަރާނީ އެންމެ ސުވާލެކެވެ؛ މުރަކަ ހުދުވުމާ މުރަކަ ނެގުމާބޭހޭ ގޮތުން އާއްމުން ހޭލުންތެރި ކުރުވަން ބޭނުންވި އެގްޒިބިޝަނެއްގައި އަސްލު މުރަކަ ބޭނުންކޮށްފައި މި ހުރީ ކީއްވެގެން ހެއްޔޭ އެވެ؟ އެއަކީ ވެސް ދޮގެއްވާ ނޫނެވެ. އެކަމަކު ކިތަންމެ ކައިރިން ބެލިއަސް އެއަކީ އަސްލު މުރަކަތަކެއް ނޫނެވެ. އެއީ ރާއްޖެއިން ބޭރުން އަޒްމީލް ބޭނުންވާ ގޮތަށް ތައްޔާރު ކޮށްފަައިވާ އާޓިފިޝަލް މުރަކަތަކެކެވެ. އޭނާ ދިވެހި ފަޅުތަކުން ހަމަ އެންމެ މުރަކަގަނޑެއް ވެސް ނުނަގަ އެވެ. އެ ޔަގީންކަން އަޒްމީލް ދެ އެވެ. އެކަމަކު މި "ފޭކް މުރަކަތައް" ޑީޓެއިލް ކަމުން އަސްލު ހަގީގަތާ ވަރަށް ކައިރިއަށް ގެންގޮސްދެ އެވެ.\nމާލޭގެ އާޓްގެލަރީގައި މިދިއަ ހަފުތާގައި ނިންމާލި ފޮޓޯ އެގްޒިބިޝަންގައި ބެހެއްޓި ފޮޓޯގަނޑަކަށް މީހަކު ބަލަހައްޓައިގެން: މި އެގްޒެބިޝަނަށް މީހުންގެ ސަމާލުކަން ދިޔަ -- އަބްދުﷲ ޝަފީއު | އަވަސް\nއަޒްމީލްގެ މި ޕްރޮޖެކްޓަކީ އޭނާގެ އެންމެ ފުރަތަމަ ސޯލޯ އެގްޒިބިޝަނެވެ. ރާއްޖޭގެ ލޯކަލް އާޓިސްޓުން ހިމަނައިގެން ދިން މި ބޮޑު މެސެޖުގެ ފަހަތު މޭކަޕް އާޓިސްޓެއްގެ ގޮތުގައި މަސައްކަތް ކުރީ ރުތުބާ އަހްމަދު އެވެ.\nމި 10 ފޮޓޯގަނޑު ނަގަން އެތައް ގަޑި އިރެއް ހޭދަ ކުރި އިރު މުޅި ޕްރޮޖެކްޓަށް ބައި ލައްކައެއްހާ ރުފިޔާ ހަރަދުކުރި އެވެ. މިއީ އަޒްމީލްގެ އެންމެ ބޮޮޑެތި ޕްރޮޖެކްޓުތަކުގެ ތެރެއިން އެއް ޕްރޮޖެކްޓެވެ.\nހުދު މުރަކައިގެ މި ފޮޓޯތައް ހިފައިގެން އަޒްމީލްގެ މިސްރާބު ދެން އޮތީ ރާއްޖޭން ބޭރަށެވެ. އަހަރުގެ ފަހުކޮޅު ޖުމެއިރާ ވިޓަވެލީގައި މި އެގްޒިބިޝަން ބާއްވާނެ އެވެ. އަންނަ އަހަރު ދެން ގެންދާނީ އިނގިރޭސި ވިލާތުގެ ލަންޑަނަށެވެ. އެހެން ނޫނީ ދުބާއީ އަށެވެ. ވިހިވިހީގެ މާޗު މަހު ޖަރުމަނުގެ ބާލިންގައި މި ފޮޓޯގަނޑުތައް އަތުރާނެ އެވެ.\nކެރެލާގެ ކޯރެއް ފިޔާތޮށިކުލައިން ޒީނަތްތެރިވެފައި\nޗިލީގެ "މުނިކާފަ ގަސް": 5484 އަހަރު


SunOnline: GYPA program ge partner innaa eku soi koffi\nޖީވައިޕީއޭ ޕްރޮގްރާމުގެ ޕާޓްނަރުންނާއެކު ސޮއިކޮށްފި\n30 Jul 2019, 14:55\nގްލޯބަލް ޔޫތު ޕީސް އެމްބެސެޑާސް ޕްރޮގްރާމުގެ ޕާޓްނަރުންނާއެކު ސޮއިކުރުން - ފޮޓޯ/ އެމްއޭސީއެލް\nރީޖަނަލް އެލަޔަންސް ފޯ ފޮސްޓަރިން ޔޫތު (ރަފީ) ޖަމިއްޔާއިން މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަމަންޓާ ގުޅިގެން އިންތިޒާމިކުރާ ގްލޯބަލް ޔޫތް ޕީސް އެމްބެސެޑާސް (ޖީވައިޕީއޭ) ޓްރެއިނިން ޕްރޮގްރާމުގެ ސްޕޮންސަރުންނާއި ޕާޓްނަރުންނާއި އެކު އެއްބަސްވުމުގައި ސޮއިކޮށްފިއެވެ.\nމިއަދު ހޮޓެލް ޖެންގެ އަޒުރް ރެސްޓޯރަންޓްގައި ކުރިޔަށްގެންދިޔަ ސޮއިކުރުމުގެ ރަސްމިއްޔާތުގައި ޖުމްލަ 14 ޕާޓްނަރުންނާއި ސްޕޮންސަރުންނާއި އެކު ވަނީ ސޮއިކޮށްފައިވެއެވެ. އޭގެ ތެރޭގައި ޔޫތު މިނިސްޓްރީ، ހޮޓެލް ޖެން، މޯލްޑިވްސް ނޭޝަނަލް ޔުނިވާސިޓީ، އޭޑީކޭ ހޮސްޕިޓަލް އަދި މޯލްޑިވްސް އެއާޕޯޓްސް ކޮމްޕެނީ ލިމިޓެޑާއި މޯލްޑިވްސް ޕޮލިސް ސާވިސް ހިމެނެއެވެ.\nރަފީ ޖަމިއްޔާގެ ރައީސާ ޑރ. އައިޝަތު ރަފިއްޔާ ވިދާޅުވީ ބައިނަލްއަގުވާމީ ފެންވަރެއްގައި ރާއްޖޭގައި ފުރަތަމަ ފަހަރަށް ބޭއްވޭ މިފަދަ ހަރަކާތް ބޭއްވުމަށް ރަފީ ޖަމިއްޔާއަށް ކުރި އިތުބާރު ބަލައިގަންނަ ކަމަށެވެ.\nއޮގަސްޓް މަހުގެ 28 އިން 31 އަށް ކުރިޔަށްގެންދިޔުމަށް ހަމަޖެހިފައިވާ މިޕްރޮގްރާމުގައި 25 ގައުމަކުން 150 ޒުވާނުން ބައިވެރިވުމަށް ވަނީ ހަމަޖެހިފައެވެ.\nމި ޕްރޮގްރާމުގެ ޝަރަފުވެރި މެހެމާނަކަށް ހަމަޖައްސާފައިވަނީ ޕީސްގެ ދާއިރާއިން ގައުމީ އަދި ދުނިޔޭގެ ފެންވަރުގައި ފާހަގަކޮށްލެވޭ ޝަހުސިއްޔަތެއް ކަމުގައިވާ ކުރީގެ ރައީސް އަދި މިހާރުގެ ރައްޔިތުންގެ މަޖިލީހުގެ ރައީސް މުހައްމަދު ނަޝީދުއެވެ.\nރަފީ ޖަމިއްޔާއިން ބުނީ ޖީވައިޕީއޭ ޕްރޮގްރާމުގެ ތެރެއިން ތަމްރީނުވާ ހުރިހާ ޒުވާނުންވެސް ކަނޑައެޅިގެންދާނީ އެ ޒުވާނެއްގެ ގައުމުގައި ޕީސްއަށް މަސައްކަތްކުރާ ޕީސް އެމްބެސެޑަރެއްގެ ގޮތުގައި ކަމަށެވެ.\nމި ޕްރޮގްރާމުގައި އެންމެ އިސްކަމެއްދީފައިވާނީ ޕްރޮގްރާމުގެ ބައިތައް ނަގައިދެއްވާ ބޭފުޅުން ކަނޑައެޅުމުގައި ކަމަށާއި އެގޮތުން ރާއްޖޭގެ އިތުރުން ހަ ގައުމަކުން ތަޖުރިބާކާރު ލެކްޗަރަރުން ބައިވެރިވާނެކަމުގައި ރަފީ އިން ބުންޏެވެ.\nމިޕްރޮގްރާމުގެ ތެރޭގައި "ސްނޯކްލް ފޯ ގްލޯބަލް ޕީސް - އައި އޭމް ޕީސް ވިތު މެރިން ލައިފް، ސްޓޮޕް ލިޓަރިންގ" ގެ ނަމުގައި ސްނޯކްލިންގ ސެޝަންއަކާއި "ގްލޯބަލް ޔޫތް ޕީސް ވޯކް"ގެ ނަމުގައި ހިނގާލުމެއް ބޭއްވުމަށް ވަނީ ހަމަޖެހިފައިއެވެ. ރަފީ ޖަމިއްޔާއިން ބުނީ ވަކި އުމުރުފުރާއެއް ނެތި، ކޮންމެ މީހަކަށްވެސް ބައިވެރިވޭގޮތަށް ހުޅުމާލޭގައި ކުރިޔަށްދާ މި ހިނގާލުމުގައި ބައިވެރިވުމުގެ ފުރުސަތު އަންނަ މަހުގެ ފަހަކާ ހަމައަށް އޮންނާނެ ކަމަށެވެ.\nފޯބްސް އޭޝިޔާގެ ގަދަ 30 ގައި ދިވެއްސެއް!\n"ޝައުގުވެރިވާ ދާއިރާއަކުން ކުރިއަށް ދިޔުމަށް މަގުފަހިކުރޭ"


Meege 11 Aharu Kurin Covid-19 Ge Vahtharu Fenunu Kamuge Thuhumathu! - Vaguthu\nމީގެ 11 އަހަރު ކުރިން ކޮވިޑް-19ގެ ވައްތަރެއް ފެނުނު ކަމުގެ ތުހުމަތު\nމީގެ 11 އަހަރު ކުރިން ކޮމްބޯޑިއާގައި ދިރިއުޅެމުން އައި ވާލުތަކަކުން ކޮވިޑް-19 އާއި ވައްތަރު ބައްޔެއް ފެނިފައިވާ ކަމަށް ސައިންސްވެރިން ބުނެފިއެވެ.\nސައިންސްވެރިން ވަނީ 2010 ވަނަ އަހަރުން ފެށިގެން އެމީހުން ނަގާފައިވާ ސުންކުތައް ޓެސްޓް ކޮށްފައެވެ. އެއީ މީގެ ގަރުނެއް ކުރިން ނަގާފައިވާ ވާލުގެ 430 ސުންކުއެވެ. ސައިންސްވެރިން ބުނީ، އެ ކުރި ޓެސްޓްތަކުން ކޮވިޑް-19 އާއި ދާދި އެއްގޮތް ކުރާ ކަހަލަ ވައިރަސް އެއް ފެނިފައިވާ ކަމަށެވެ.\nމި ވާލަކީ ކެމްބޯޑިއާގެ އިތުރުން ލާއޮސް، މިއަންމާ، ތައިލޭންޑް އަދި ވިއެޓްނާމުން ފެންނަ ވާލެކެވެ. މި ވާލު އުޅެމުން އައިސްފައިވަނީ ކެމްބޯޑިއާގެ އިރުއިތުރުގެ ހޮހޮޅަތަކެއްގައި ކަމަށް ސައިންސްވެރިން ބުނެއެވެ.\nމިދިޔަ ހަފްތާގައި އާންމު ކޮށްފައިވާ ރިޕޯޓެއްގައި ސައިންސްވެރިން ބުނީ، އެ ވާލުން ފެނިފައިވާ ވައިރަސް، މިވަގުތު ފެތުރެމުން އަންނަ ކޮވިޑް-19 ޖެހެން މެދުވެރިވި ވައިރަސް (ސާސް-ކޮވް2) އާއި 92.6 އިންސައްތަ އެއްގޮތް ކަމަށެވެ. އެހެން ނަމަވެސް މިއީ އެކި ސައިންސްވެރިންގެ މެދުގައި ވާހަކަ ދެކެވިފައިވާ ކަމެއް ނޫނެވެ.\nމީގެ ކުރިން ނޮވެމްބަރު މަހުގެ ތެރޭގައިވެސް މި ސައިންސްވެރިން ވަނީ އެ މައްސަލަ ފެންމަތި ކޮށްފައެވެ. އެހެން ނަމަވެސް އޭރު އެ ވައިރަސް އާއި ކޮވިޑް-19 ފެތުރޭ ވައިރަސްއާއި ހުރި ގުޅުމެއް ވަނީ ހޯދައި ނުގަނެވިފައެވެ.\nއެހެން ނަމަވެސް މި ހަފްތާގެ ތެރޭގައި އެބޭފުޅުން ވަނީ ވައިރަސް ފެތުރިގެން އައި ގޮތް ހޯދުމާއި ގާތްވެފައިވާ ކަމަށް ބުނެފައެވެ. އަދި ޖަނަވާރެއްގެ ފަރާތުން ޖެހޭ ބައްޔެއް ކަމުން ކުރިއަށް އޮތް ދުވަސްތަކަށް ތައްޔާރުވެގެން ތިބުމަށް ވަނީ ގޮވާލާފައެވެ.\nޖެނުއަރީ 31, 2021 19:22\nޖެނުއަރީ 31, 2021 19:53\n2010 ވަނަ އަަހަރުން މިހާތަނަށް ގަރުނެއް ވޭތޯ. ޑީކޭޑް\nޖެނުއަރީ 31, 2021 19:59\nޖެނުއަރީ 31, 2021 20:08\nހީބިހިނަގާ ޖަނަވާރު ގައިން ހުރިހާ ބައްޔެއްވެސް ފެތުރޭނެ


Trump vidhaalhuvee molhuvee Biden kamah, ekamaku bali gabool kuravvan dhekolhu | Mihaaru\nރައީސް ޓްރަމްޕާއި އިންތިޚާބު ކާމިޔާބު ކުރެއްވި ބައިޑަން. --ފޮޓޯ:އޭއެފްޕީ\nޓްރަމްޕް ވިދާޅުވީ މޮޅުވީ ބައިޑަން ކަމަށް، އެކަމަކު ބަލި ގަބޫލްކުރައްވަން ދެކޮޅު\n15 ނޮވެމްބަރ 2020 - 23:264comments\nވޮޝިންޓަން (ނޮވެމްބަރު 15) - އެމެރިކާގައި ބޭއްވި ރިޔާސީ އިންތިޚާބު ކާމިޔާބުކޮށްފައި ވަނީ ޖޯ ބައިޑަން ކަމަށް ރައީސް ޑޮނަލްޑް ޓްރަމްޕް ފުރަތަމަ ފަހަރަށް އެއްބަސްވެވަޑައިގެންފި އެވެ. ނަމަވެސް އިންތިޚާބުން އެމަނިކުފާން ބަލިވިކަމަށް ވިދާޅުވާން ވަނީ ދެކޮޅު ހައްދަވައިފަ އެވެ.\n"ބައިޑަން ވަނީ އިންތިޚާބު ކާމިޔާބުކޮށްފައި. ސަބަބަކީ މި އިންތިޚާބު ވަނީ އޮޅުވާލާފައި ކަމަށްވާތީ،" ރިޕަބްލިކަން ރައީސް ޓްވިޓާގައި ވިދާޅުވި އެވެ.\nޓްރަމްޕުގެ މި ޓްވީޓް ކުރެއްވިތާ އެއްގަޑިއިރު ފަހުން ވަނީ ނޮވެމްބަރު3ވަނަ ދުވަހުގެ އިންތިޚާބުން އެމަނިކުފާން ބަލިވެފައިވާ ކަމަށް ގަބޫލް ނުކުރައްވާ ކަމަށް ވިދާޅުވެފަ އެވެ.\nއިންތިޚާބުގެ ނަތީޖާ ގަބޫލް ނުކުރައްވާ ޓްރަމްޕް ވަނީ ބައެއް ސްޓޭޓްތަކުގެ މައްސަލަތައް ކޯޓަށް ހުށަހަޅުއްވައިފަ އެވެ. ނަމަވެސް ކޯޓު މަރުހަލާ އިން މިހާތަނަށް އެއްވެސް ކާމިޔާބެއް ލިބިފައެއް ނުވެ އެވެ. ވޯޓު އޮޅުވާލާފައިވާ ކަމަށް ޓްރަމްޕް ވިދާޅުވި ނަމަވެސް އެއްވެސް ހެއްކެއް ދައްކަވައިފައެއް ނުވެ އެވެ.\nއިންތިޚާބާ ބެހޭ އޮފިޝަލުން ހުކުރު ދުވަހު ވިދާޅުވެފައި ވަނީ މިއީ އެމެރިކާގެ ތާރީޚުގައި ވެސް ބޭއްވި ސަލާމަތީ ގޮތުން އެންމެ ރައްކާތެރި އިންތިޚާބު ކަމަށެވެ. އިންތިޚާބާ ބެހޭ އޮފިޝަލުން އެހެން ވިދާޅުވެފައި ވަނީ ޓްރަމްޕަށް ލިބިވަޑައިގެންނެވި އެތައް މިލިއަން ވޯޓެއް ސިސްޓަމުން ޑިލީޓްވެފައިވާ ކަމަށް އެމަނިކުފާން ތުހުމަތު ކުރައްވާފައި ވަނިކޮށެވެ.\nއެމެރިކާގެ ހުރިހާ ސްޓޭޓެއްގެ ޕްރޮޖެކްޓެޑް ނަތީޖާ މިހާތަނަށް ލިބިފައިވާ އިރު ބައިޑަން ވަނީ 306 އިލެކްޓޯރަލް ކޮލެޖް ވޯޓު ހޯއްދަވައިފަ އެވެ. ޓްރަމްޕަށް ލިބިވަޑައިގެންފައި ވަނީ 232 އިލެކްޓޯރަލް ވޯޓެވެ. ވެރިކަމަށް ވަޑައިގަންނަވަން ބޭނުން ވަނީ މަދުވެގެން 270 އިލެކްޓޯރަލް ވޯޓެވެ. ރައްޔިތުންގެ އަޣުލަބިއްޔަތު ވޯޓުން ވެސް ޓްރަމްޕަށް ވުރެ ފަސް މިލިއަން ވޯޓު ބައިޑަން ވަނީ އިތުރަށް ހޯއްދަވައިފަ އެވެ. އެހެންވެ ބައެއް ސްޓޭޓްތަކުގެ ވޯޓު އަލުން ގުނައިގެން ވެސް ނަތީޖާ ބަދަލުވެދާނެހެން ހިއެއް ނުވެ އެވެ. އެކަމަކު މިހާތަނަށް ވެސް ބައިޑަން މޮޅުވި ކަމަށް ޓްރަމްޕް ވިދާޅުވެފައެއް ނުވެ އެވެ. މިދިޔަ ހުކުރު ދުވަހު ވެސް ނޫސްވެރިންނާ ވާހަކަ ދައްކަވަމުން ޓްރަމްޕް ވަނީ އެމެރިކާގައި ދެން ގާއިމްކުރާނެ ސަރުކާރެއް އެނގެނީ ކާކަށްތޯ ސުވާލު އުފައްދަވައިފަ އެވެ.\nބައިޑަންގެ ސަޕޯޓަރުން ގަބޫލް ކުރަނީ އެމަނިކުފާން އިންތިޚާބު ކާމިޔާބު ކުރައްވާފައިވާ ކަމަށް ޓްރަމްޕް ވިދާޅުވުމަކީ ބަލި ގަބޫލް ކުރުން ކަމަށެވެ.\nއިންތިޚާބުން ބަލިވިކަމަށް ޓްރަމްޕް ގަބޫލް ކުރައްވާފައި ނުވާތީ ސަރުކާރު ބަދަލު ކުރުމުގެ މަރުހަލާތައް ކުރިއަށް ގެންދަން ޖެނެރަލް ސާވިސް އެޑްމިނިސްޓްރޭޝަނުން އެއްބާރުލުން ދީފައެއް ނުވެ އެވެ. އަދި ސަރުކާރުގެ އިންޓަލިޖެންސް މައުލޫމާތު ވެސް ބައިޑަން އަށް ހިއްސާކުރަމަކުން ނުގެންދެ އެވެ.


SunOnline: BREAKING - Sofwan BroadCom in vakikuran Committee in ninmaifi\nސޮފްވާން ބްރޯޑްކޮމްއިން ވަކިކުރަން ކޮމިޓީއިން ފާސްކޮށްފި\nމުހައްމަދު މުޒައްޔިން ނާޒިމް 25 Jun 2019, 15:01\nމޯލްޑިވްސް ބްރޯޑްކާސްޓިން ކޮމިޝަން (ބްރޮޑްކޮމް)ގެ ކުރީގެ ނައިބު ރައީސް، އިސްމާއިލް ސޮފްވާން އެ ކޮމިޝަނުގެ މެމްބަރުކަމުން ވަކިކުރަން މަޖިލީހުގެ ތަޅުމަށް ހުށަހެޅުމަށް މިނިވަން މުއައްސަސާތަކާ ބެހޭ ކޮމިޓީއިން މިއަދު ފާސްކޮށްފިއެވެ.\nކޮމިޝަންގެ މެމްބަރު ސޮފްވާން ކޮމިޝަނުގެ ނައިބު ރައީސްކަމުން އިސްތިއުފާ ދެއްވީ މިމަހުގެ 17 ވަނަ ދުވަހުއެވެ. އޭނާ ކޮމިޝަނުގެ މަސައްކަތަށް ނުނިކުންނަވާތާ އަށް މަސް ދުވަސް ވެއްޖެއެވެ.\nސޮފްވާން ކޮމިޝަނުގެ މެމްބަރުކަމުން ވަކިކުރުމަށް މަޖިލީހުގެ ތަޅުމަށް ފޮނުވަން ނިންމީ މިއަދު ބޭއްވި، މިނިވަން މުއައްސަސާތަކާ ބެހޭ ކޮމިޓީގެ ބައްދަލުވުމުގައެވެ. ސޮފްވާން މަގާމުން ވަކިކުރަން ކޮމިޓީއަށް ހުށަހެޅުއްވީ، ގަލޮޅު ދާއިރާގެ މެންބަރު މީކާއީލް އަހުމަދު ނަސީމެވެ. އެ ހުށަހެޅުމަށް ތާއީދުކުރެއްވީ ބިލެއްދޫ ދާއިރާގެ މެންބަރު އަހުމަދު ހަލީމް (ދޮންބިލެއް ހަލީމް)އެވެ.\nމި ހުށަހެޅުމަށް މިނިވަން މުއައްސަސާތަކާ ބެހޭ ކޮމިޓީގެ މެމްބަރުން ތާއީދުކޮށް، ސޮފްވާން ކޮމިޝަނުގެ މެމްބަރުކަމުން ވަކިކުރަން މަޖިލީހުގެ ތަޅުމަށް ހުށަހެޅުމަށް ފާސްކުރީ ކޮމިޓީގައި ބައިވެރިވެވަޑައިގެންނެވި މެމްބަރުންގެ އިއްތިފާގުންނެވެ.\nސޮފްވާން ވަކިކުރަން ނިންމި ސަބަބަކީ، އޭނާ ކޮމިޝަނުގެ ވަޒީފާއަށް ނުނިކުންނަވާތީއެވެ.\nބްރޯޑްކޮމްގެ ރައީސް މުހައްމަދު ޝަހީބު މިއަދު ވަނީ ސޮފްވާންގެ ހާޒިރީ ރިޕޯޓު، ރައްޔިތުންގެ މަޖިލީހަށް ފޮނުއްވާފައެވެ. ހާޒިރީގައި ވާ ގޮތުން މިދިޔަ ސެޕްޓޭމްބަރު 28 ވަނަ ދުވަހުން ފެށިގެން ކޮމިޝަންގެ އެއްވެސް ބައްދަލުވުމަކަށް ސޮފްވާން ހާޒިރު ނުވެއެވެ. އަދި މި އަހަރުގެ ތެރޭގައި އޭނާ ޗުއްޓީ ނަންގަވާފައިވާކަންވެސް ހާޒިރީ ރިޕޯޓުން އެނގެއެވެ.\nބްރޯޑްކާސްޓް ކުރުމުގެ ގާނޫނުގައި ބުނާގޮތުން އެކަށީގެންވާ އުޒުރެއް ނެތި ކޮމިޝަންގެ ބައްދަލުވުމަށް ކޮމިޝަންގެ މެމްބަރަކު ވިދިވިދިގެން ތިން ބައްދަލުވުމަށް ހާޒިރު ނުވެއްޖެނަމަ، އެއީ މެމްބަރުކަމުން ވަކި ކުރެވިދާނެ ހާލަތެކެވެ.\nކޮމިޓީގެ ބައްދަލުވުމުގައި މިއަދު ބައްދަލުވުމުގައި ހުރިހާ މެމްބަރުން ވަކިކުރުމަށް ގަމު ދާއިރާ މެމްބަރު މުހައްމަދު ވިސާމް ހުށަހެޅިއެވެ. ނަމަވެސް އެކަށީގެންވާ ފުރުސަތު ނުދީ ހުރިހާ މެމްބަރުން މަގާމުން ވަކި ކުރުމަށް މަޖިލީހަށް ފޮނުއްވުމާ މެދު ގިނަ މެމްބަރުން ދެކޮޅު ހެއްދެވިއެވެ.\nކޮމިޓީން މިއަދު ނިންމީ ބްރޯޑްކޮމްގެ މެމްބަރުންނާ ގުޅޭ ތަހުގީގު، އަންނަ ޖުލައި މަހުގެ އަށްވަނަ ދުވަހަށް ނިންމުމަށެވެ. އަދި ތަހުގީގުގެ މަސައްކަތްތައް އަވަސްކުރުމަށްޓަކައި ކޮމިޓީގެ ތެރެއިން ސަބް ކޮމިޓީއެއްވެސް މިއަދު ވަނީ އެކުލަވާލައިފައެވެ.\nއެ ކޮމިޓީގައި ހިމެނެނީ ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގު، ގަމު ދާއިރާގެ މެމްބަރު މުހައްމަދު ވިސާމް، ތިނަދޫ ދެކުނު ދާއިރާގެ މެމްބަރު އަބްދުﷲ ސަނީފު އަދި ވިލިމާލެ ދާއިރާގެ މެމްބަރު އަހްމަދު އުޝާމެވެ.\nކޮމިޓީގެ ބައްދަލުވުމުގައި ސޮފްވާން ވަކިކުރުމަށް ނިންމި އިރު، އެންޓި ކޮރަޕްޝަން ކޮމިޝަންގެ ރައީސް، ހަސަން ލުތުފީވެސް މަސައްކަތަށް ނުނިކުންނަވާތީ، މަގާމުން ވަކުރުމަށް މަޖލީހަށް ފޮނުވުއްމަށް ކޮމިޓީން މިއަދު ނިންމިއެވެ.\nއެމްއެމްޕީއާރުސީގެ ހިޔާނާތަކީ ޑޭލައިޓް ރޮބަރީއެއް\nޕީޖީ އާއިޝަތު ބިސާމް\nޑްރަގްގެ ފަރުވާ ނުލިބި 800 މީހަކު ދޫވެފައި\nޕީޖީ ޒިންމާ އަދާކުރި ކަމަށް ގަބޫލެއް ނުކުރެވުނު


ފޮރިން މިނިސްޓަރ އަދި ހޯމް މިނިސްޓަރ ގެ އިތުބާރު ނެއް މައްސަލަ މަޖިލީހަށް – DhiDaily\nފޮރިން މިނިސްޓަރ އަދި ހޯމް މިނިސްޓަރ ގެ އިތުބާރު ނެއް މައްސަލަ މަޖިލީހަށް\nފޮރިން މިނިސްޓަރ އަބްދުﷲ ޝާހިދު ގެ އިތުރުން ހޯމް މިނިސްޓަރ އިމްރާން އަބްދުﷲ ގެ އިތުބާރު ނެތްކަމުގެ މައްސަލަ މަޖިލީހަށް ހުށަހެޅުމުގެ ތައްޔާރީތައް، ކާށިދޫ ދާއިރާގެ މެންބަރު އަބްދުﷲ ޖާބިރު ފައްޓަވާފިއެވެ.\nޖާބިރު ވިދާޅުވީ ޝާހިދުގެ އިތުބާރު ނެއް މައްސަލަ ހުށައަޅަން ޖެހުނީ ރާއްޖޭގެ ފޮރިން މިނިސްޓްރީ ފެއިލް ވެފައިވާ ކަމަށް ގަބޫލު ކުރެވޭތީ ކަމަށެވެ. އަދި މިއަންނަ ހޯމަ ދުވަހު މައްސަލަ މަޖިލީހަށް ހުށަހެޅުމަށް ކަނޑައެޅިފައިވާ ކަމަށްވެސް ޖާބިރު ވަނީ ވިދާޅުވެފަ އެވެ.\nމީގެ އިތުރުން ހޯމް ދުވަހު ހޯމް މިނިސްޓަރ އިމްރާން އަބްދުﷲގެ އިތުބާރު ނެތްކަމުގެ މައްސަލަވެސް ހުށަހަޅުއްވާނެކަން ޖާބިރު ފާހަގަކުރެއްވިއެވެ. ހޯމް މިނިސްޓަރ އިމްރާންގެ ޒިންމާ އަދާކުރުމުގައި އޭނާ ބޮޑުތަނުން ފެއިލްވެފައިވާކަމަށް ވެސް ޖާބިރު ވިދާޅުވިއެވެ.\nޖާބިރު މިފަދައިން ވިދާޅުވެފައި ވާއިރު އިތުރު ބައެއް ވަޒީރުންގެ އިތުބާރު ނެތްކަމުގެ މައްސަަލަވެސް މަޖިލީހަށް ވައްދަން މަސައްކަތް ކުރައްވާ ކަމަށް ޖާބިރު ވިދާޅުވިއެވެ.\nޖާބިރު ވަނީ މުޅި ކެބިނެޓް އެއްކޮށް އިސްތިއުފާ ދިނުމަށް ގޮވާލައްވާފައެވެ.


Konme meehakuves anekunnah alhailai ihusaan theri vumakee eynaage machahvvaa dheenee vaajibeh ކޮންމެ މީހަކުވެސް އަނެކުންނަށް އަޅައިލައި އިޙްސާންތެރިވުމަކީ، އޭނާގެ މައްޗަށްވާ ދީނީ ވާޖިބެއް: ހުކުރުޚުތުބާ – Ilm Konme meehakuves anekunnah alhailai ihusaan theri vumakee eynaage machahvvaa dheenee vaajibeh\nކޮންމެ މީހަކުވެސް އަނެކުންނަށް އަޅައިލައި އިޙްސާންތެރިވުމަކީ، އޭނާގެ މައްޗަށްވާ ދީނީ ވާޖިބެއް: ހުކުރުޚުތުބާ\nކޮންމެ މީހަކުވެސް އަނެކުންނަށް އަޅައިލައި އިޙްސާންތެރިވުމަކީ، އޭނާގެ މައްޗަށްވާ ދީނީ ވާޖިބެއްކަމުގައި މިއަދު ހުކުރުޚުތުބާގައި ވިދާޅުވެއްޖެއެވެ.\nއަޚުވަންތަކަމާއި އެއްބަނޑުއެއްބަފާކަން އަޅުގަނޑުމެން މުސްލިމުންގެ މެދުގައި އޮންނަންޖެހޭ ގޮތެވެ. ތިމާގެ އަމިއްލަ މަޞްލަޙަތަށްވުރެ އެހެންމީހުންގެ މަޞްލަޙަތު އިސްކޮށް، އެމީހުންނަށް އަޅާލައި އިޙްސާންތެރިވުމެވެ. ކޮންމެ މުސްލިމަކީ އިސްލާމީ އުޚުއްވަތްތެރިކަމުގެ ހަށިގަނޑުގައި ހިމެނޭ، އެއާ ވަކިނުކުރެވޭ ފަދަ ގުނަވަނެކެވެ. އެ ހަށިގަނޑު އުފުލަންޖެހޭ ކޮންމެ ތަކުލީފެއް، ވޭނެއް، ހުރިހައި ގުނަވަންތައް ޙިއްޞާކުރަންޖެހެއެވެ. މިއީ، މުސްލިމުންގެ މިސާލެވެ. މުސްލިމުންގެ މެދުގައި އޮންނަންޖެހޭ އެއްބަނޑު އެއްބަފާކަމެވެ. ކޮންމެ މީހަކުވެސް އަނެކުންނަށް އަޅައިލައި އިޙްސާންތެރިވުމަކީ، އޭނާގެ މައްޗަށްވާ ދީނީ ވާޖިބެކެވެ.\nއަޅުގަނޑުމެންގެ މުޖުތަމަޢުގައި އަޅުގަނޑުމެންގެ ރަށުގައި، އަޅުގަނޑުމެންގެ އަވަށުގައި، އެކިއެކި ކަންކަމުގައި އެހީތެރިކަމަށް ބޭނުންވާ ގިނަ ބަޔަކު ވެއެވެ. އެއް ބަޔަކަށް މާލީ އެހީތެރިކަން ބޭނުންވެފައިވާއިރު، އަނެއްބަޔަކަށް ނަފްސާނީ އެހީތެރިކަން ބޭނުން ވެއެވެ. އަނެއް ބަޔަކަށް، ހިތާމައާއި، ހިތްދަތިކަމުން އަރައިގަނެވޭފަދަ އޯގާވެރިކަމުގެ ބަހެއް ކުލުނާއެކު ހެޔޮއެދިގެން ބުނެވޭ ބަހެކެވެ. މުޖުތަމަޢުގެ ނިކަމެތިންނާއި، ފަޤީރުންނަކީ މުޖުތަމަޢުގައި އަޅުގަނޑުމެންނަށް ނުހަނު މުހިއްމު ބައެކެވެ. އެބައިމީހުންނަށް ހެޔޮ އެދިގެން ކުރެވޭ ހޭދައާއި، ފޯރުކޮށްދެވޭ އެހީތެރިކަމުގެ ސަބަބުން މުޖުތަމަޢުގެ ގިނަބަޔަކަށް އޭގެ ލާބައާއި މަންފާ ކުރެއެވެ.


Da Grande aa evvaruve Green ah undhagoothakeh | Mihaaru\nގްރީން ސްޓްރީޓްސްގެ ދަގަނޑޭ (ކ) މިއަދުގެ މެޗުގެ ތެރެއިން ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nދަ ގްރާންޑޭއާ އެއްވަރުވެ ގްރީނަށް އުނދަގޫތަކެއް\n16 އޮކްޓޯބަރ 2019 - 19:37\nދިރާގު ދިވެހި ޕްރިމިއާ ލީގުގައި މިއަދު ހަވީރު އެއް ކުޅުންތެރިޔަކު މަދުކޮށް ކުޅުނު ދަ ގްރާންޑޭ ސްޕޯޓްސް ކްލަބާ 1-1 އިން އެއްވަރުވެ، ގްރީން ސްޓްރީޓްސް އިން ލީގުގެ އެއް ވަނައިގައި އޮތް މާޒިޔާއާ ދެމެދު އޮތް ފަރަގު ކުޑަކުރަން ކުރާ މަސައްކަތުގައި އުނދަގޫތަކާ ކުރިމަތިލާން ޖެހިއްޖެ އެވެ.\nލީގުގެ އެއް ވަނައިގައި މާޒިޔާ އޮތީ ނުވަ މެޗުން ޕޮއިންޓާ އެކު އެވެ. ތާވަލުގެ ދެ ވަނައިގައި އޮތް ގްރީން ސްޓްރީޓްސް އަށް މިއަދުގެ މެޗުން ލިބުނު ޕޮއިންޓާ އެކު ހަމަކުރެވުނީ 10 މެޗުން 17 ޕޮއިންޓެވެ. މިރޭ އީގަލްސް އަތުން މޮޅުވެގެން މާޒިޔާ އަށް ލީގުގެ އެއް ވަނައިގައި ނުވަ ޕޮއިންޓުގެ ލީޑެއް ނެގުމުގެ ފުރުސަތު އެބައޮތެވެ.\nމެޗަށް ފަހު ގްރީން ސްޓްރީޓްސްގެ ކޯޗު އަލީ ސުޒޭން ބުނީ މެޗުގެ ކުރީކޮޅުގައި ރަނގަޅު ފުރުސަތުތަކެއް ލިބި ބޭނުމެއް ނުހިފުނުއިރު، ފަހު ކޮޅުގައި ދަ ގްރާންޑޭގެ ކުޅުންތެރިޔަކު މަދުކޮށް ކުޅުނުއިރު ވެސް އޭގެ ފައިދާ ނުނެގުނީ ކަމަށެވެ. އަދި މި މެޗުގެ ނަތީޖާ މި ނުކުތްގޮތުން މާޒިޔާ އަށް ލީޑުބޮޑުކުރަން ފުރުސަތު ލިބުނު ނަމަވެސް ގްރީން އިން ކުރެވެން ހުރި މަސައްކަތެއް ކުރާނެކަމަށް ސުޒޭން ބުންޏެވެ.\n"މީގެ ކޮންމެ ގޮތެއްވިޔަސް މާޒިޔާ މިހާރު އެ ނެގީ ވަރަށް ބޮޑު ލީޑެއް. އެހެންވީމަ ވަރަށް އުނދަގޫވާނެ މިހާރު މި އޮތް ސިޓުއޭޝަންގައި އަނެއްކާވެސް. އެކަމަކު އަދި ކޮންމެވެސް ގޮތްތަކެއް ހެދިދާނެ. އެއީ މާޒިޔާ އާއި ގްރީން ސްޓްރީޓްސް ކުޅޭ މެޗު މި އޮތީ މެޗަކަށް،" ސުޒޭން ބުންޏެވެ.\nމެޗު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، މާ ރަނގަޅު އެޓޭކްތަކެއް ކުރެވުނެވެ. ފުރަތަމަ ހަމަލާ މެޗުގެ އަށް ވަނަ މިނިޓްގައި ފޮނުވާލީ ލިބުނު ހިލޭ ޖެހުމަކުން ގްރީން ސްޓްރީޓްސްގެ މިޑްފީލްޑަރު މުހައްމަދު އުމެއިރު އެވެ. އޭނަ ޖެހި ބޯޅަ ދަ ގްރާންޑޭގެ ގޯލްކީޕަރު މުހައްމަދު ފައިސަލް ވަނީ މަތަކޮށްފަ އެވެ.\nދަ ގްރާންޑޭގެ ކެޕްޓަން މުހައްމަދު ރަޝީދު (ހޮކޭ) މެޗުގެ 13 ވަނަ މިނިޓްގައި އޭރިއާ ބޭރުން ޖެހި ބޯޅަ ގްރީން ސްޓްރީޓްސްގެ ގޯލުގައި ހުރި ބިދޭސީ ކީޕަރު އޮކްސްލެންޑާ ޕޮސްލާވްސްކީ ވަނީ މަތަކޮށްފަ އެވެ. ގްރީން ސްޓްރީޓްސް އަށް ލީޑުނަގައިދޭން މެޗުގެ 20 ވަނަ މިނިޓްގައި އުމެއިރަށް ލިބުނު ފުރުސަތުން އޭނާ ބޮލުން ޖެހި ބޯޅަ ގޯލާ ސީދާނުވި އެވެ.\nލީޑުނަގަން ގްރީން ސްޓްރީޓްސް އިން ކުރަމުންދިޔަ މަސައްކަތް ކާމިޔާބުކޮށްދިނީ މެޗުގެ 32 ވަނަ މިނިޓްގައި އެ ޓީމުގެ ކެޕްޓަން އަލީ އަޝްފާގު (ދަގަނޑޭ) އެވެ. ހުސްކޮށް ލިބުނު ފުރުސަތުން ދަގަނޑޭ ގޯލުގެ ތެރެއަށް ބޯޅަ ފޮނުވާލީ ކިޕަރު ފައިސަލް ބޯމަތިންނެވެ. އޭގެ ތިން މިނިޓް ފަހުން ނަތީޖާ ހަމަހަމަކުރަން ގްރީން ސްޓްރީޓްސްގެ އޭރިއާތެރެއިން ލިބުނު ނުސީދާ ހިލޭ ޖެހުމަކުން ދަ ގްރާންޑޭގެ އަހުމަދު ނިޒާމް (ނިޒާމްބެ) ޖެހި ބޯޅަ ގްރީން ސްޓްރީޓްސްގެ ޑިފެންޑަރުން ވަނީ ބްލޮކްކޮށްފަ އެވެ.\nދެ ވަނަ ހާފްގެ ކުޅުން ފެށިގެން ފަސް މިނިޓް ތެރޭ ފައިސަލަށް އަނިޔާވެގެން އޭނާ ވަނީ ބަދަލުކޮށްފަ އެވެ. ބަދަލުގައި ކުޅެން އެރީ އިޔާން އަބްދުލް އަލީމް (ޗިކީ) އެވެ. އޭނާ އަކީ ދަ ގްރާންޑޭ ދެ ވަނަ ޑިވިޝަނުން ފުރަތަމަ ޑިވިޝަނަށް ޕްރޮމޯޓް ކޮށްދިނުމުގައި މުހިއްމު ދައުރެއް އަދާކޮށްފަ އެވެ.\nކައުންޓަ އެޓޭކެއްގައި ލިބުނު ފުރުސަތުން މެޗުގެ 55 ވަަނަ މިނިޓްގައި ދަ ގްރާންޑޭގެ ނިޒާމްބެ ޖެހި ބޯޅަ ކީޕަރު އޮލެކްސަންޑަ ވަނީ މަތަކޮށްފަ އެވެ. ގްރީން ސްޓްރީޓްސް އަށް ލީޑުފުޅާކޮށްދޭން މެޗުގެ 73 ވަަނަ މިނިޓްގައި ދަގަނޑޭ ޖެހި ބޯޅަ ކީޕަރު ޗިކީ ވަނީ ފައިން މަތަކޮށްފަ އެވެ.\nމެޗުގެ 76 ވަނަ މިނިޓްގައި އެ ޓީމުގެ ކެޕްޓަން ހޮކޭ އަށް ދެ ވަނަ ރީނދޫ ކާޑާ އެކު ރަތް ކާޑު ދެއްކުމުންނެވެ. ހޮކޭ އަށް ކާޑު ދެއްކީ މެޗުގެ ރެފްރީ އަބްދުﷲ ސާތިރުގެ ނިންމުމަށް ތަކުރާރުކޮށް ފާޑުކިޔުމުންނެވެ.\nއެއް ކުޅުންތެރިޔަކު މަދުކޮށް ވެސް ދަ ގްރާންޑޭ އިން ހިތްވަރުކޮށް މެޗުގެ ނަތީޖާ ހަމަހަމަކުރަން ކުރި މަސައްކަތް ކާމިޔާބުވީ މެޗުގެ 85 ވަނަ މިނިޓްގަ އެވެ. ލިބުނު ޕެނަލްޓީ އަކުން މި ލަނޑު ޖެހީ ބަދަލު ކުޅުންތެރިއެއްގެ ގޮތުގައި ދެ ވަނަ ހާފްގައި ކުޅެން ނުކުތް އިރާގުގެ ފޯވާޑް އޮބައިދާ ކަދުމް އެވެ. މިއީ ދަ ގްރާންޑޭގެ އެންޑިއޫ އަށް ގްރީން ސްޓްރީޓްސްގެ މުހައްމަދު އާރިކް (ބަކާ) ކުރި ފައުލަކަށް ރެފްރީ ދިން ޕެނަލްޓީ އެކެވެ.\nއޭގެ މިނިޓެއް ފަހުން ދަ ގްރާންޑޭ އަށް ލީޑުނަގައިދޭން އޭރިއާތެރެއިން ޔަޝްފާދު ހަބީބު (މުލަކޭ) އާއި އޮބައިދާ އަށް ލިބުނު ފުރުސަތުތަކުގެ ބޭނުމެއް ނުހިފުނެވެ.\nމި ފަހަރު ލީގުގައި އަލަށް ވާދަކުރާ ދަ ގްރާންޑޭގެ ފަރާތުން ކޮންމެ މެޗެއްގައި ވެސް އެންމެ ފަހު ވަގުތާ ޖެހެންދެން ވަރަށް ހިތްވަރުގަދަ ރޫހެއްގައި މަސައްކަތުގެ ރޭޓް ރަނގަޅު ކުޅުމެއް ފެނިގެންދެ އެވެ. އެ ޓީމުން ގިނަ މެޗުތަކުގައި ދެ ވަނަ ހާފްގައި ރަނގަޅަށް ކުޅެ ޕޮއިންޓް ހޯދާފައިވެ އެވެ. ދަ ގްރާންޑޭގެ ކޯޗު އިސްމާއިލް މަހަފޫޒް (އިންމަ) ބުނީ އެ ފަދަ ރޫހެއްގައި ޓީމު ކުޅޭތަން ފެނުމަކީ ކޯޗަކަށް ލިބޭނެ އެންމެ ބޮޑު ހިތްހަމަޖެހުން ކަމަށެވެ.\n"ފުޓްބޯޅަ ދަނޑެއްގައި ޕްލޭޔަރުންގެ ފަރާތުން ފެންނަން ކޯޗު އެންމެ ހިތްހަމަޖެހޭ ކަންތައް އެބަފެނޭ. އުނދަގޫ ކަމެއް މިއީ. އަޅުގަނޑުމެންގެ ޕްލޭޔަރުން ކޮންމެ މެޗެއްގައި ވެސް މީތި (މި ރޫހު) އެބަގެނޭ. ޓީމުގެ ހާލަތަށް ބަދަލެއް ނާދޭ. ދެ ވަނަ ބުރުގެ ފުރަތަމަ މެޗުން ޕޮއިންޓަކާ އެކު ފެށުމަކީ މި ހަމަ ޕޮޒިޓިވް ކަމެއް،" އިންމަ ބުންޏެވެ.\nދަ ގްރާންޑޭ ލީގުގެ ފަސް ވަނައިގައި އޮތީ ނުވަ މެޗުން ހޯދި 15 ޕޮއިންޓާ އެކު އެވެ.\nއިތުރު ލިޔުންތައް ކްލަބް ގްރީން ސްޓްރީޓް ދަ ގްރާންޑޭ ސްޕޯޓްސް ކްލަބް\nދަ ގްރާންޑޭ އިން ގްރީން ސްޓްރީޓްސް ބަލިކޮށްފި


Anbi'firi Kamuge Gulhun Hinngumah Vaki Adhadheh Veytha? - Vaguthu\nއަނބިފިރިކަމުގެ ގުޅުން ހިންގުމަށް ވަކި އަދަދެއްވޭތަ؟\nކައިވެންޏަކީ ވަރަށްވެސް މަތިވެތި ގުޅުމެކެވެ. އެހެނީ އެ ގުޅުމުގެ ސަބަބުން ހަލާލު ގޮތުގައި ޖިންސީ އެދުންވެރިކަން ފުއްދުމުގެ ދޮރު ހުޅުވި ޒިނޭ ފަދަ ފާހިޝް އަމަލުތަކާއި ދުރުހެލިވުމަށް މަގުފަހިވާތީއެވެ. އަދި އަހުލާޤީ ބޮޑެތި ކުށްތަކުން ރައްކާތެރިވުމަށް މަގުފަހިވާތީއެވެ.\nކައިވެންޏަކީ ދެމެފިރިން އެއްދާންކުރުން ހުއްދަކޮށްދޭ ޝަރުޢީ އަގުދެކެވެ. ދެމަފިރިން އެއްދާން ކުރުމުގައި ހަފްތާޔަކު ނުވަތަ ރެއަކު ވަކި އަދަދެއް ކުރުމަށް އިސްލާމް ދީނުގައި ކަނޑައޅުއްވާފައެއް ނުވެއެވެ. ހަފްތާޔަކު ނުވަތަ ރެއަކު އެދެމަފިރިން ބޭނުންވަރަކަށް ކުރެވިދާނެއެވެ. އޭގައި މިންވަރެއް ކަނޑައަޅާނީ އެދެމަފިރިންނެވެ. އެހެނީ އެއީ އެދެމީހުންގެ ޙައްޤެއް ކަމަށްވާތީއެވެ.\nރަސޫލާ މުހައްމަދުއް ޞައްލަﷲ ޢަލައިހި ވަސައްލަމަ ޙަދީޘް ކުރައްވަނީ: ( إِذَا أَتَى أَحَدُكُمْ أَهْلَهُ ثُمَّ أَرَادَ أَنْ يَعُوْدَ فَلْيَتَوَضَّأَ بَيْنَهُمَا وُضُوْءًا ، فَإِنَّهُ أَنْشطَ فِيْ الْعَوْدِ ) رواه مسلم 1/171\nމާނައީ: "ތިޔަބައިމީހުންގެ ތެރެއިން މީހަކު ތިމާގެ އަނބީމީހާއާއި އެއްދާންކުރުމަށްފަހު، ދެން އިތުރަށް އެކަން ކުރަންބޭނުންނަމަ އެދެމެދުގައި ވުޟޫއެއް ކުރާށެވެ. ހަމަކަށަވަރުން އެވުޟޫގެ ސަބަބުން އިތުރު ތާޒާކަމެއް ދެވަނަ ފަހަރަށް ގެނެސްދޭނެއެވެ."\nމިހަދީޘްގައި މިވާ ( ثُمَّ أَرَادَ أَنْ يَعُوْدَ ) "ދެން އިތުރަށް އެކަން ކުރަންބޭނުންނަމަ" ދަލީލު ކޮށްދެނީ އަނބިފިރިކަމުގެ ގުޅުން ވަކިއަދަދެއް ދީނުގައި ކަނޑައެޅިފައިނުވާކަމެވެ.\nކޮންމެއަކަސް އަނބިފިރިކަމުގެ ގުޅުމަކީ އަނބިމީހާއާއި ފިރިމީހާގެ ދެމެދުގައިވާ ޚާއްޞަ ކަމެކެވެ. އެކަމަށް އަދަދެއް އަދި ވަގުތެއް ކަނޑަޅަނީ އެދެމަފިރިންނެވެ. އެހެންނަމަވެސް ދެމެފަރިން ނުވަތަ ދެމީހުންކުރެ މީހެއްގެ ބަލި ޙާލަތު ހުންނަގޮތުން ކަމާބެހޭ ޑޮކްޓަރަކު ވަކި ވަރަކަށް ވުރެ ގިނައިން އެއްދާން ކޮށްފިނަމަ ދެމީހުންނަށް ނުވަތަ ދެމީހުންކުރެ މީހަކަށް ގެއްލުމެއްވެދާނެ ކަމަށް ލަފާދެއްވައިފިނަމަ އެކަމުގައި ދެމީހުންގެ މަސްލަޙަތަށް ވިސްނުން މުހިންމެވެ،\nޖަވާބު ދެއްވީ: ޑރ. މުޙައްމަދު ޝަހީމް ޢަލީ ސަޢީދު\nވިހެއުމާއެކު އަންނަ ފެނާއި ލޭގެ ޙުކުމް\nއޭޕްރީލް 27, 2018 16:13\nފަހުގެ ދިރާސާ ތަކުން ދައްކަނީ އަބިފިރކަމުގެ ގުޅުން ގިނައިން ހިންގިވަރަކަށް ޕްރެސްޓޭޓް ކެންސަރާއި ހާޓް އެޓޭކް ،ސްޓޯރޯކް ފަދަބަލިތަށް ޖެހުމުގެ ފުރުސަތު ކުޑަކޮށްދޭކަން ، އަދި އަންހެނުންގެ ޖިންސީގުނަވަނުގެ ތަފާތު މައްސަލަތަށް ރަގަޅުވެ ސްޓޓރެސް ފަދަ މައްސަލަތަށް ކުޑަވާކަމަށް ، އެކަމަކު މިދިރާސާއަކީ ލޯބިން އުޅޭ ދެމަފިރިންގެ ދިރާސާތަކެއް ، ހަމަނުޖެހޭ ދެމެފިރިންގެ ވާހަކަތަކެއްނޫން\nއޭޕްރީލް 27, 2018 16:17\nކޮބާ ތަމެންނަށް ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ގެޓް ދަ ޕޮއިންޓް. ގުޑް ގުޑް.\nއޭޕްރީލް 27, 2018 17:59\nމިރޭ ޖެހޭނެ ދުންބުރުވާލަން..\nއޭޕްރީލް 27, 2018 20:28\nއޭޕްރީލް 27, 2018 20:44\nސަތޭކަ ފަހަރު ދުވާލަކު


ފެނަކައިގެ ޕްރޮޖެކްޓެއް އެމްޑީޕީގެ އިސް އެކްޓިވިސްޓަކަށް - DhiDaily\nފެނަކައިގެ ޕްރޮޖެކްޓެއް އެމްޑީޕީގެ އިސް އެކްޓިވިސްޓަކަށް\nފެނަކަ ކޯޕަރޭޝަން ލިމިޓެޑުން ލާމު އަތޮޅު ގަމުގައި އެޗްވީ ކޭބަލް އެޅުމަށް ހިންގާ ޕްރެޖެކްޓް ގަވާއިދާއި ހިލާފަށް ކޮރަޕްޝަން ހިމެނޭގޮތަށް ލ. ގަމު ކައުންސިލްގެ ޒިންމާދާރުވެރިޔާ ޢަބުދުލް ވައްޚާބްގެ އަމިއްލަ ކުންފުނި މާތުނޑި ޓްރޭޑް އެންޑް ކޮންސްޓްރަކްޝަން ޕްރައިވެޓް ލިމިޓެޑްއާއި ހަވާލު ކޮށްފިކަމަށް މައުލޫމާތު ލިބިއްޖެއެވެ\nޢަބްދުލް ވައްޙާބަކީ ލ.ގަމު އެމްޑީޕީގެ އިސް އެކްޓިވިސްޓެކެވެ. އޭނާއަށް އެވޯޑު ކޮށްފައިވާ ޕްރޮޖެކްޓުގެ ކޮޕީ ލިބިފައިވާ ލިޔުންތަކުން ދައްކާ ގޮތުގައި އަބްދުލް ވައްޚާބުގެ ކުންފުންޏާއި އެޕްރޮޖެކްޓް ހަވާލުކޮށްފައި ވަނީ ޖުމްލަ 1,395,200 މިލިއަން ރުފިޔާއަށެވެ. ބިޑް ހުށަހެޅުމުގެ ފުރުސަތު ހުޅުވާލުމަށް ފަހު އަބްދުލް ވައްޚާބުގެ ކުންފުންޏާއި ޕްރޮޖެކްޓް ހަވާލު ކުރި ނަމަވެސް މި ޕްރޮޖެކްޓް އެކުންފުންޏާއި ހަވާލުކުރީ ތިންވަނަ އަށް އެންމެ ބޮޑު އަގު ހުށަހަޅާފައި އޮއްވައެވެ.\nމި ޕްރޮޖެކްޓަށް ބިޑް ކުރި ފަރާތްތަކުގެ ތެރެއިން ޕޮއިންޓްގެ ގޮތުން އެއްވަނައިގައި އޮތް ފަރާތުން ހުށަހަޅާފައިވަނީ 893,800 ރުފިޔާ އެވެ. ދެ ވަނައިގައި އޮތް ފަރާތުން ހުށަހަޅާފައި ވަނީ 1,320,000 މިލިއަން ރުފިޔާ އެވެ.\nފެނަކަ ކޯޕަރޭޝަން އިން ލ.ގަމުގައި ހިންގި 140،000 ރުފިޔާގެ އެހެން ޕްރެޖެކްޓެއްވެސް ވަނީ އުޞޫލުތަކާއި ޚިލާފަށް މާތުނޑި ކޮމްޕެނީގެ ވެރިޔާ ޢަބުދުލް ވައްޚާބްގެ ތިން ބަފައިންގެ ވިޔަފާރި ނަމުގައި ކޯޓޭޝަން ނަގައި، ޕްރޮޖެކްޓް މާތުނޑި ކޮމްޕެނީއަށް ދީފައިވާ އެހެން މައްސަލައެއްވެސް މީގެ ކުރިން ފެންމަތިވެފައިވެއެވެ. މިކަން ހިނގި އިރު 35000 ރުފިޔާ އަށްވުރެ ބޮޑު ޕްރެޖެކްޓެއްނަމަ އިއުލާން ކޮށްގެން މަދުވެގެން3ފަރާތުގެ ބިޑު ލިބިގެން ނޫންގޮތަކަށް ދިނުމަކީ ގާނޫނު ހުއްދަކުރާ ކަމެއް ނޫނެވެ.\nމި ދެމައްްސަލަވެސް މިހާރު ވަނީ އެންޓި ކޮރަޕްޝަން ކޮމިޝަނަށް ހުށަހަޅާފައެވެ. ނަމަވެސް ކުރިން ހުށަހެޅި 140،000 ރުފިޔާގެ މައްސަލަ ވެސް މިއަދާއި ހަމައަށް އައިއިރުވެސް އޭސީސީއިން ބަލާފައެއް ނުވެއެވެ.


އާސާރީ ސަހަރައްދު ވެއްޓިފައިއޮތް2ގަސް ދިއްގާ ނީލަން ކިޔުން\n2020 މެއި 18 ވަނަ ދުވަހުކުރި ގަދަވިއްސާރައިގާ ނިލަންދޫ އާސާރި ސަރަހައްދުގައި ހުރި2ގަސް ދިއްގާވަނީ ވެއްޓިފައެވެ. މިގަސްތައް ނީލަންކިޔުން 2020 މެއި 25 ވާ ހޯމަ ދުވަހުގެ ހަވީރު 04.30 ގައި އެސަރަހައްދުގައި އޮންނާނެއެވެ. ނީލަން ފެށޭނެ އެންމެ ކުޑައަގަކީ ކޮންމެ ގަހެއް -/100 ( ސަތޭކަ ރުފިޔާ ) އެވެ.\nވީމާ، މި ނީލަމުގައި ބައިވެރިވާން ބޭނުންވާ ފަރާތްތަކުން ނީލަން ފެށުމަށް ހަމަޖައްސާފައިވާ ސަރަހައްދަށް ކަނޑައަޅާފައިވާ ގަޑިއަށް ހާޟިރުވެ ދެއްވުން އެދެމެވެ. ނީލަމުން ގަސްތައް ނަންގަވާ ފަރާތްތަކުން 2020 މެއި 27 ވަނަ ދުވަހުގެ މެންދުރު 12.00 ގެ ކުރިން މިއިދާރާއަށް ފައިސާ ދެއްކެވުމަށްފަހު ނީލަމުން ނެންނެވި ގަސްތައް 03 ދުވަހުގެ ތެރޭގައި ބިމުންކޮނެގެން ނަންގަވައި ތަންސާފް ކުރެއްވުން އެދެމެވެ.\nސުންގަޑި: 27 މޭ 2020 1200


Bulhaluge apartment ge mahu kuyyah 1,500 dollar | Mihaaru\nލުއީ އެޕާޓްމަންޓްގެ ގޮނޑިއެއްގައި އޮށޯވެލައިގެން.\nބުޅަލުގެ އެޕާޓްމަންޓަށް މަހު ކުއްޔަށް 1،500 ޑޮލަރު\n17 ޖެނުއަރީ 2019 - 06:232comments\nލޯބިން ގެންގުޅޭ ޕެޓްތަކަށް ކިތަންމެ ވަރަކަށް ވެސް ބައެއް މީހުން ޚަރަދުކޮށްފާނެ އެވެ. އެކަމަކު މިއީ އޭގެ ތެރެއިން ވެސް ހާއްސަ މީހެކެވެ.\nއަންހެން ދަރިފުޅު ގެންގުޅޭ ދެ ބުޅާ ބައިތިއްބަން އެމެރިކާގެ ސިލިކަން ވެލީން ސްޓޫޑިއޯ އެޕާޓްމަންޓެއް ކުއްޔަށް ހިފީ މަހަކަށް 1،500 ޑޮލަރަށެވެ.\nމާކިއުރީ ނިއުސް އަށް ދިން އިންޓަވިއުއެއްގައި ޓްރޯއި ގުޑް ނަމަކަށް ކިޔާ މީހާ ބުނި ގޮތުގައި ދެ ބުޅަލަށް ވަކި އެޕާޓްމަންޓެއް ހާއްސަކުރީ އެ ދެ ބުޅާ އޭނާއާ މާ ބޮޑު ގުޅުމެއް ނޯންނާތީ ކަމަށެވެ. އެހެންވެ ދަރިފުޅު ކޮލެޖްގައި ހޭދަކުރާ ވަގުތުތަކުގައި ބުޅާތައް އެކަނި އުޅެނީ އެ އެއްޗިއްސަށް ކުއްޔަށް ނެގި އެޕާޓްމަންޓްގަ އެވެ.\nޓްރޯއި ބުނި ގޮތުގައި އޭނާ ކުއްޔަށް ނެގި އެޕާޓްމަންޓަކީ ރައްޓެއްސެއް ކަމަށްވާ ޑޭވިޑް ކެލިޝްގެ އަތުން ނަގާފައިވާ ތަނެކެވެ.\n"އޭނަ ދެ އެޕާޓްމަންޓެއް ކުއްޔަށް ދޭން އުޅޭކަން އެނގިގެން އެއް އެޕާޓްމަންޓް ނެގީ،" އޭނާ ބުންޏެވެ. "ބުޅާ ބައިތިއްބާށޭ ބުނީމަ ޑޭވިޑް ފުރަތަމަ ފަސް ޖެހުނު އެޕާޓްމަންޓް ދޭން."\nޓްރޯއި ބުނީ ދަރިފުޅު ގެންގުޅޭ ލުއީ އާއި ޓީނާ ނަމަކަށް ކިޔާ މެއިން ކޫން އާއި ބޮމްބޭ ބުޅާ ބައިތިއްބަން ވަކި އެޕާޓްމަންޓެއް ހިފުމަކީ އޭނާ އަށް އެއްވެސް މައްސަލައެއް ނޫން ކަމަށެވެ. އަދި ދަރިފުޅުގެ އުފަލަށާއި ބުޅާތަކުގެ ރައްކާތެރި ކަމަށް ކިތަންމެ ބޮޑު ހަރަދެއް ވެސްކޮށްފާނެ ކަމަށް ބުންޏެވެ.\nނަމަވެސް އެންމެ ދެ ބުޅާ އެކަނި އުޅެން ސިލިކޮން ވެލީން އެޕާޓްމަންޓެއް ކުއްޔަށް ހިފި ވާހަކަ މީޑިއާތަކުގައި ދައުރުވުމުން ބައެއް މީހުން ވަނީ އެކަމަށް ފާޑު ކިޔަފައިފަ އެވެ. އެގޮތުން ސިލިކަން ވެލީގައި މިހާރު ވެސް އުޅޭނެ ތަނެއް ނެތި މަގުމަތިވެފައިވާ އެތައް ބަޔަކު އެބަތިބި ކަމަށާއި ކުއްޔަށް ވެސް އެތަނުން ހޯދުމަކީ ވަރަށް ބޮޑަށް ދަތިވެފައިވާ ކަމެއް ކަމަށް ބުނެފައިވެ އެވެ.\nނަމަވެސް މިކަމަށް ފާޑުކީ ބައެއް މީހުންނަށް މައްސަލައަކަށްވީ 1،500 ޑޮލަރަށް މީހަކު އުޅެން ސިލިކަން ވެލީން އެޕާޓްމަންޓެއް ހޯދުމަކީ ނާދިރު ކަމަކަށްވެފައިވާ އިރު، އެ އަގުގައި ބުޅާ އުޅެން އެޕާޓްމަންޓެއް ކުއްޔަށް ދީފައިވާތީ އެވެ.\nއިތުރު ލިޔުންތައް ޕެޓް ޖަނަވާރު އެމެރިކާ\nބުޅަލެއް ޕޯސްޓްކުރި މީހަކު ޖޫރިމަނާކޮށްފި


South Korea ge kureege raees ah nufoazu foaruvi meehaa 20 aharah jalah | Mihaaru\nސައުތު ކޮރެއާގެ ކުރީގެ ރައީސް އަށް ނުފޫޒު ފޯރުވި މީހާ 20 އަހަރަށް ޖަލަށް\nސައުތު ކޮރެއާގެ ކުރީގެ ރައީސް ޕާކް އަށް ނުފޫޒު ފޯރުވި ޗޮއި. --ފޮޓޯ:އޭއެފްޕީ\n13 ފެބުރުއަރީ 2018 - 15:24\nސޯލް (ފެބްރުއަރީ 13) - ސައުތު ކޮރެއާގެ ކުރީގެ ރައީސް ޕާކް ގެއިން- ހައި މަގާމުން ދުރު ކުރުމުގެ މެދުވެރިއަކަށްވި އެކަމަނާގެ ގާތް އެކުވެރިއެއް ކަމަށްވާ ޗޮއި-ސޫން 20 އަހަރަށް ޖަލަށްލާން މިއަދު ހުކުމްކޮށްފި އެވެ.\nސައުތު ކޮރެއާގެ ފުރަތަމަ އަންހެން ރައީސް ޕާކުގެ މައްޗަށް ތުހުމަތު ކުރި ކޮރަޕްޝަނުގެ މައްސަލަތަކުގައި އިސް ރޯލެއް އަދާކުރި ޗޮއި ވަނީ ކޮރަޕްޝަނުގައި ބައިވެރިވުމުގެ އިތުރުން ޕާކަށް ނުފޫޒު ފޯރުވާ ބާރުތަކުގެ ބޭނުން ނަހަމަ ގޮތުގައި ހިފައިފަ އެވެ. ޗޮއި ވަނީ ޕާކުގެ އެޑްވައިޒަރެއްގެ ގޮތުގައި ގިނަ އަހަރުތަކެއް ވަންދެން މަސައްކަތް ކޮށްފަ އެވެ. އަދި ޕާކްއާ އޮތް ގާތް ގުޅުމުގެ ނާޖާއިޒް ފައިދާ ނަގާ ޗޮއި ވަނީ ސައުތު ކޮރެއާގެ ބޮޑެތި ކުންފުނިތަކުން ބޮޑެތި އަދަދުތަކުން ފައިސާ ނަގައިފަ އެވެ. އޭގެ ތެރޭގައި އެ ގައުމުގެ އިލެކްޓްރޯނިކް ކުންފުނި ސެމްސަން ވެސް ހިމެނެ އެވެ. އެ ތުހުމަތުގައި ސެމްސަންގެ ވެރިޔާގެ މައްޗަށް ވަނީ ފަސް އަހަރުގެ ޖަލު ހުކުމެއް އިއްވައިފަ އެވެ.\nޗޮއިގެ މައްޗަށް އިއްވި ޖަލު ހުކުމުގެ އިތުރުން ސޯލް ސެންޓްރަލް ޑިސްޓްރިކްޓް ކޯޓުން ވަނީ އޭނާ 18 ބިލިއަން ކޮރެއަން ވޮން (16.6 މިލިއަން ޑޮލަރު) އިން ޖޫރިމަނާކޮށްފަ އެވެ. ޗޮއިގެ މައްޗަށް 20 އަހަރުގެ ޖަލު ހުކުމް އިއްވިއިރު އޭނާ ދަނީ ކޮރަޕްޝަނުގެ ތުހުމަތުގައި މިހާރު ވެސް ތިން އަހަރުގެ ޖަލު ހުކުމެއް ތަންފީޒު ކުރަމުންނެވެ.\nސަރުކާރުގެ އެއްވެސް މަގާމެއް ނެތް ޗޮއި ވަނީ މަގާމުތަކަށް މީހުން ހަމަޖައްސާ ޕާކް ދައްކަވަން ޖެހޭ ވާހަކަތައް ތައްޔާރުކޮށްދީ އަދި ހެދުން އަޅުއްވަންވީ ގޮތް ވެސް ކިޔައިދީފަ އެވެ. ސަރުކާރުގައި އޮތް އޭނާގެ ނުފޫޒް ބޭނުންކޮށްގެން ކުންފުނިތަކުން ވަނީ ރިޝްވަތުގެ ގޮތުގައި އެތައް ފައިސާއެއް ހޯދައިފަ އެވެ. އޭނާ ފައިސާ ހޯދަމުން ދިޔައީ ޗެރިޓީއަކަށް އެހީ ހޯދުމުގެ ނަމުގަ އެވެ. އެ ކަމުގައި ޕާކް ވެސް ބައިވެރިވެޑައިގެންނެވި ކަމަށް ވަނީ ތުހުމަތުކޮށްފަ އެވެ.\nޕާކު މަގާމުން ދުރުކުރުމުގެ މައްސަލަ ޕާލަމެންޓަށް ވައްދާ އޭނާ މަގާމުން ދުރުކޮށްފައި ވަނީ މިދިޔަ އަހަރުގެ މާޗު މަހު އެވެ. ރިޔާސީ އިމްތިޔާޒުތައް ނެގުމާ އެކު ޕާކުގެ މައްޗަށް ވަނީ ރިޝްވަތާއި ބާރުގެ ބޭނުން ނަހަމަ ގޮތުގައި ކުރުމާއި ސަރުކާރުގެ ސިއްރުތައް ބޭރު ކުރުމުގެ ދައުވާ އުފުލައިފަ އެވެ.\nކޮރަޕްޝަން ސައުތު ކޮރެއާ


ފާތުމަތު ނީނާ (ލާރާ) 13 March 2016, 11:03\n(12 މާރޗް 2016 އާ ގުޅޭ)\n...އެތަން ފެނި ބޭއިޚްތިޔާރުގައި ކުރިމަތީ ހުރި ފާރުގައި އީތަންގެ މުއްކަވާލި އަތުން ޖެހިއެވެ. ނަމަވެސް އެ އަތަށް ވީ ތަދުވެސް ހިތަށް ލިބެމުންދިޔަ ވޭނަށްވުރެ އެންމެ ތަންކޮޅެއް ވެސް ބޮޑެއްނޫނެވެ. ދެން ވެސް ޒޫރިން ބަލަން ހުރި ގޮތުން އެ ނަޒަރުގެ ތޫނުކަމުން އީތަންގެ ހިތާއިމޭ ތޮރުފާލިއެވެ. ބޭވަފާތެރިކަމުގެ ސާލަކަށް އީތަންލާ އޮޅާލި ކަހަލައެވެ. އެއާއެކު ނޭފަތުގެ ހިނދުރީގައި ނޭވާތާށިވެ ހާސްވާގޮތްވިއެވެ.\nއީތަންއަށް ދެ ލޯ މަރާ ތަގުޅިކޮށްލެވުނީ އެއްވެފައި ތިބި މީހުންގެ ދޫތަކުން ޒޫރިން ބޭޒާރުކުރަމުންދާ އަޑުތަކާ ހެދިއެވެ. އެތައް ބައެއްގެ ކުރިމަތީ ޒޫރިންގެ ފޭރާން އިރާ ކުދިކުރަމުން އެ ރީތި ހަށިގަނޑު ހާމަކުރަމުން ދާ ކަހަލައެވެ. އެހެންނަމަވެސް އޭނާއަށް އެމީހުންގެ ދޫތަކުގައި ހިފެހެއްޓޭނީ ކިހިނެއް ހެއްޔެވެ. މިއަދު ޒޫރިން ތަޙައްމަލު އެ ކުރަނީ އޭނާ ޒޫރިންއަށް ދިން އަނިޔާއަށެވެ. އީތަންގެ މުޅި ޟަމީރު ލަދުވެތިކަމުން އިސްޖަހާލިއެވެ. ހޮނުގުގުރިއަކަށްވުރެ ވެސް ބާރަށް ދެ ކަންފަތުގައި ގުގުމަމުން ދިޔައީ އަމިއްލަ ހިތުގެ ރުއިމެވެ. ސިކުނޑީގެ އަޑުލުމާއިއެކު ލޮލަށް ދައްކަން މަސައްކަތްކުރަމުން ދިޔައީ ޒޫރިންގެ މައުސޫމުކަމާއި އޭނާގެ ތެދުވެރި ލޯބީގައި އީތަން ކޮޅުފައިން ޖެހި ގޮތެވެ. އެ ހިތި މަންޒަރުތަކެވެ. އެހިނދު ގަދަ ހަޅޭކަކަށްވެގެން ވައިރޯޅިއާ އެކުވެ ދާނަމޭ އީތަންގެ ހިތަށް އެރިއެވެ.\nޒޫރިންގެ ގައިގާ ތަޅާ ނިމުމާއެކު އޭނާގެ މައިންބަފައިންނާ އޭނާ ހަވާލުކުރިއެވެ. ހުރި ތަނުން ކުރިއަށް ފިޔަވަޅެއް އަޅާނުލެވިފައި ހުރި ފަދައިން ޒޫރިން ހުއްޓެވެ. އޭރު ވެސް އޭނާގެ ނަޒަރު ހުއްޓިފައި ހުރީ އީތަންއަށެވެ. އެއްވެފައި ތިބި މީހުންތައް ރޫޅި އެމީހެއްގެ އާންމު ދިރިއުޅުމާއިގެން އެމީހަކު އުޅެގަތެވެ. ނަމަވެސް އީތަން އާއި ޝައުންއަށް ހުއްޓުން އަރާފައި ތިބެވުނީއެވެ. އޭރު ތަހުސީނު އައިސް ޒޫރިންގެ ކުރިމަތީ ހުއްޓިއްޖެއެވެ. އެތަނުގައި ދެންތިބި ބަޔަކަށް އޭނާގެ ވިސްނުމެއް ނުހިންގައެވެ. އަވަހަށް ބެލީ މީހުންތަކުގެ ބެލުންތަކުން ދަރިފުޅު ސަލާމަތްކޮށްގެން ގެންދެވޭތޯއެވެ. އެހެންވެ އެވަގުތަށް އީތަން އާއި ޒޫރިންގެ އަމާޒުވެފައި ހުރި ނަޒަރާއި ދެމެދަށް ހުރަކަށް ވެގެން ދިޔައީ ތަހުސީނެވެ.\nތަހުސީނު އައިސް ޒޫރިންގެ ދެ ކޮނޑުގައި ހިފަހައްޓާލުމާއެކު އޭނާގެ ގަމީހުގައި ޒޫރިން އެލިގަތެވެ. ދެ ފައި ތުރުތުރު އަޅާވަރުން ކުރިއަށް ހިނގައިނުގަނެވޭނޭކަން ޒޫރިންއަށް ޔަޤީންވުމާއެކު އަމިއްލަ ފަޔަށް ބަލާލާފައި ތަހުސީނަށް ބަލާލިއެވެ. އެހިނދު ޒޫރިންގެ ތުރުތުރު އަޅަމުން ދިޔަ ދެފައި ތަހުސީނުގެ ލޮލުގައި ވެސް އަޅައިގަތެވެ. ވަގުތުން ޒޫރިންގެ ފެންކަޅިވެފައިވާ ދެ ލޯ ފުހެލުމާއެކު ތަހުސީނު އޭނާގެ އަތްދަނޑިމައްޗަށް ދަރިފުޅު އުފުލާލިއެވެ.\n"ބައްޕަ މިހިރީނު... ބައްޕައަށް ރީން ގެންދެވޭނެ..." ދަރިފުޅު ގަޔާ ކައިރިކޮށްލައިގެން ކާރާ ދިމާއަށް އަވަސް ފިޔަވަޅުގައި ހިނގައިގަންނަމުން ތަހުސީނު ބުނެލިއެވެ. އޭނާއާއެކު ރޭޝްމާ ވެސް ކާރާ ދިމާއަށް ހިނގައިގަތެވެ. އޭރު ތަހުސީނުގެ މޭގައި މޫނުފޮރުވާލައިގެން އޮތް ރީންއަށް ބާރަށް ރޮވިއްޖެއެވެ.\nކާރުގެ ފަހަތުސީޓުގައި ޒޫރިން ހަމަޖައްސާލުމާއެކު ކާރު ދުއްވާލުމަށް ކުރީ ސީޓަށް ތަހުސީނު އެރިއެވެ. އޭނާއާ ޖެހިގެން ރޭޝްމާ އިނެވެ. މުޅި ކާރުގައި އިވެމުންދިޔައީ ޒޫރިންގެ ރުއިމުގެ އަޑެވެ. ހިމޭންކަން ޚިޔާރުކޮށްގެން އިން ތަހުސީނު ދެ ތުންފަތް ބައްދަމުން ދިޔަ ނަމަވެސް ދެ ލޮލަށް ޖަމާވި ކަރުނައެއް ނުހިފެއްޓުނެވެ. މޫނު އަނބުރާލަމުން ތުނބުޅި މަތިމަހުގައި ހާކާލި އަތުން ސިއްރުން ކަހަލަ ގޮތަކަށް ތަހުސީނު އޭނާގެ ދެ ލޯ ފުހުނެވެ. އޭރު މޭގައި ޝަމްޢާން ބޮނޑިކޮށްލައިގެން އިން ރޭޝްމާއަށް ވެސް ރޮވެނީއެވެ.\n"ދަރިފުޅާ... ރީން... ދެން ހުއްޓާލާ... އެކަން އެ ނިމުނީ...." ރޭޝްމާގެ މައިވަންތަކަމުގެ ލަގޮނޑިއަށް ކެތްނުވެގެން ބުނެލިއެވެ. ނަމަވަސް ފަހަތު ސީޓުގައި ފައިކުރުކޮށްލައިގެން އަރިއަކަށް އޮތް ޒޫރިންއަށް އޭނާގެ ރުއިން ހުއްޓައެއް ނުލެވުނެވެ.\nއާންމުކޮށް ތަހުސީނު ކާރު ދުއްވާ ދުވެއްޔަށްވުރެ ބާރަށް ދުއްވާފައި އައިސް ހ.ބުލޫމޫންގޭ ކައިރީ ކާރު ޕާކުކޮށްލިއެވެ. އަދި އަވަސްއަރުވާލާފައި ކާރުން ފައިބައިގެން ފަހަތު ދޮރުފަތް ހުޅުވާލުމަށް އައެވެ.\n"އަހަރެން މިދަނީ ރީން ގެންނަން ވާއިރަށް މިސޮރު ކުޑައެނދަށްލާން" ރޭޝްމާ މިހެން ބުނެފައި ހަލުވިކޮށް ހިނގާފައި ގޮސް ގޭގެ ދޮރޯށި ހުޅުވާލާފައި އެތެރެއަށް ވަދެއްޖެއެވެ.\n"ރީން... ދަރިފުޅާ..." ޒޫރިންގެ ފައިގައި ތަހުސީނު އަތްޖައްސާލަމުން ގޮވާލިއެވެ. އެއާއެކު ދެއަތުން މޫނު ފުހެލާފައި ޒޫރިން ސީޓުމަތިން ދެމެމުން ކަހަލަ ގޮތަކަށް ތިރިއަށް ފައިބަން އުޅުނެވެ. އެހިނދު އޭނާގެ އަތުގައި ތަހުސީނު ހިފިއެވެ. ދަރިފުޅުގެ ނިތްކުރީގައި ބޮސްދީފައި އަތްދަނޑިމައްޗަށް ޒޫރިން އުފުލާލިއެވެ. އަތްދަނޑިމަތީގައި އޮތް ޒޫރިންގެ އުމުރާ ބަލާފައި އޭނާގެ ހަށިގަނޑުގެ އަނަރޫފަކަން ތަހުސީނަށް އިހުސާސްވިއެވެ. އެ ދަރިފުޅުގެ މުޅި ދިރިއުޅުން ހިތާމަ އާއި ހިތްދަތިކަމުގެ އަސަރުން ކަޅިވަމުން ދާތަން ދުށުމަކީ ބަފައެއްގެ ހިތަށް ކެތްވާވަރު ކަމަކަށް ނުވިއެވެ.\nޒޫރިންގެ ކޮޓަރިއާ ހަމައަށް ތަހުސީނުގެ އަތްމަތީގައި އޭނާ ގެންދިޔައިރު ތަހުސީނުގެ ލޮލުން ވެއްޓުނު ކަރުނަތިކި ޒޫރިންގެ ކޯތާފަތުގައި ބީހިލުމާއެކު އޭނާގެ ކަރުނައާ އެކުވެގެން ހިނގައްޖެއެވެ. ވޭނީ ގޮތަކަށް ޒޫރިންއަށް ތަހުސީނުގެ މޫނަށް ބަލާލެވުނެވެ. އޭނާގެ ހިތަށް އިހުނަށްވުރެ ފުން އަސަރުތަކެއް ކުރެވިގެން ދިޔައީ ތަހުސީނުގެ ތެމިފައިވާ ދެ ލޯ ފެނިފައެވެ.\n"ބައްޕާ... ބައްޕާ..." ލޯތްބާއިއެކު ޒޫރިން ގޮވާލިއެވެ. އެހިނދު ކުރިއަށްވުރެ ބޮޑަށް ތަހުސީނު އޭނާގެ މޭގައި ދަރިފުޅު ފޮރުވާލިއެވެ. އަނގައިން ބުނާނޭ ހިތްވަރެއް އޭނާގެ ނެތެވެ. މިއަދު އޭނާ ދުށީ އެއްވެސް ބަފައަކު ދުށުމަށް އެދޭނޭ ކަމެއްނޫނެވެ. އަމިއްލަ ކުށުން ބަރިއްޔަވެވެން އޭނާއަކަށް ދުވަހަކު ވެސް ނެތްކަމުގެ އިހުސާސްކުރެވެމުންދިޔައެވެ.\n"ޝަމްޢާނު ގޮވައިގެން ތަހުސީނު ބޭރުގައި މަޑުކޮށްލަންވީނު. ރީން ފެންވަރުވާލާ އެއްޗެހި ބަދަލުކޮށްލާފައި ނުކުންނާނަން" ލައިގެން ހުރި ހަރުވާޅުގެ ފައިކުރި ކަކުލާ ހަމައަށް އޮޅާލައިގެން ފާޚާނާއިން ނުކުން ރޭޝްމާއަށް ތަހުސީނު ފެނުމުން ބުނެލިއެވެ. އެއާއެކު ބޯޖަހާލާފައި ކުޑައެނދުގައި އޮތް ޝަމްޢާނު އުރާލައިގެން ތަހުސީނު އެ ކޮޓަރިން ނުކުތެވެ. ތަހުސީނު އޭނާ ބޭއްވި ގޮތަށް ބަންޑުން އެނދުގައި އޮށޯވެލައިގެން ޒޫރިން އޮތެވެ.\nރޭޝްމާގެ އެހީގައި ޒޫރިން ތެދުވެ ފާޚާނާއަށް ވަނެވެ. ޒޫރިން ރޯތީވެ ނުރުއިމަށް ރޭޝްމާ އާދޭސްކުރަމުންދިޔައެވެ. ފެންވަރައިގެން ޒޫރިން ނުކުމެ އޭނާއަށް ތައްޔާރުކޮށްފައި ހުރި ދޫ ޓީޝާޓާއި ދިގު ހަރުވާޅުކޮޅު ލިއެވެ. އެނދުގައި ޒޫރިން އޮށޯވެލައިގެން އޮތްއިރު އޭނާގެ އިސްތަށިގަނޑު ރޭޝްމާ ރީތިކޮށް އޮމާންކޮށްދިނެވެ. އަދި ތެތްކަން ހިކެންދެން ނިއުޅާލާފައި ބޭއްވިއެވެ.\n"ރީން... ދެން ނުރޮއެ ހުއްޓާލާ... އެކަން އެ ނިމުނީ. ދަރިފުޅުގެ ހައްޤު ދަރިފުޅު އަދާކޮށްފިން. މިހާރު ދެން މީހަކަށް ކިޔޭނޭ އެއްޗެއް ނޯންނާނެ. އިރާދަކުރެއްވިއްޔާ ދަރިފުޅަށް ތެދުވެލެވޭވަރުވީމާ ފުރަންވީ. ދެން އަހަރުމެން މިކޮޅުގައި އެންމެ ދުވަހެއް ވެސް މަޑެއްނުކުރާނަން" ރޭޝްމާގެ ވާހަކަތައް އިވިފައި ޒޫރިންގެ ރުއިންވީ ގަދައެވެ. އެކަމާ ރޭޝްމާ ހައިރާންވިއެވެ.\n"ރީން... ކޮންކަމަކާތަ ދަރިފުޅު ތިހާ ދެރަވެގެން ތި ރޮނީ... މަންމަ މިބުނީނު ދެން ފުރަންވީއޭ... އެކަމަކު މަންމައަށް ހީވަނީ ރީންއަށް ކޮންމެވެސް އެހެން ގޮތެއްވާހެން. އަޅެ ބުނެބަލަ... ތަދުވާތީތަ ހަމަ ތި ރޮނީ. ދަރިފުޅު ހިކިކަމުން މަންމައަށް އެނގޭ ވަރަށް ތަދުވާނެކަން"\n"މަންމާ..." އެނދުގެ މަގަތުގައި އިށީނދެގެން އިން ރޭޝްމާއަށް ގޮވާލަމުން ޒޫރިން އޭނާގެ އުނގުގައި ބޯއަޅާލިއެވެ.\nއެތައްއިރަކު ރުއިމަށްފަހު ޒޫރިންގެ ދެ ލޯ މަޑުމަޑުން މެރުނެވެ. ފުންނޭވާއެއް ލުމާއެކު ރޭޝްމާއަށް ލޯ މަރާލެވުނެވެ. ޒޫރިންއަށް ނިދުނީކަން އެނގުމުން ކޮންމެވެސް ވަރެއްގެ ހަމަޖެހުމެއް ހިތަށް ލިބިގެން ދިޔައެވެ. މަޑުމަޑުން ޒޫރިންގެ ބޯ ހިއްލާލާ ރޭޝްމާ ތެދުވިއެވެ. އަދި ބާލީސް ގެނެސް އެ ދޭތެރެއަށް ލައްވާލިއެވެ.\nތިރީތުންފަތުގައި ދަތްއަޅާލެވުމާއެކު އީތަންގެ ނިތަށް ރޫޖެހިގެން ދިޔައެވެ. މަގުމައްޗާވީ ފަރާތަށް އޭނާ އެނބުރިލަމުން ދެ ލޮލަށް ޖަމާވި ކަރުނަތައް ކަނާތުގެ ދެއިނގިލިން ވަރަށް ނޫންކަމަށް ހަދާ ފުހެލިއެވެ. އޭރު ވެސް އޭނާގެ ވައަތް އޮތީ މުއްކާލެވިފައެވެ. ޝައުން އައިސް އީތަންގެ ކޮނޑުގައި އަތްޖައްސާލިއެވެ.\n"އީތަން، އަތްތިއޮތީ ފަޅައިގެންގޮސްފައި... ހިނގާ އަހަންނާއެކު..." އީތަންގެ މުއްކަވާލެވިފައިވާ އަތަށް ބަލާލާފައި ޝައުން ބުނެލިއެވެ. ދެން ވެސް އީތަން އަނގައިން ނުބުނެ ހުންނަން ފެށުމުން އޭނާގެ އަތުގައި ހިފައި ޝައުންގެ ކާރާ ދިމާއަށް ގެންދަންފެށިއެވެ.\nކާރުގައި ޝައުން ދުއްވަމުން ދިޔައީ އޭނާގެ ގެއާ ދިމާއަށެވެ. އެވަގުތު ކާރުގައި އިންދާ އީތަންގެ ފޯނު ރިންގުވާންފެށިއެވެ. ނަމަވެސް ފޯނަށް ޖަވާބުދޭކަށް އޭނާ ބޭނުންވާހެނެއް ހިޔެއްނުވެއެވެ. ދޮރުފަތުގެ ބިއްލޫރިގަނޑުގައި ބޯޖައްސާލައިގެން ދުރަށް ނަޒަރު ހުއްޓާލައިގެން އިން ގޮތަށް އީތަން އިނީއެވެ. ދޭތެރެއަކުން އޭނާގެ ލޯ ފުހެލާތަން ޝައުންއަށް ވެސް ފެނެއެވެ.\nއީތަންގެ އަތުގައި ޝައުން ހިފަހައްޓައިގެން ހުރެ އޭނާ ގޮވައިގެން އައިސް ޝައުން އުޅޭ އެޕާޓްމެންޓަށް ވަނެވެ. ސޯފާގައި އީތަން ބައިންދާފައި ޝައުން ދުވަމުން ގޮސް ކަބަޑުތެރެއިން ފަސްޓްއެއިޑު ފޮށި ނަގައިގެން އައިސް އީތަންގެ ގާތުގައި ސޯފާގައި އިށީނެވެ. އަދި ނިކަން ބާރަށް ގޭގައި މަސައްކަތްކުރަން އުޅޭ ނޯކަރު ކުއްޖާއަށް ގޮވާލިއެވެ.\n"ޖަޔާ... ފްރިޖުގަ އޮތް އައިސްޕެކު ގެނެސްބަލަ" ބިދޭސީ ނޯކަރުކުއްޖާ އައިސް ހުއްޓުމާއެކު ޝައުން ބުނެލިއެވެ. ގޭތެރޭގައި އަޑުގަދަ ވެގެން ކޮޓަރީގައި އިސްތިރިކުރަން ހުރެފައި މީޒާ ނުކުމެގެން އައެވެ. އޭނާއަށް ސޯފާގައި ފަސްޓްއެއިޑު ފޮށި ހިފައިގެން އިން ޝައުން އާއި އީތަން ފެނުމުން ކަންބޮޑުވިއެވެ.\n"ސުބުހާނައްﷲ... ކީއްކުރަން ހަދައިގެން ތިވަރުވީ... ތިއޮތީ މުޅިން ދުޅަ ވެސް ވެފައެއްނު" ޝައުން ހިފަހައްޓާލައިގެން އިން އީތަންގެ އަތް މީޒާއަށް ފެނުމާއެކު ބުނެލިއެވެ.\n"ޝައުން... ދީ މަންމައަތަށް ސާފުކޮށްލާނަން. އައިސްޕެކު ގެނެސްބަލަ، މި ދުޅަ މަޑުވާނީ އޭރުން"\n"ޖަޔާ އެ ދިޔައީ އައިސްޕެކު ބަލާ"\n"ކީކޮއްފަތަ ތިއައީ... އަނެއްކާ ކުދިބަޔަކާ ތަޅައިގަތީތަ؟ މީ އޮފީހުގައި އުޅެންވީ ވަގުތެއްނޫންތަ؟ އީތަން... ވަރަށް ތަދުވާތި ދޯ ތި އިނީ" މީޒާގެ ސުވާލުތައް ފައްޗަކަށް އަމުނާލިއެވެ. އީތަން އިސްޖެހިފައި އިންގޮތުން އޭނާ އެއްވެސް އެއްޗެއް ނުބުނާނޭކަން ޝައުންއަށް ޔަޤީންވިއެވެ. އެހިނދު މީޒާގެ ހިތްހަމަޖައްސައިދިނުމަށް ޝައުން ވާހަކަދައްކަންފެށިއެވެ.\n"މަންމާ. ތިހާ ވަރަށް ހާސްނުވެބަލަ. އަޅުގަނޑުމެން ގޯސްކަމެއް ކުރާކަށް ނޫނޭ އުޅުނީ. އީތަންއަށް އަންހެންކުއްޖަކު ފެނިގެން ކުޑަ އެކްސިޑެންޓެއް ހިނގީ..."\n"ސާބަސް ކަލޭމެން ދެ މީހުންނަށް. އަންހެންކުދިންނަށް ފޮނިދައްކަން އުޅުނަސް މީ ބޮޑުވަރެއްނު" މީޒާ ހިނިއައިސްފައި އިނދެ ބުނެލިއެވެ. އަދި އީތަންގެ އަތުގައި ލޭ އައިސްފައި ހުރި ދެތަންކޮޅެއް ސާފުކޮށްފައި އައިސްޕެކު އަޅައިގެން އިނުމަށް ބުންޏެވެ. މީޒާ އިސްތިރިކޮށް ނިންމާލާފައި އައިސް އީތަންގެ އަތް ބަލާލިއެވެ. އަދި އެ އަތުގައި ބޭސް ހާކާދިނުމަށްފަހު މެންދުރު ކާން ބަދިގެ ފަރާތަށް އައުމަށް އެ ދުނެވެ.\n"ޝައުން... އަހަރެން ބޭނުންވަނީ ގެއަށް ދާން"\n"ހިނގާ... އެކަމަކު މަންމަ ކާން ބުނީމަ ނުކައިތަ ދަނީ"\nއީތަންއަށް ވެފައި ހުރި ގޮތް ޝައުންއަށް ވަރަށް ރަނގަޅަށް އެނގެއެވެ. އެހެންވެ އިތުރަށް އޭނާ އީތަންގެ ޚިޔާލު ބަދަލުކުރެވޭތޯ މަސައްކަތެއް ނުކުރިއެވެ. އެކުވެރިޔާ ގޮވައިގެން އޭނާގެ ކާރުގައި އީތަންގެ ގެއަށް އައެވެ.\n"އީތަން! އަހަންނަށް ކޮށްދެވޭނޭކަމެއް އޮތިއްޔާ އީތަން ބުނޭ. އަހަރެން މިހިރީ އީތަންއަށް އެހީވެދޭން. އަހަރެންގެ ޚިޔާލެއް ބޭނުންނަމަ ބުނަން އޮތީ އީތަންގެ ހިތުގައިވާ އެއްޗެއް ރީން ގާތުގައި ބުނާށޭ. މިހާރު ވެސް މާލަސްވެއްޖެކަންނޭނގެ. އިތުރަށް މަޑުކުރާނަމަ މިހާރު ލިބިފައި އޮތް ފުރުޞަތު ވެސް ގެއްލިދާނެ.... ރީންއަށް ގުޅާ... އޭނާގެ ގާތަށް ދޭ... އެހެންނޫނީ އީތަންއަށް ވެސް ހަމަޖެހުމެއްނުލިބޭނެ. އެނގޭ މިއަދު ތި ހުރީ ވަރަށް ދެރަވެފައިކަން... ސޯ ޑޯންޓް ވޭސްޓް އެނީ ޓައިމް... ޓެލް ހާ އެވްރިތިންގ" ކާރުން ފައިބައިގެން އީތަން ހިނގައިގަތުމާއެކު ޝައުން އޭނާގެ އެކުވެރިޔާއަށް ގޮވާ މަޑުކުރުވުމަށްފަހު އޭނާގެ ޚިޔާލު ހާމަކުރިއެވެ.\nއެތައް ފަހަރަކު ގުޅުމުން އީތަން ފޯނު ނުނެގީތީ ޖަޒްލާގެ ގާތަށް ރުޅިއައެވެ. ދަތްކުނޑިވިކަވިކާފައި ކުދިކިޔަމުން ކައިލަންއަށް ގުޅިއެވެ. އޭނާ ވެސް ފޯނު ނެގީ ދެ ފަހަރަކު ގުޅި ފަހުންނެވެ.\n"ފޯނު ނަގަން އެނގިއްޖެ ދޯ ކައިލްއަށް... ހިނގާ ރިސޯޓަށްދާން... އަހަރެން ރެޑީ.. ހިނގާ ދާން... އެންމެ ސިކުންތަކަށް ވެސް މިތާކު ހުންނާކަށް ބޭނުމެއްނޫން" ޖަޒްލާގެ ވާހަކަދެއްކުމުގައި ހުރި އަވަސްކަމާއި ރާގުން އޭނާ ހުރީ ހިތްހަމަނުޖެހިފައިކަން ދެނެގަންނާކަށް ކައިލަންއަށް އުނދަގުލެއްނުވިއެވެ.\n"ކިހިނެއްވީ؟ އަހަންނަށް އެނގޭ ޖޭޒް ތިހިރީ ކަމަކާ ރުޅި އައިސްފައިކަން"\n"މިހާރަކުނޫން އެ ވާހަކަދައްކާނީ... ކައިލްގެ ބައްޕަ ބުންޏެއްނު އަހަރެން ގޮވައިގެން ރިސޯޓަށް އަންނަން. އެހެންވީމަ ހިނގާ... އަހަރެން ރެޑީ. ކޮންތާކަށް ދާންވީ. ތި ގެއަށް ދަންތަ؟"\n"އުހުން! ޖޭޒް ގޭގައި މަޑުކުރޭ... ހުރިހާ ކަމެއް ހަމަޖައްސާލާފައި އަހަރެން މިދަނީ ޖޭޒް ބަލާ. ނުވާނެ ގިނައިރެއް"\n"އަވަހަށް އަންނާތި. އެހެންނޫނީ އަހަރެން މޮޔަވެދާނެ... ކައިލް ޕްލީޒް... އަވަހަށް އާދޭ އަހަރެން ބަލާ" ޖަޒްލާ އެންމެ ފަހުން ބުނެލި ޖުމްލައިން ކައިލަންއަށް ތަފާތު އިހުސާސެއް ކުރެވިގެން ދިޔައެވެ. ހަމައެއާއެކު އޭނާއަށް ބަޔާންކުރަން ދަތި ހިތްދަތިކަމެއް ވެސް އިހުސާސްކުރެވުނެވެ. ކުރަމުން އަންނަ ދިގު އިންތިޒާރަށް ނިމުމެއްނެތްކަމުގައި ސިކުނޑި ވިސްނައިދިނަސް އެއަޑަށް މީގެ ކުރިން ވެސް ދިންފަދަ ބީރު ކަންފަތެއް ކައިލަން ދިނެވެ.\nއަފީފަށް ޚަބަރު ލިބުމާއެކު ވީ އެންމެ އަވަހަކަށް ކައިލަން އާއި ޖަޒްލާއަށް އޭނާ ހުރި ރިސޯޓަށް އައުމުގެ ކަންކަން ހަމަޖައްސައިދިނެވެ. އެހެންވެ އިރުއޮއްސެން ވާއިރަށް ކައިލަން އާއި ޖަޒްލާ ތިބީ އަފީފުގެ ގާތުގައެވެ. އޭނާ ނިކަން އުފަލުން މާހިރުއަށް ކައިލަން އާއި ޖަޒްލާ ތަޢާރުފުކޮށްދިނެވެ. އަފީފު ސީދާ ނުބުނިކަމުގައި ވިޔަސް ކޮންމެ މީހަކަށް ވެސް ހީވަނީ ޖަޒްލާއަކީ އަފީފުގެ ވާން އުޅޭ ޅީދަރިފުޅު ހެންނެވެ. މާހިރަށް ވެސް ޤަބޫލުކުރެވުނީ އެހެންނެވެ. ކައިލަން އާއި ޖަޒްލާއަށް އެމީހުން ބޭނުން މުއްދަތެއްގައި ތިބެވޭނޭ އިންތިޒާމު މާހިރު ހަމަޖައްސައިދިނެވެ.\nއިރުއޮއްސެމުން ދިޔަ މަންޒަރު ބަލާލުމަށް އެތައް ބަޔަކު ރިސޯޓުގެ އަތިރިމައްޗަށް އެއްވެފައި ތިއްބެވެ. ދުރުގައި ޖަހާފައި ހުރި ގޮނޑިތަކާއި އަތިރިމަތީގެ ބަޔަކަށް ދެމިފައި އޮތް ރެސްޓޯރެންޓުގެ ބައިގައި ހުރި މޭޒުތައް ދޮށަށް ދަންދެން މީހުން ތިއްބެވެ. އެމީހުންތަކުގެ ތެރެއިން ރުކެއްގެ ކައިރީ އެކަހެރިކޮށް ހުރި ގޮނޑިއެއްގައި ޖަޒްލާ ދެފައިނަގާ މެޔާކައިރިކޮށްލައިގެން ދުރަށް ނަޒަރު ހުއްޓާލައިގެން އިނެވެ. ދޭތެރެއަކުން އޭނާ އިސްޖަހާލާފައި އުފުލާލައެވެ. ހަމައެއާއެކު އެއްއަތުން ދެ ލޯ ފުހެލައެވެ.\n"ޖޭޒް... މިތާތަ؟ ހާދަ ވަރަކަށް ހޯދައިފީމޭ... މި މީހުންތަކުގެ ތެރޭ ކިހިނެއްވެފައި ތިއިނީ... ޖޭޒް ވެސް ސަންސެޓް ބަލަނީތަ" ހުރަސްރޮނގު ދެމި ޓީޝާޓަކާއި ސޯޓުބުރިއެއް ލައިގެން ހުރެ ހުސްފައިގައި ހިނގާފައި އައި ކައިލަންއަށް ޖަޒްލާ ފެނުމުން ކައިރިއަށް އައިސް ބުނެލިއެވެ. އެވަގުތު ޖަޒްލާ ދެ ލޯ ފުހެލިތަން އޭނާއަށް ފެނުނެވެ.\n"ހޭ ބިއުޓިފުލް... ރޮނީތަ؟" ޖަޒްލާ އިށީނދެގެން އިން ގޮނޑީގެ އެއްފަރާތުގައި ކައިލަން އިށީނދެފައި އަހާލިއެވެ. އަދި ބޯއަރިކޮށް ޖަޒްލާގެ މޫނަށް ބަލާލިއެވެ. އެއާއެކު ޖަޒްލާ މޫނު އަނބުރާލީ ކައިލަންއާ ދުރަށެވެ.\n"ޖޭޒް... ލޯތްބަކީ ކިހާ އެހެންކަހަލަ އެއްޗެއް. އެންމެންނަކަށް އެމީހަކު ލޯބިވާ މީހާއެއް ނުލިބޭނެކަން މިއަދު އަހަންނަށްވުރެ ބޮޑަށް އެނގޭނެ މީހަކު ނުހުންނާނެ... މީގެ ކުރިން އަހަރެން އެކަމާ ހިތާމައެއްނުކުރަން. އެކަމަކު މިއަދު.... މިހާރު... ވަރަށް ހިތަށް ތަދުވޭ... އަހަރެން ލޯބިވާ މީހާ އަހަންނަށް ނުލިބުނަސް އަހަރެން ބޭނުންވަނީ އޭނާ ވަރަށް އުފަލުގައި ހުންނަން. އެކަން އެހެނެއްނުވި... ދެރަވަނީ އެހެންވެ... ބައެއްފަހަރު ހިތަށްއަރާ އަމިއްލަ މީހަކަށް އޭނާ ހަދާފާނަމޭ. އަދި ދުނިޔޭގެ ހުރިހާ އުފަލެއް އޭނާއަށް ހޯދައިދޭނަމޭ... އެކަމަކު... އޭނާއަށް އަހަރެން ލޯބިވާކަން އެނގިއްޖެނަމަ އެ ލޯބި ޤަބޫލުކުރާނެކަމުގެ އެއްވެސް ޔަޤީންކަމެއްނެތް. އެހެންވީމަ ލޯތްބަކީ ކިހާ ނާއިންސާފު އެއްޗެއް... ބައެއްމީހުންނަށް ވޭނާ ހިތްދަތިކަން ނޫން އެއްޗެއް އެ ލޯބި ނުދޭ..." ކައިލަންގެ ވާހަކަ މިހިސާބަށް ދިއުމާއެކު އޭނާގެ ގައިގާ ޖަޒްލާ އޮޅުލައިގަތެވެ. ކައިލަންގެ ކަނދުރާދޮށުގައި މޫނު ފޮރުވާލައިގެން އޮވެ ޖަޒްލާ ރުޔެވެ. އޭނާގެ ބޮލުގައި ފިރުމާލުމާއެކު ޖަޒްލާގެ ގައިގާ ކައިލަންގެ ދެއަތް ވަށާ ބާރުކޮށްލިއެވެ.\n"ކީއްވެތަ ލޯބިނުވާ މީހުންދެކެ ލޯބިވާންވީ" ރޮމުން ރޮމުން ޖަޒްލާ ބުނެލިއެވެ. ނަމަވެސް އެ ސުވާލަށް ދޭނެ ޖަވާބެއް ކައިލަންއަކަށް ނޭނގުނެވެ. (ނުނިމޭ)


Argentina Aai Uruguay Vaadha Kuri Match Ah Hama Hama Nimumeh - Vaguthu\nއާޖެންޓީނާ އާއި އުރުގުއޭ ވާދަކުރި މެޗަށް ހަމަހަމަ ނިމުމެއް\nކެޕްޓަން ލިއޮނެލް މެސީ ފަހު ވަގުތު ކާމިޔާބުކުރި ލަނޑުން އާޖެންޓީނާ އިން ބައިނަލްއަގުވާމީ ރަހުމަތްތެރިކަމުގެ މެޗެއްގައި އަވައްޓެރި އުރުގުއޭއާ އެއްވަރުކޮށްފިއެވެ.\nރަހުމަތްތެރިކަމުގެ މެޗެއްގައި އިޒްރޭލުގައި ދެކުނު އެމެރިކާގެ ފުޓްބޯޅައިގެ ގަދަ ދެބާރުގެ ގޮތުގައި އަބަދުވެސް ފާހަގަކުރެވޭ އާޖެންޓީނާ އާއި އުރުގުއޭ ބައްދަލުކުރި މެޗު އެއްވަރުވެގެން ނިމުނީ 2-2 އިންނެވެ.\nމެޗުގައި ފުރަތަމަ ލަނޑު ޖަހައި ކުރިހޯދީ އުރުގުއޭ އިންނެވެ. ފުރަތަމަ ހާފުގެ 34 ވަނަ މިނެޓުގައި ފްރާންސްގެ ޗެމްޕިއަން ޕީއެސްޖީ އަށް ކުޅެމުން އަންނަ ފޯވަޑް އެޑިންސަން ކަވާނީ ގައުމީ ޓީމަށް ޖަހައިދިން 50 ވަނަ ލަނޑުން ލީޑުގައި އޮވެ އުރުގުއޭ އިން ފުރަތަމަ ހާފު ނިންމާލި ނަމަވެސް މެންޗެސްޓާ ސިޓީގެ ފޯވަޑް ސާޖިއޯ އަގުއެރޯ ވަނީ ދެވަނަ ހާފުގެ 63 ވަނަ މިނެޓުގައި ލަނޑެއް ޖަހައި އާޖެންޓީނާ އަށް މެޗުގެ ނަތީޖާ އެއްވަރުކޮށްދީފަ އެވެ.\nމެޗުގައި އުރުގުއޭ އަށް ދެވަނަ ފަހަރަށް ކުރި ލިބުނީ 69 ވަނަ މިނެޓުގައި ލިބުނު ހިލޭ ޖެހުމަކުން ބާސެލޯނާގެ ފޯވަޑް ލުއިސް ސުއަރޭޒް ކާމިޔާބުކުރި ލަނޑުންނެވެ. އެ ނަތީޖާގައި އޮވެ މެޗު ނިމެމުން ދަނިކޮށް މެސީ އާޖެންޓީނާ ސަލާމަތްކޮށްދިނީ ފަހު ވަގުތު ލިބުނު ޕެނަލްޓީ އަކުންނެވެ.\nރޭގެ މެޗުގައި މެސީ ކާމިޔާބުކުރި ލަނޑަކީ ގައުމީ ޓީމަށް އޭނާ ޖަހައިދިން 70 ވަނަ ލަނޑެވެ. މި ލަނޑާއެކު މެސީ ވަނީ ދެކުނު އެމެރިކާ ސަރަހައްދުގެ ކުޅުންތެރިންގެ ތެރެއިން ގައުމީ ޓީމަށް އެންމެ ގިނަ ލަނޑު ޖަހައިގެން ބްރެޒިލްގެ ފުޓްބޯޅަ ލެޖެންޑް ޕެލޭ ހަދާފައިވާ ރެކޯޑާއި ހަތް ލަނޑަށް ކައިރިކޮށްފައެވެ. ޕެލޭ ވަނީ ބްރެޒިލް ޖާޒީގައި އޭނާ ކުޅުނު 92 މެޗުގައި 77 ލަނޑު ކާމިޔާބުކޮށްފައެވެ.\nމިއަހަރުގެ ޖޫން މަހު އޮތް ކޮޕާ އެމެރިކާ ފުޓްބޯޅަ މުބާރާތުގެ ސެމީ ފައިނަލުގައި ވާދަވެރި ބްރެޒިލް އަތުން ބަލިވި މެޗައްފަހު އާޖެންޓީނާ އިން އަންނަނީ ރަނގަޅު ނަތީޖާތަކެއް ނެރެމުންނެވެ. ބްރެޒިލް މެޗައްފަހު އާޖެންޓީނާ މިހާތަނަށް ކުޅުނު އެއްވެސް މެޗަކުން އެޓީމް ބަލިވެފައި ނުވާއިރު މީގެ ދެ ދުވަސް ކުރިން އެޓީމުން ވަނީ ރަހުމަތްތެރިކަމުގެ މެޗެއްގައި އެގައުމުގެ ފުޓްބޯޅައިގެ އެންމެ ބޮޑު ވާދަވެރިޔާ ކަމަށްވާ ބްރެޒިލް ބަލިކޮށްފައެވެ. އެ މެޗުގައިވެސް އާޖެންޓީނާ އަށް ލަނޑު ޖަހައިދިނީ މެސީ އެވެ.\nޒުވާން ކުޅުންތެރިންތަކަކާއެކު އާޖެންޓީނާގެ ކޯޗު ލިއޮނެލް ސްކަލޯނީ ދައްކަމުން އަންނަ ކުރިއެރުމަށް ގިނަބައެއްގެ ސަމާލުކަން ހުއްޓިފައިވާއިރު އެޓީމުން ދެން ކުރިމަތިލާނީ އަންނަ އަހަރުގެ މާޗް މަހު ފެށުމަށް ހަމަޖެހިފައިވާ ދެކުނު އެމެރިކާ ސަރަހައްދުގެ ވޯލްޑް ކަޕް ކޮލިފައިން މެޗުތަކާއެވެ.\nއާޖެންޓީނާގައި ކޮވިޑް-19 ޖެހުނު މީހުންގެ އަދަދު ލައްކައަކަށް


އަނދިރި ތިރީހުގެ ހިޔަނީގައި ތިބެ ބޮޑާ ހާކަނީ ޤާބިލުކަން ނެތީމައެވެ. - MV Times\nއަނދިރި ތިރީހުގެ ހިޔަނީގައި ތިބެ ބޮޑާ ހާކަނީ ޤާބިލުކަން ނެތީމައެވެ.\n11 January 1st, 2013 - 7:02 AM\nމި ޤައުމުގެ ސިޔާސީ އުދަރެހަށް ފާއްދާލި ކިތަންމެ ދޯދި ތަކެއް އުދަރެހުގެ ބަނަ ފުސް ވިލާތަކުގެ ތެރެއަށްވަދެ ގެއްލިފައި ވުމަކީ އިއްތިފާގެކޭ ދަންނަވާހިތެއް ނުވެއެވެ. ރައްޔިތުންނަށްޓަކާ ނުހަނު އިޚްލާސްތެރި ކަމާއެކު ހެޔޮ ނިޔަތުގައި އުފެއްދި ކިތަންމެ ޕާޓީ އެއް ވާވެ ހަސްނެތިފައި ވުމަކީވެސް އިއްތިފާގެކޭ ދެންނެވޭކަށްނެތެވެ. ކޮންމެ5އަހަރަކުން ރަށްފުށުގެ ނިކަމެތި ރައްޔިތުންނަށް ތިއްތި މޫނު ދައްކައިގެން އެހެނަސް އެތެރެހަށިން މަލާމާތް ކުރަމުން އެކި ނަންނަމުގައި ޖެހި ކަޑަތަކަކީވެސް އިއްތިފާގީ ކަމަކަށްވުރެ ބޮޑަށް ރައްޔިތުން ނިކަމެތިކޮށް ބަލިކަށިކޮށްލުމަށް ރޭވިގެން ހިންގުނު ޖަރީމާ ތަކެއް ކަމަށް ދަންނަވަންޖެހެއެވެ. ޤައުމަށްޓަކާ ދީނަށްޓަކާ ވަޠަނަށްޓަކާ ކަމަށް ބުނެ ޤައުމީ ކަނު ލޯބީގައި ރައްޔިތުން ބަނދެގެން ތިބެމެ ރައްޔިތުންގެ ބައިތުލްމާލު އަންބޮނޑިއަށް ކަހާލުމަކީވެސް އިއްތިފާގެކޭ ނުބެނެވޭނެއެވެ.\nރާއްޖޭގެ ސިޔާސީ މައިދާނުން ޖާގަ ހޯދި ޒުވާން ފަހުލަވާނުން ފަހަތައް ޖައްސާލުމަށްފަހު މާޒީގެ އަނދިރި އަނދިރީންގެ 30 އަހަރުގެ ލަޝްކަރު އަލުން ނިކުމެ ސިޔާސީ މައިދާނުގައި ވަކި ހިއްޕަމުންދަނީ ބިރުވެރި ހަލުވިމިނެއްގައެވެ. ރައްޔިތުންގެ ބުރަ މަސައްކަތުން ސިޔާސީ މައިދާނުގެ "ސައިޑެއްގައި" މަޑުކުރުވާފައި ތިބި "އަނދިރި ތިރީހުގެ" ޚާއިނުންތައް "ޓަކާ" ގްރޫޕްތަކުގެ ނިވަލުގައި ތިބެ މި ޤައުމުގެ ދުސްތޫރީ ނިޒާމަށް ސީދާގޮތެއްގައި ނުފޫޒު ފޯރުވުމުގެ މަސައްކަތާއިގެން މިއަދު މެކުހައްޖަހައިފިއެވެ. އަޅުގަނޑު ކަންބޮޑުވަނީ ސިޔާސީ ގޮތުން މާ ތަޖުރިބާހުރިކަމަށް ދަޢުވާކުރައްވާ އަދި ހިތްޕުޅު އެހާމެ ޒުވާން ކަމަށް ވިދާޅުވާ ޢުމުރުފުޅުން 75 އަހަރު ކަމަށް އިޢުލާން ކުރެއްވި، ޢުމުރު ޔަޤީންނުވާ "ބައްޕާފުޅަށްޓަކާ" މި ޙުއްބުލް ވަޠަންގެ ޤައުމިއްޔަތުގެ އެންމެހާ ބަހާތައް ފުނޑު ފުނޑު ކޮށްލުމަށް ދިވެހި ލޭހިނގާ ކިތައްމެ ޒުވާނުންނެއް މިއަދު މަސައްކަތް ކުރަމުން ދާތީއެވެ. ދިވެހިންގެ އަތުން ދިވެހިންގެ ޤައުމު ހަލާކުކޮށްލުމަށް "އާއުސްމިންތަކުގެ ޒަޢީމް" ކުޅުއްވާ ގޭމްގެ ނުރައްކާތެރިކަން ނުވިސްނޭ ސިޔާސީ ޅަ ސިކުނޑިތަކުގެ ނުކުޅެދުންތެރި ކަމާއެވެ.\nވިސްނަވާށެވެ. މަލްޓިޕާޓީ ޑިމޮކްރަސީގެ ނިޒާމަކަށް މި ޤައުމު ކުރި ދިގު އުނދަގޫ ދަތުރުގައި އެނޫން އެހެން ގޮތެއް ނެތިގެން މަޖުބޫރުވެގެން މި ޤައުމުގައި ސިޔާސީ ޕާޓީ އުފެއްދުމުގެ ހުއްދަ ދޭން ޖެހުނީ އެމްޑީޕީ ގެ ލީޑަރޝިޕާއި، އެކްޓިވިސްޓުންގެ މިންނެތް މަސައްކަތުންނެވެ. ޢަދާލަތު ޕާޓީ ވިޔަސް ދިވެހި ޤައުމީ ޕާޓީ ވިޔަސް އަދި ޕީޕީއެމް ވިޔަސް މިއަދު ދިވެހި ސިޔާސީ ވެށީގެ ތެރެއަށް ނޭވާލުމުގެ ފުރުސަތު ލިބިފައިވަނީ ތިޔަ ވިދާޅުވާ "ލާދީނީ" އެމްޑީޕީ އިން ލަދު ޙަޔާތް ކަނޑާލުމަށްފަހު ސިޔާސީ ޕާޓީ އުފެއްދުމަށް އޭރުގެ ސަރުކާރަށް ކުރި ޕްރެޝަރުގެ ސަބަބުންނެވެ. އެދުވަހު ސިޔާސީ މައިދާނުގައި ފިޔަޖަހަމުން އައި އުންމީދީ ކިތައްމެ ތަރިއެއް މައުމޫންގެ ކެހިވެރި ރޭވުމުގެ ދަށުން މިއަދުވަނީ ބަސްނުވިކޭ އަދި ގަދަކަނޑެއްގައި އެކީގައި ދަތުރުކޮށްލުމަށް އަމުދުން ކަމުނުދާ އޮޑި ތަކަކަށް ހަދާފައެވެ. އެކަތިގަނޑެއްގެ ގޮތުގައި ތިރީހުގެ އަނިޔާވެރިންނާ ދެކޮޅަށް ނިކުތް ވަރުގަދަ ބިޔަ ލަޝްކަރުގައި ރެނދުލެއްވީ ސީދާ މައުމޫނުގެ ރޭވުމުންނެވެ. ސިޔާސީ ޒުވާން ލީޑަރުން ވިއްސި ވިހާލި ކޮށްލައި ކޮންމެ ލީޑަރެއްމެ އެމީހަކު އުފެއްދި ޕާޓީއަކާއެކު ކަނޑުގެ ބިޔަ ރާޅުތަކުގެ ތެރޭގައި ޣަރަޤުވާނޭ ވަގުތެއްގެ އިންތިޒާރުގައި ދިރިހުރުމާއި މަރާއި ދެމެދު ހަނގުރާމަ ކުރަމުން ދަނީއެވެ. މައުމޫނުގެ "ހިޔަޅު" ވިސްނުމާމެދު މި ޤައުމުގެ ޒުވާން ލީޑަރުން ވިސްނާ ވަޑައިގަންނަވަންވީ ވަގުތު އަދިވެސް ނުޖެހެނީތޯއެވެ؟\nއެއީ އެދުވަހެވެ.7އަހަރު ފަހުން މިއަދު ސިޔާސީ ޕާޓީތަކުގެ ޤާނޫނެއް ވުޖޫދު ވުމުގެ މަގުމަތީގައި އުޅޭއިރު މުޅިން ތަފާތު ވިސްނުމެއްގައި 30 އަހަރުގެ އަނިޔާވެރިންގެ ފަހަތަށް ވަދެ ތިބި 3000 މެމްބަރުން ހަމަނުވާ އަދި ހަމަ އެހެންމެ ލީޑަރޝިޕް ކަށަވަރުނުވާ އަމިއްލަ އެދުމުން ފޯވެފައިތިބި ތަފާތު ޕާޓީތަކުން ގަދަބަސް ބުނެ ތިމާމެންގެ ޕާޓީގެ ޙައްޤުތައް ގެއްލޭ ވާހަކަ ދައްކަވާއިރު ، ކޮންމެ ހައްޤަކާ ގުޅިގެން ހަމަތަކަކާއި އުސޫލުތަކެއް އެމުނި އެކުވެފައިވާކަން ނުވިސްނޭކަމީ ލަދު ކަމެކެވެ. އަދި ހަމަ އެހެންމެ އުސޫލުތަކާއި ހަމަތަކުގެ ތެރޭގައި އުޅެންޖެހުމަކީ ހައްޤުން މަހްރޫމްވުން ކަމުގައި ބެލެވޭނެ އިންސާނީ އުސޫލެއް އަޅުގަނޑަކަށް ނުވިސްނުނެވެ. ޙައްޤަކީ ފުޅާ ކުރެވޭ ބީދައިން ހަނިވެސް ކުރެވޭ އެއްޗެކެވެ. އެކަން ކުރެވެނީ ގާނޫނަކުންނެވެ. ސިޔާސީ ޕާޓީތަކުގެ ބިލެއް ފާސްކުރީ އެ އިންތަކާއި މިންތައް އެކަށަ އެޅުމަށްޓަކައެވެ.\nރައްޔިތުންގެ މަޖިލީހުން މިހާރު ފާސްކޮށްފައިވާ ސިޔާސީ ޕާޓީތަކުގެ ބިލްގެ ސަބަބުން އެއްވެސް މީހެއްގެ ނުވަތަ ޕާޓީއެއްގެ ޙައްޤަށް އުނިކަމެއް އަތުވެދާނޭ ކަމަށް ބަލާނޭ ޖާގައެއް ނެތެވެ. އެހެނީ އެމީހެއްގެ ޤާބިލްކަން ހުރިނަމަ މިހާރުވެސް ސިޔާސީ ޕާޓީ އުފެއްދުމުގެ ފުރުސަތު އެބަ އޮތެވެ. 10000 މެމްބަރުން ހަމަނުވާ ޕާޓީތަކަށް އެ ޢަދަދަށް މެމްބަރުން ހަމަ ކުރުމަށް 3މަސް ދުވަސް އެބަ ލިބެއެވެ. ދެންވެސް ބޮޑާ ނުހާކާ 10000 މެމްބަރުން ހަމަކޮށްލަން އުޅެމާ ބަހީއެވެ. އެހެނަސް ޝެއިޚް ޢިމްރާން އާއި، ޑރ ޙަސަންގެ ކިބައިގައި 10000 މެމްބަރުން ހަމަކޮށްލާނޭ ޤާބިލްކަން ނެތުމަކީ ސިޔާސީ ޕާޓީތަކުގެ ބިލް ތަސްދީޤު ނުކުރުމަށް ވަހީދު ހަސަން މަނިކަށް އޮތް ޢުޒުރެއް ނޫނެވެ. އަޅުގަނޑު ހިތުން ސިޔާސީ ޕާޓީ އުފެއްދުމާ ދެމެހެއްޓެނިވި ގޮތަކަށް ޕާޓީތައް ހިންގުމުގެ ޙައްޤަށް އުނިކަން އައިކަމަށް ކަނޑައެޅޭނީ ސިޔާސީ ޕާރޓީއެއް ރަޖިސްޓްރީ ކުރުމަށް ބޭނުންވާ ޢަދަދަކީ ރާއްޖޭގައި ތިބި އެކަމަށް ޝަރުތު ހަމަވާ މީހުންގެ ޢަދަދައްވުރެ އިތުރު އަދަދަކަށް ވާނަމައެވެ. މާޒީއަށް ބަލާއިރު ވޭތުވެދިޔަ7އަހަރުވެސް އެކަނި ފަރުދަކަށް ސިޔާސީ ޕާޓީއެއް ރަޖިސްޓްރީ ކުރުމުގެ ފުރުސަތެއް ނެތެވެ. ފަހަރުގައި ލަވަ ޕާޓީ އެއް ރަޖިސްޓްރީ ކުރެވިދާނެ ތޯއްޗެކެވެ. ޔަޤީނުންވެސް ސިޔާސީ ޕާޓީއެއް ރަޖިސްޓްރީ ކުރެވެނީ 3000 މެމްބަރުން ހަމަވުމުންނެވެ. ވީއިރު އެދުވަހު އެވިދާޅުވާ ޙައްޤުތައް ނުގެއްލިފައި ކުއްލިއަކަށް މިއަދު އެޙައްޤުތައް ގެއްލެންވީ ކީއްވެބާއެވެ؟ އަދި އެ ވިދާޅުވާ ރައްޔިތުންގެ ތާޢީދާއި، ރުހުން ލިބިފައިވާނަމަ ޑރ ޙަސަން އަށާ ޝެއިޚް އިމްރާން އަށް މިއަދު 10000މެމްބަރުން ހަމަ ނުކުރެވެންވީ ސަބަބެއް އަޅުގަނޑަށް ހަމަ އުޅެ އުޅެ ނުވިސްނުނެވެ.\nއަޅުގަނޑުވެސް އެއްބަހެވެ. އަޅުގަނޑުގެ ފުންނާބު ވަރަށް ތިރިއެވެ. އެހެނަސް ޚިޔާލު ފާޅުކުރުމުގެ އިމުގެ ތެރޭގައި އަޅުގަނޑުގެ ވިސްނުން ވެސް ހާމަކޮށްލާނަމެވެ. އަޅުގަނޑު ޤަބޫލުކުރާ ގޮތުގައި ޤާނޫނު އަސާސީގައި ވަކިޙައްޤެއް ކަނޑައެޅި ބަޔާންވެފައި ވުމަކީ އެ ޙައްޤެއް ކޮންމެ ރައްޔިތަކަށް އޭގެ ޒާތުގައި ފުރިހަމަވުން ލާޒިމް ކުރެވޭނޭ ކަމެއް ނޫނެވެ. މިސާލަކަށް ސިޔާސީ ޕާޓީ އުފެއްދުމާއި ، ސިޔާސީ ޕާޓީއެއްގައި ބައިވެރި ވުމުގެ ޙައްޤު ކޮންމެ ރައްޔިތަކަށް ލިބުމުގެ މާނައަކީ އެކަމާއި ގުޅޭގޮތުން އުފައްދާ ޤާނޫނަކުން ޤާނޫނު އަސާސީގައި ބުނެވިދިޔަ ޙައްޤަށް އިންތަކަކާއި މިންތަކެއް ކަނޑައެޅުމަށް ހުރި މަގުތައް ބަންދުވުމެއް ނޫނެވެ. ޙައްޤު ލިބިދީފައިވިޔަސް އެމީހެއްގެ ޤާބިލްކަމާ ހިތްވަރުން ނޫންގޮތަކަށް ހާސިލް ނުކުރެވޭ ކިތަންމެ ޙައްޤެއް ޤާނޫނު އަސާސީގައި ކަނޑައެޅި ބަޔާންވެގެންވެއެވެ. މިސާލަކަށް ކިޔެވުމާ ވިޔަފާރިކުރުންފަދަ ކަންތައްތަކަށް އެންމެންނަށް ހަމަހަމަ ފުރުޞަތުތަކެއް ލިބިގެންވާކަމަށް ޤާނޫނު އަސާސީގައި ބަޔާންވެގެން ވާއިރު ހަމަ ގައިމުވެސް އަޅުގަނޑު އަދި ބޮޑު ވިޔަފާރިވެރިއަކަށް ނުވެއެވެ. އަދި ހަމަ އެހެންމެ ޕީ.އެޗް.ޑީ އެއްވެސް ނުވަތަ ޕްރޮފެސަރެއްގެ ދަރަޖައެއްވެސް ނުލިބެއެވެ. ވީއިރު މިކަމުގައި ކުށްވެރި ވަނީ ޤާނޫނުތޯއެވެ؟ ނޫނީ އަޅުގަނޑުގެ ޤާބިލްކަން ނެތްކަމުގެ ޒިންމާ އަޅުގަނޑު ނަގައިގެން ހުންނާނީތޯއެވެ؟ ހަމަ ގައިމުވެސް އެކަމުގެ ޒިންމާ އޮތީ އަޅުގަނޑަށް ކަމުގައި އަޅުގަނޑު ޤަބޫލުކުރަމެވެ.\nވީއިރު ސިޔާސަ ވެގެން އުޅުއްވާ ސިޔާސީވެރިން ކޮންމެ ކަމެއް "ޑރ ހަސަންގެ ކޯޓަށް ދިއުމާ" ހަމައިން ނިންމަވަން މި އުޅުއްވަނީ ހަމަ ޤާބިލްކަން ނެތީމާކަމަށް އަޅުގަނޑުގެ ކޮށި ސިކުނޑިއަށްވެސް އެބަ ވިސްނެ އެވެ.


ޖިންސުގެ ގޮތުން އިސްމު ބެހޭ ބައިތައް\nކަލިމައިގެ ޖިންސަށް ރިޢާޔަތްކޮށް ޢަރަބި އިސްމު ބެހެނީ ދެ ބަޔަކަށެވެ. އެ ދެ ބަޔަކީ ﻣﺆﻧّﺚ (އަންހެން) އިސްމާއި ﻣذﻛّر (ފިރިހެން) އިސްމެވެ. މުއައްނަޘް އިސްމެއްކަން ކަނޑަނޭޅޭ ކޮންމެ އިސްމަކީ މުޛައްކަރު އިސްމެކެވެ. އެހެންކަމުން އެންމެ މުހިއްމީ މުއައްނަޘް ނަންތައް ދެނެގަތުމެވެ.\nﻣﺆﻧّﺚ (އަންހެން) އިސްމު\n– ﻣﺆﻧّﺚ އިސްމު ބެހެނީ ދެ ބަޔަކަށެވެ. އެއީ ﻣﺆﻧّﺚ ﺣﻘﯾﻘﻲ އާއި ﻣﺆﻧّﺚ ﻣﺠﺎزي (ނުވަތަ ﻣﺆﻧّﺚ ﻏﯿﺮ ﺣﻘﯿﻘﻲ) އެވެ.\n– ﻣؤﻧّث ﺣﻘﯾﻘﻲ އިސްމަކީ އިންސާނުން ނުވަތަ ޙަޔާވާނުންގެ ތެރެއިން އަންހެން ޖިންސަށް ނިސްބަތްވާ އިސްމެވެ. އެހެން ގޮތަކުން ބުނާ ނަމަ ދެ ޖިންސުގެ ތެރެއިން ވިހާ ނުވަތަ ބިސް އަޅާ ބާވަތަށް ކިޔާ ނަންނަމެވެ.\n– ﻣﺆﻧّﺚ ﻣﺠﺎزي އިސްމު ވެސް ދެ ބަޔަކަށް ބެހެއެވެ. އެއީ ﻣﺆﻧّﺚ ﻣﺠﺎزي ﻟﻔظﻲ (ނުވަތަ ﻣﺆﻧّﺚ ﻣﺠﺎزي ﻋﻼﻣﺗﻲ) އާއި ﻣﺆﻧّﺚ ﻣﺠﺎزي ﺳﻤﺎﻋﻲ އެވެ.\n– މީގެ ތެރެއިން ﻣﺆﻧّﺚ ﻟﻔظﻲ އަކީ ﻣﺆﻧّﺚގެ3ޢަލާމާތުގެ ތެރެއިން ޢަލާމާތެއް އެކުލެވިގެންވާ ކޮންމެ ކަލިމައެކެވެ. ﻣﺆﻧّﺚގެ3ޢަލާމާތަކީ ތާއުލްމަރްބޫޠާ ނުވަތަ އަކުރުކޮޅު ތާ ( ــﺔ ) އާއި އަލިފުލްމަމްދޫދާ ( ـﺎء ) އާއި އަލިފުލްމަޤްޞޫރާ ( ى ) އެވެ. ޢަލާމާތުގެ ސަބަބުން ލަފްޒު މުއައްނަޘް ވާ ގޮތުގެ މިސާލަކީ؛\n1. ﺳَﺎﻋَﺔٌ – ގަޑިއެއް (ތާއުލްމަރްބޫޠާ ނުވަތަ އަކުރުކޮޅު ތާ ” ــﺔ ” ގެ ސަބަބުން)\n2. ﺳَﻣَﺎءٌ – އުޑެއް (އަލިފުލްމަމްދޫދާ ” ـﺎء ” ގެ ސަބަބުން)\n3. ﻛُﺑْرَ ى – އެންމެ ބޮޑު، دﻧﯾﺎ – ދުނިޔެ (އަލިފުލްމަޤްޞޫރާ ” ى، ا ” ގެ ސަބަބުން)\n– މުއައްނަޘް ނަންތަކުގެ ތެރެއިން ﻣﺆﻧّﺚ ﺳﻤﺎﻋﻲ އަކީ ޢަރަބީން އަންހެން ނަންތަކުގެ ގޮތުގައި ޒަމާނުއްސުރެ ބަލަމުން އައި ކޮންމެ ނަމެކެވެ.\nމި ގޮތަށް އަންހެން ނަންތައް ކަނޑައެޅުމުގައި ވެސް އުޞޫލެއް ގެންގުޅެފައިވާކަން ފާހަގަކޮށްލާން ޖެހެއެވެ. މި އުޞޫލަކީ ތިރީގައި މި ބަޔާން ކުރާ ބައިތަކުގެ ތެރޭގައި ހިމެނޭ ފަރާތްތަކުގެ ނަންތަކަކީ އަންހެން ނަންތައް ކަމުގައި ކަނޑައެޅުމެވެ.\n1. އަންހެނުންނަށް ކިޔާ ޚާއްޞަ ނަންތައް. މިސާލު: ﻣَرْ ﯾَمُ\n2. ހަށިގަނޑުގެ ގުނަވަންތަކުގެ ތެރެއިން ޖޯޑު ހަމަވާ ގުނަވަންތަކަށް ކިޔާ ނަންތައް. މިސާލު: أُذُنٌ ކަންފަތެއް.\n3. ޤައުމު ޤައުމާއި ރަށްރަށުގެ ތެރެއިން ޢަރަބި ބައެއް ޤައުމުތަކުގެ ނަން ފިޔަވައި އެހެން ނަންތައް. މިސާލު فِلَسْطينُ\n4. ވަޔަށް ކިޔާ ނަންތައް. މިސާލު: رِ ﯾْﺢٌ، ﺻَرْ ﺻَرٌ\n5. އަލިފާނަށް ކިޔާ ނަންތައް. މިސާލު: ﻧَﺎرٌ ، ﺟَﮭَﻧﱠمُ، ﺳَﻌِﯾْرٌ ، ﺟَﺣِﯾْمٌ.\n6. ރާގެ ބާވަތްތަކަށް ކިޔާ ނަންތައް. މިސާލު: ﺧَﻣْرٌ ، طِلاءٌ\n7. ކަލިމައިގެ ތަޞްޣީރު ގޮތުގައި މުއައްނަޘްގެ ޢަލާމާތް ފާޅުވާ ނަންތައް.\nމިސާލު: أَرْضٌ – ބިމެއް. ތަޞްޣީރުގޮތް: أُرَ ﯾْﺿَﺔ ٌ – ކުޑަބިމެއް.\nﺷَﻣْسٌ – އިރެއް. –ތަޞްޣީރުގޮތް: ﺷُﻤَﯿْﺴَﺔٌ – ކުޑައިރެއް.\n8. ބަދިގޭގައި ބޭނުން ކުރާ ބައެއް ސާމާނުގެ ނަން. މިސާލު: ﻗِﺪْرٌ – ތެއްޔެއް.\n9. މަތީގައިވާ އުޞޫލުތަކަށް ނުފެތުނު ކަމުގައި ވިޔަސް ޒަމާނުއްސުރެ ޢަރަބީން މުއައްނަޘްގެ ގޮތުގައި ބަލާ ނަންތައް. މިސާލު: دَارٌ – ގެއެއް، ﻛَﺄْسٌ – ފެންބޯތަށްޓެއް، ﻧَﻔْﺲٌ – ނަފްސެއް، ﺣَرْ بٌ – ހަނގުރާމައެއް.\nޢަރަބި ބައެއް ޤައުމުތަކުގެ ނަމަކީ މުއައްނަޘުގެ ގޮތުގައި ނުބެލޭ ނަންތަކަށް ވާތީ އެ ފަދަ ނަންތައް ބަލަނީ އިސްތިސްނާއީ މުޛައްކަރު ނަންތަކުގެ ގޮތުގައެވެ. އެ ގޮތުން މުޛައްކަރުގެ ގޮތުގައި ބަލާ ޤައުމުތަކުގެ ނަންތަކަކީ: اﻟﻌﺮاق، ﻟﺒﻨﺎن، اﻟﻤﻐﺮب، اﻟﺴﻮدان، اﻟﺼﻮﻣﺎل، اﻷردن، اﻟﯿﻤﻦ. މި ނަންތަކެވެ. މި ނޫން ހުރިހާ ޤައުމެއްގެ ނަން ވެސް މުއައްނަޘްއެވެ.\nﻣذﻛّر (ފިރިހެން) އިސްމު\n– ﻣذﻛر އިސްމު ވެސް ބެހެނީ ދެ ބަޔަކަށެވެ. އެއީ ﻣذﻛر ﺣﻘﯾﻘﻲ އާއި ﻣﺬﻛﺮ ﻣﺠﺎزي (ނުވަތަ ﻣﺬﻛﺮ ﻏﯿﺮ ﺣﻘﯿﻘﻲ) އެވެ.\n– ﻣذﻛر ﺣﻘﯾﻘﻲ އިސްމަކީ އިންސާނުން ނުވަތަ ޙަޔާވާނުންގެ ތެރެއިން ފިރިހެން ޖިންސަށް ނިސްބަތްވާ އިސްމެވެ. އެހެން ގޮތަކުން ބުނާ ނަމަ ދެ ޖިންސުގެ ތެރެއިން ނުވިހާ ނުވަތަ ބިސް ނާޅާ ބާވަތަށް ކިޔާ ނަންނަމެވެ.\n– ﻣﺬﻛﺮ ﻣﺠﺎزي އިސްމަކީ ދިރުން ނެތް ތަކެތީގެ ތެރެއިން ﻣﺆﻧّﺚ ﻣﺠﺎزي އިސްމަކަށް ނުވާ ކޮންމެ އިސްމެކެވެ. އެހެންކަމުން ﻣﺬﻛﺮ ﻣﺠﺎزي އިސްމު ދެނެގަނެވޭނީ ﻣﺆﻧّﺚ ﻣﺠﺎزي އިސްމުތައް ދެނެގަނެވިގެންނެވެ.\n– ޢަރަބި ބަހުގައި ކަލިމަތަކުގެ ޖިންސު ކަނޑައެޅުމުގެ މައިގަނޑު އުޞޫލަކީ މިއީ ކަމުގައި ވިޔަސް، މިޔާ ޚިލާފަށް އަންނަ އިސްތިސްނާ ކަލިމަ ވެސް ހުރޭމެއެވެ. މި ގޮތުން:\no ބައެއް އިސްމުތަކަކީ ދެ ޖިންސަށް ވެސް ހަމަ ގޮތުގައި ބޭނުން ކުރެވޭ އިސްމެވެ.\no އަދި ބައެއް އިސްމުތަކަކީ މުއައްނަޘްގެ ޢަލާމާތެއް އޮތުމާއެކު ވެސް މުޛައްކަރު ނަންނަމެވެ.\no އަދި ބައެއް ނަންތަކަކީ މުއައްނަޘްގެ ޢަލާމާތެއް ނެތަސް އަންހެނުންނަށް ނިސްބަތް ވުމުގެ ސަބަބުން މުއައްނަޘް ނަންނަމެވެ.\n10 ޑިސެންބަރު, 2018\n20 ސެޕްޓެންބަރު, 2021


#BREAKING: Supreme Court ge fandiyaaru kamah, Dr. Azmiralda aai Shujoon ge nan Raees Solih JSC ah fonuhvaifi - One Online\nސުޕްރީމް ކޯޓުގެ ފަނޑިޔާރުކަމަށް، ޑރ. އަޒްމިރަލްޑާ އާއި ޝުޖޫންގެ ނަން ރައީސް ސޯލިހު ޖޭއެސްސީއަށް ފޮނުއްވައިފި\nދިވެހިރާއްޖޭގެ ގާނޫނު އަސާސީގެ 148ވަނަ މާއްދާގެ (ހ) ގެ ދަށުން ސުޕްރީމް ކޯޓުގެ ފަނޑިޔާރުކަމަށް އައްޔަން ކުރެއްވުމަށް މ. ސީނާ ޑރ. އަޒްމިރަލްޑާ ޒާހިރު އާއި މ. ކޮކާހަނދުވަރު އަލްއުސްތާޒާ އައިޝާ ޝުޖޫން މުހައްމަދު ގެ ނަމަށް، ޖުޑީޝަލް ސާރވިސަސް ކޮމިޝަންގެ ލަފައަކަށް އެދި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު މިއަދު ފޮނުއްވައިފިއެވެ.\nގާނޫނު އަސާސީގެ 148 ވަނަ މާއްދާގެ ހ. ގެ ދަށުން ސުޕްރީމް ކޯޓުގެ ފަނޑިޔާރު ކަމަށް އަޒުމިރަލްދާ އާއި އައިޝާ ސުޖޫން އައްޔަން ކުރެއްވުމާ މެދު ޖޭއެސްސީގެ ލަފައަކަށް އެދިވަޑައިގެންވި އިރު، އެމާއްދާގައި ބުނަނީ ސުޕްރީމް ކޯޓަށް ފަނޑިޔާރުން އައްޔަން ކުރުމުގައި ރައީސުލްޖުމްހޫރިއްޔާ، ޖޭއެސްސީގެ ލަފާ ހޯދަން ޖެހޭނެ ކަމަށެވެ.\nއަޒުމިރަލްޑާ އަކީ މީގެކުރިން ހައި ކޯޓުގެ ފަނޑިޔާރުކަން ކުރެއްވި ބޭފުޅެކެވެ. އަދި ޝުޖޫނަކީ ސިވިލް ކޯޓުގެ ގާޒީ ކަން ކުރެއްވި ބޭފުޅެކެވެ. ސުޕްރީމް ކޯޓުގެ ފަނޑިޔާރުންގެ އަދަދު ހަތަކަށް ބަދަލުކުރަން ނިންމާފައިވަނީ ކުރިން ވެސް އޮތް ގޮތަށް ހަތަކަށް އިތުރުކުރަން 19 ވަނަ ރައްޔިތުންގެ މަޖިލީހުން ގާނޫނު އިސްލާހު ކުރުމުންނެވެ.\nސުޕްރީމް ކޯޓުގެ ފަނޑިޔާރުންގެ ގޮތުގައި މިހާރު ތިއްބަވަނީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިޔާރު އަބްދުﷲ އަރީފާއި ފަނޑިޔާރު އާދަމް މުހައްމަދު އަބްދުﷲ އާއި ފަނޑިޔާރު އަބްދުﷲ ދީދީގެ އިތުރުން ފަނޑިޔާރު އަބްދުލް ޣަނީ މުހައްމަދެވެ.\nސުޕްރީމް ކޯޓްގެ ފަނޑިޔާރުންގެ އަދަދު ކުރިއެކޭ އެއްގޮތަށް ހަތަކަށް އިތުރު ކުރަން ސަރުކާރުގެ ފަރާތުން ކޯޓުތަކުގެ ގާނޫނަށް ހުށަހެޅި އިސްލާހު ރައީސް ވަނީ މިދިޔަ މަހުގެ 23 ވަނަ ދުވަހު މަޖިލީހުން ވަނީ ފާސްކޮށްފައެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ސުޕްރީމް ކޯޓް ޝަރުއީ ދާއިރާ\nރައީސަށް ޑރ. ދީދީ: ޝަރުއީ ދާއިރާގެ މިނިވަންކަން ނިޒާމުގެ ތެރެއިން ގެއްލުވާލީ މަނިކުފާނުގެ ސަރުކާރުން!\nކޯޓުތަކުގެ ގާނޫނާއި ފަނޑިޔާރުންގެ ގާނޫނު އިސްލާހުކުރުމުގެ ބިލުތައް ވަރަށް އަވަހަށް ހުށަހަޅާނަން: ރައީސް\nޝަރުއީ ދާއިރާ އިސްލާހުކުރަން ފެށީ ހެޔޮ ނިޔަތެއްގައި، ސަރުކާރުން ފަނޑިޔާރުގެއަށް ނުފޫޒެއް ނުފޯރުވާނަން: ރައީސް\nސުޕްރީމް ކޯޓުގެ ޝަރީއަތްތަކުގެ އޯޑިއޯތައް އާންމުކުރަން ފަށައި، ޝަރީއަތްތައް ލައިވް ކުރަން ފަށަނީ\nއެއްވެސް ނުފޫޒަކަށް ނުލެނބި އަސާސީ ހައްގުތައް ކަށަވަރު ކޮށްދިނުމުގައި ފަނޑިޔާރުގެ ދެމި އޮންނާނެ: އުއްތަމަ ފަނޑިޔާރު


Bomuge hamalaa aa gulhigen Raajjeyge border security varugadha kohffi\nރާއްޖެ - ބޮމުގެ ހަމަލާ\nބޮމުގެ ހަމަލާއާ ގުޅިގެން ރާއްޖޭގެ ބޯޑަރ ސެކިއުރިޓީ ވަރުގަދަކޮށްފި\nއިމިގްރޭޝަންގެ ބޯޑަރ ކޮންޓްރޯލް އޮފިސަރުންނަށް ބްރީފްކޮށްދީފައިވޭ\nކ. މާލެ 22 އޭޕުރިލް 2019 | ހޯމަ 21:37 5,117\nއިމިގްރޭޝަނުން ބޭއްވި ބްރީފިންގްގެ ތެރެއިން - ރާއްޖެއެމްވީ\nސްރީލަންކާގެ ބޮން ގޮއްވުމުގެ ހަމަލާތަކާ ގުޅިގެން ރާއްޖޭގެ ބޯޑަރ ސެކިއުރިޓީ ވަރުގަދަކޮށްފިއެވެ.\nއިމިގްރޭޝަނުން ހޯމަ ދުވަހުކޮށްފައިވާ ޓުވީޓެއްގައި ބުނެފައި ވަނީ އެ ހާދިސާއާ ގުޅިގެން އިމިގްރޭޝަންގެ ކޮންޓްރޯލަށް މުހައްމަދު އަހުމަދު ހުސައިން (ހަނަފީ) އިމިގްރޭޝަންގެ ބޯޑަރ ކޮންޓްރޯލް އޮފިސަރުންނަށް އަމަލުކުރަންޖެހޭނެ ގޮތްތައް ކިޔައިދެއްވާފައިވާ ކަމަށާއި ސްރީ ލަންކާގެ ބޮން ގޮއްވުމުގެ ހަމަލާތަކާ ގުޅިގެން ރާއްޖޭގެ ބޯޑަރ ސެކިއުރިޓީ ވަރުގަދަ ކުރުމުގެ މަސައްކަތް މިހާރު ފައްޓަވާފައިވާ ކަމަށެވެ.\nއާދިއްތަ ދުވަހު ސްރީލަންކާގައި ދިން ބޮމުގެ ހަމަލާތަކާ ގުޅިގެން އެގައުމުގައި ކުއްލި ހާލަތު އިއުލާން ކުރަން ނިންމާފައެވެ. ސްރީލަންކާގައި ދިން ސިލްސިލާ ބޮމުގެ ހަމަލާތަކުގައި މަރުވި މީހުންގެ އަދަދު 290 އަށް އަރާފައިވާ ކަމަށް ބީބީސީން ވަނީ ރިޕޯޓް ކޮށްފައެވެ. މިހާތަނަށް 24 މީހަކު ހައްޔަރުކޮށްފައި ވެއެވެ.\nޒަޚަމްވެފައިވާ މީހުންގެ އަދަދު 500 އަށް އަރާއިރު މަރުވި މީހުގެ ތެރޭގައި ބޭރު ގައުމުތަކުގެ މީހުން ވެސް ހިމެނެއެވެ. ލަންކާގައި ހިނގަމުންދިޔަ ދާޚިލީ ހަމަނުޖެހުންތައް 2009 ވަނަ އަހަރު ނިމުނު ފަހުން އެ ގައުމުގައި ދެވުނު އެންމެ ނުރައްކާތެރި ހަމަލާއަށް ފަހު ގައުމު އޮތީ ކުއްލި ސިހުމެއްގައެވެ.\nސްރީލަންކާގައި ދިން ބޮމުގެ ހަމަލާ ދުނިޔޭގެ އެކި ކަންކޮޅުތަކުން ހަރުކަށި އިބާރާތުން ކުށްވެރި ކޮށްފައިވާއިރު ރާއްޖެއިން ވެސް ވަނީ އެ ހަމަލާތަށް އެންމެ ހަރުކަށި އިބާރާތުން ކުށްވެރިކޮށްފައެވެ. އަދި ރާއްޖޭގެ ސަލާމަތީ ކަންކަން ވަރުގަދަކޮށްފައިވާ ކަމަށް ސަލާމަތީ ހިދުމަތްދޭ ފުލުހުންނާއި ސިފައިން ވަނީ ބުނެފައެވެ.


BML community fund ge ehee ithuru5rashakah\nބޭންކް އޮފް މޯލްޑިވްސް (ބީއެމްއެލް) ގެ “އަހަރެންގެ ބޭންކު” ކޮމިއުނިޓީ ފަންޑު މެދުވެރިކޮށް އިތުރު ފަސް ރަށަކަށް އެހީތެރިކަން ފޯރުކޮށްދީފި އެވެ.\nމި ފަސް ޕްރޮޖެކްޓަކީ މި އަހަރުގެ ދެވަނަ ކުއާޓާގައި އެ ބޭންކުން ހުޅުވާލި ފުރުސަތުގައި ހުށަހެޅި ޕްރޮޕޯސަލްތަކުގެ ތެރެއިން ހޮވުނު ޕްރޮޖެކްޓުތަކެވެ. މި ޕްރޮޖެކްޓުތައް ކުރިއަށް ގެންދިއުމަށް ކޮންމެ ޕްރޮޕޯސަލަކަށް ވެސް ކޮމިއުނިޓީ ފަންޑުގެ ދަށުން 50،000ރ. ލިބޭނެ އެވެ.\nބީއެމްއެލް ކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ދެމެހެއްޓެނިވި ގޮތެއްގައި ރަށްރަށުގައި ހިންގުމަށް ބޭނުންވާ ޕްރޮޖެކްޓްތަކަށް އެހީވުމަށް އެ ބޭންކުން ތައާރަފު ކުރި ފަންޑެކެވެ. މި ފަންޑުން މިދިޔަ ކުއާޓަރުގައި ވެސް ވަނީ ފަސް ޕްރޮޖެކްޓަކަށް އެހީތެރިކަން ފޯރުކޮށްދީފަ އެވެ.\nދެވަނަ ކުއާޓާގައި ކޮމިއުނިޓީ ފަންޑުން އެހީވާ ޕްރޮޖެކްޓުތައް:\nށ. ޅައިމަގުގައި ޕިކްނިކް ސަރަހައްދެއް ތަރައްގީކުރުން – ޅައިމަގު އެކުވެރިންގެ ރޫހު\nލ. ގަމުގެ އަތިރިމަތީގައި ސޯލާ ލައިޓް ހަރުކޮށް ކޮމިއުނިޓީ ޕާކެއް ހެދުން – އިބްރާހިމް ނިޔާޒް\nގދ. ފިޔޯރީގައި އައުޓްޑޯ ކޮމިއުނިޓީ ލައިބްރަރީއެއް ހެދުން – ފިޔޯރީ އެސޯސިއޭޝަން ފޯ ކޮމިއުނިޓީ އެމްޕަވާމެންޓް\n– އައްޑޫސިޓީ މަރަދޫގައި ކޮމިއުނިޓީ ޕާކެއް ހެދުން – އިބްރާހިމް އާތިފް\nމި ހުރިހާ ޕްރޮޖެކްޓަކީ ވެސް އަމިއްލަ ފަރުދުން ނުވަތަ ޖަމިއްޔާއަކުން ކުރިއަށް ގެންދަން ބޭނުންވާ ޕްރޮޖެކްޓުތަކެވެ.\nބީއެމްއެލްގެ ޕަބްލިކް ރިލޭޝަންސް މެނޭޖަރު މުހައްމަދު ސައީދު ވިދާޅުވީ އެކި ރަށްރަށުގައި ޕްރޮޖެކްޓުތައް ހިގަން ގިނަ ޕްރޮޕޯސަލްތައް ލިބުނު ކަމަށެވެ. އަދި މިފަދަ ޕްރޮޖެކްޓުތައް ހިންގުމަށް ރަށްރަށުގެ ޖަމިއްޔާތަކުންނާއި އާއްމު ރައްޔިތުން ކުރާ މަސައްކަތަށް އޭނާ ވަނީ ޝުކުރު އަދާ ކޮށްފަ އެވެ.\nބީއެމްއެލް ކޮމިއުނިޓީ ފަންޑުގެ ދަށުން މިހާތަނަށް ރާއްޖޭގެ އެކި ހިސާބުތަކުގައި 50 ޕްރޮޖެކްޓަކަށް ވަނީ މާލީ އެހީތެރިކަން ފޯރުކޮށްދީފަ އެވެ.\nމި ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކަށާއި، ތައުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ.


Real Madrid ah4point ge lead eh | Mihaaru\n03 ޖުލައި 2020 - 09:42 15 comments\nއެ ޓީމަށް ލީޑު ފުޅާކުރަން ފުރުސަތު ލިބުނީ ދެ ވަނައިގައި އޮތް ބާސެލޯނާ އަންގާރަ ދުވަހުގެރޭ ކުޅުނު މެޗުގައި އެތުލެޓިކޯ މެޑްރިޑާ 2-2 އިން އެއްވަރުވުމުންނެވެ.\nރެއާލް އެއް ވަނައިގައި އޮތީ 33 މެޗުން 74 ޕޮއިންޓް ހޯދައިގެންނެވެ. ބާސެލޯނާ ދެ ވަނައިގައި އޮތީ 33 މެޗުން 70 ޕޮއިންޓް ހޯދައިގެންނެވެ. މި ދެ ޓީމާ އެންމެ ގާތުގައި، ތިން ވަނައިގައި އޮތް އެތުލެޓިކޯ މެޑްރިޑަށް ލިބިފައިވަނީ 33 މެޗުން 59 ޕޮއިންޓެވެ.\nރެއާލުގެ ދަނޑުގައި ރޭ ކުޅުނު މެޗުގައި އެ ޓީމަށް މޮޅުވެވުނީ އުނދަގުލުންނެވެ. މެޗުގެ ހަމައެކަނި ގޯލް 79 ވަނަ މިނެޓުގައި ރާމޯސް ކާމިޔާބުކުރި ޕެނަލްޓީ ލިބުނީ އެ ޓީމުގެ ޑެނީ ކަރްވަހާލް އަށް ގެޓަފޭގެ މަތިއަސް އޮލިވޭރާ ކުރި ފައުލަކަށެވެ. ރެއާލަށް މި މެޗުގައި މާ ގިނަ ފުރުސަތުތަކެއް ވެސް ތަނަވަހެއް ނުކުރެވުނެވެ.\nބާކީ ފަސް މެޗު އޮއްވާ މި ލިބުނު ލީޑާ އެކު ރެއާލް މިވަނީ 2012 ވަނަ އަހަރަށް ފަހު ފުރަތަމަ ފަހަރަށް ޗެމްޕިއަން ހޯދުމާ ގާތަށް ގޮސްފަ އެވެ. ތާވަލުގެ ހަ ވަނައިގައި އޮތް ގެޓަފޭ އަކީ ރެއާލަށް ބާކީ ހުރި މެޗުތަކުން އެންމެ އުނދަގޫވާނެ މެޗު ވެސް މެ އެވެ. އަނެއްކޮޅުން ހެޑް-ޓު-ހެޑް އިން ބާސެލޯނާގެ މައްޗަށް ރެއާލް ކުރި ހޯދާފައިވާތީވެ، އެ ޓީމަށް ލީގު ލިބުމުގެ ފުރުސަތު ވަރަށް ބޮޑެވެ.\n"އަހަރެމެންނަށް އަދި އެއްވެސް އެއްޗެއް ހާސިލެއް ނުކުރެވޭ. އަހަރެމެން މި އަންނަނީ ކަންކަން ރަނގަޅަށް ކުރަމުން. އެކަމަކު އަދިވެސް ފަސް މެޗު އެބައޮތް. މިގޮތަށް ކުރިއަށް ގޮސް، ވަރުގަދަކޮށް އޮތިއްޔާ ރަނގަޅުވާނެ،" ރެއާލުގެ ކޯޗު ޒައިނުއްދީން ޒިދާން ބުންޏެވެ.\nރެއާލަށް އާދީއްތަ ދުވަހުގެރޭ އެތުލެޓިކް ބިލްބާއޯ ބަލިކުރެއްވިއްޖެ ނަމަ، އެރޭ ބާސެލޯނާ އިން ރަށުން ބޭރުގައި، ފޯމުގައި އޮތް ވިޔަރެއާލާ ދެކޮޅަށް ކުޅޭ މެޗުގެ ކުރިން ހަތް ޕޮއިންޓުގެ ލީޑެއް ނެގޭނެ އެވެ.


މަސްވެރިކަމުގެ ބިލު ރައްޔިތުންގެ މަޖިލީހުން ފާސްކޮށްފި\nސަރުކާރުގެ ފަރާތުން އިހަވަންދޫ ދާއިރާގެ މެމްބަރު މުހައްމަދު ޝިފާއު ހުށަހެޅުއްވި މަސްވެރިކަމާ ބެހޭ ބިލު މަސްވެރިންނަށް ފަހިވާ ގޮތަށް ބަދަލުކޮށް ރައްޔިތުންގެ މަޖިލީހުން އެ ބިލު ފާސްކޮށްފި އެވެ.\nމަސްވެރިކަމުގެ ބިލު މަޖިލީހަށް ހުށަހެޅި އިރު މަސްވެރިންނާއި މެމްބަރުން ކަންބޮޑުވާ ގިނަ ކަންތައްތަކެއް ހުރި ނަމަވެސް މިބިލް ބޮޑެތި އިސްލާހުތަކާ އެކުގައި ފާސްކުރީ ވޯޓުގައި ބައިވެރިވެވަޑައިގެންނެވި 55 މެމްބަރުންގެ އިއްތިފާގުންނެވެ.\nބިލަށް ގެނައި މުހިންމު ބަދަލުތަކުގެ ތެރޭގައި މަސްވެރިންގެ އަގު ވަޒަންކޮށް، މަސްވެރިކަމުގެ ސިނާއަތުގައި މަސައްކަތްކުރާ މީހުންނަށް ރަނގަޅު އާމްދަނީ އާއި ނަފާ ހޯދުމަށް އެހީތެރިވެ ދިނުން ހިމެނޭއިރު މަސްވެރިންގެ ދަފްތަރެއް އެކުލަވާލައި، އެ މީހުންގެ ހައްގުތައް ރައްކާތެރިކޮށްދީ އެމީހުންގެ އިޖުތިމާއީ ރައްކާތެރިކަމާއި ޕެންޝަން ކަށަވަރު ކުރަން ވާނެ ކަމަށް ވެސް ބިލްގައި ބުނެފައިވެއެވެ.\nއަދި މަސްވެރިންނާ ގުޅުން ހުރި އަދި ސަރުކާރުގެ ރިޔާސީ ވައުދުތަކުގެ ތެރޭގައި ހިމެނޭ ގިނަ ކަންތައްތަކެއް މިބިލަށް ވަނީ އިތުރުކޮށްފައެވެ.\nއަލަށް އިތުރު ކުރި ބައެއް ބޮޑެތި ބަދަލުތަކުގެތެރޭގައި ވަނީ ލޯކަލް ކައުންސިލްތަކާއި އަމިއްލަ ފަރާތްތައް ގުޅިގެން ރަށްރަށުގައި ގޭދޮށު މަސް ފެކްޓަރީ ގާއިމުކުރުމަށް މަގުފަހި ކުރުމާއި ކަނޑުގެ ސަރަހައްދުގައި އޮފްޝޯ ޕްލެޓްފޯމްތަކެއް ގާއިމު ކުރުމަށެވެ. އަދި ރާއްޖޭގައި މަސް ދޯނިފަހަރާއި ބޯޓުފަހަރު ބަނުމުގެ ވިޔަފާރި ފުޅާ ކުރުމަށް މަގުފަހިކުރަން ވެސް ބިލްގައި ވަނީ ހިމަނައިފައެވެ.\nދިވެހި މަސްވެރިންނަށް ޕެންޝަނަކާއި އެކު ޑިސްއޭބިލިޓީ އިންޝުއަރެންސް ލިބިދެވޭ ގޮތަށްވެސް މަސްވެރިންގެ ބިލަށް މަޖިލީހުން ބަދަލުތަކެއް ގެނަ އެވެ. ބިލުގެ 10 ވަނަ މާއްދާގައި ބުނެފައިވަނީ މަސްވެރިންނަށް އިޖުތިމާއީ ރައްކާތެރިކަމާއި ޕެންޝަން ކަށަވަރުކޮށްދޭން ޖެހޭ ކަމަށެވެ.


ދަރަވަންދޫ ހޮސްޕިޓަލްގައި އިމަޖަންސީ ސަރވިސް ޔުނިޓް އިމާރާތްކުރުމުގެ އެއްބަސްވުމުގައި ސޮއިކޮށްފި - MFA\nލިޔުނީ: ޖުލައި 20 2020\nބ. ދަރަވަންދޫ ހޮސްޕިޓަލުގައި ޤާއިމްކުރާ އިމަޖަންސީ ސަރވިސަސް ޔުނިޓް އިމާރާތްކުރުމުގެ އެއްބަސްވުމުގައި ކޮންޓްރެކްޓަރާއެކު މިއަދު ސޮއިކޮށްފިއެވެ. އިންޑިއާ ސަރުކާރުގެ ހިލޭ އެހީގެ ދަށުން ކުރިއަށްދާ މި މަޝްރޫޢުގެ ކޮންޓްރެކްޓަރަކީ އެލް.އެފް ކޮންސްޓްރަކްޝަންއެވެ. މި އެއްބަސްވުމުގައި ސޮއިކުރުމުގެ ރަސްމިއްޔާތު އޮތީ މިއަދު ހަވީރު މިނިސްޓްރީ އޮފް ހެލްތުގައެވެ.\nސޮއިކުރުމުގެ ރަސްމިއްޔާތުގައި ހެލްތު މިނިސްޓަރ އަބްދުﷲ އަމީންއާއި ފޮރިން ސެކްރެޓަރީ އަބްދުލްޣަފޫރު މުހައްމަދުގެ އިތުރުން އިންޑިއާއިން ދިވެހިރާއްޖެއަށް ކަނޑައަޅާފައި ހުންނަވާ ސަފީރު ސަންޖޭ ސުދީރުއާއި، ސަރުކާރުގެ އިސް އޮފިޝަލުން ބައިވެރިވެވަޑައިގަތެވެ.\nދަރަވަންދޫ ހޮސްޕިޓަލްގައި، ކުއްލި ހާލަތުގައި ބޭނުންވާ ފަރުވާ ދިނުމުގެ ގާބިލުކަން އިތުރުކުރުމަށް ހިންގާ މި މަޝްރޫޢުއަށް އިންޑިއާ ސަރުކާރުން 7.5 މިލިއަން ރުފިޔާ ހެލްތު މިނިސްޓްރީއަށް ވަނީ ހަމަޖައްސަވާފައެވެ.\nމިއަދުގެ ރަސްމިއްޔާތުގައި ވާހަކަ ދައްކަވަމުން ފޮރިން ސެކްރެޓަރީ އަބްދުލްޣަފޫރު ވަނީ އިމަޖަންސީ ސަރވިސަސް ޔުނިޓް ޤާއިމްކުރެވުމުން އެސަރަހައްދުގައި އަވަސް ފަރުވާގެ ނިޒާމް އިތުރަށް ހަރުދަނާވެ، ސިއްހީ ޚިދުމަތްތަކަށް ކުރަން ޖެހޭ ޚަރަދު އިތުރަށް ކުޑަވެގެންދާނެކަން ފާހަގަކުރެއްވިއެވެ. އަދި ކާރިސާގެ ވަގުތުތަކުގައިވެސް އަވަސް ފަރުވާއަށް ވާސިލްވުމަށް ހޭދަކުރަން ޖެހޭ ވަގުތު ކުޑަވެގެންދާނެކަމަށްވެސް ވިދާޅުވިއެވެ.\nމި މަޝްރޫޢަށް ޚަރަދުކޮށްފައިވަނީ 2019 ވަނަ އަހަރުގެ މާޗް މަހު އިންޑިއާގެ އެކްސްޓަރނަލް އެފެއަރޒް މިނިސްޓަރ ދިވެހިރާއްޖެއަށް ކުރެއްވި ދަތުރުފުޅުގައި އިއުލާންކުރެއްވި، ރާއްޖެއަށް އިންޑިއާއިން ދިން 106 މިލިއަން ރުފިޔާގެ ހިލޭ އެހީގެ ތެރެއިންނެވެ.


Blazon Inc Kunfunin Raajjeygai Media Hub Eh Launch Kohffi - Vaguthu\nބްލޭޒަން އިންކް ކުންފުނިން ރާއްޖޭގައި މީޑިއާ ހަބެއް ލޯންޗް ކޮށްފި\nފޮޓޯ: މޯލްޑިވްސް ބިޒްނަސް ރިވިއު\nމާކެޓިން، ޕަބްލިކް ރިލޭޝަންސް އަދި ވިޔަފާރި ހިންގުމަށް ބޭނުންވާ ހުރިހާ ހިދުމަތެއް ފޯރުކޮށްދެމުން އަންނަ ބްލޭޒަން އިންކްއިން ރަސްމީކޮށް އެ ކުންފުނީގެ މޯލްޑިވްސް މީޑިއާ ހަބް ލޯންޗް ކޮށްފިއެވެ.\nބްލޭޒަން އިންކްއިން ބުނެފައިވަނީ އެކުންފުނީގެ މީޑިއާ ހަބް މެދުވެރިކޮށް އިޝްތިހާރު ކުރާ މީހުންނަށް ގިނަ ލީޑް ލިބި، ޕަބްލިޝް ކުރާ މީހުންނަށް މާލީ ގޮތުން ފައިދާވެގެން ދާނެއެވެ.\nމީޑިއާ ހަބުން އެތައް ހިދުމަތްތަކެއް ލިބިގެންދާނެއެވެ. އެގޮތުން ބްލޭޒް އިންކްއިން ޓީވީ އާއި، އޮންލައިން ނުވަތަ ޕްރިންޓް، ޑިޖިޓަލް އަދި އާންމުންގެ ތެރޭގައި އިޝްތިހާރު ކުރުމަަށް އެހީވެދެއެވެ.\nއޭގެ އިތުރުން މީޑިއާހަބުން މީހުންގެ ސަމާލުކަން ފަސޭހައިން ހޯދޭނެ ފަދަ ގޮތަކަށް އިޝްތިހާރު ހަދައެވެ. މި ހިދުމަތް ޕޯޓަލް މެދުވެރިކޮށް ލިބެން ހުންނާނެ ކަމަށް ބްލޭޒަން އިންކުން ބުނެފައިވެއެވެ.\nއަދި ވިޔަފާރީގައި ކުރިއަރަމުން އަންނަ ކުންފުނި ތަކަށާއި އޯގަނައިޒޭޝަން ތަކަށް މާ ފަސޭހަ ގޮތަކަށް އާންމުންނާއި ހިސާބަށް ޕްރެސް ރިލީޒް ކުރެވޭނެ މަގު "މޯލްޑިވްސް އާރް އާރް ޕޯޓަލް" އިން ލިބިގެންދާނެއެވެ. މި ކްލިކް ޕޯޓަލް ބޭނުންކޮށްގެން އަމިއްލައަށް އެންގުން ތަކާއި މައުލޫމާތު ހިއްސާކުރެވިގެން ދާނެއެވެ.\nމީގެ އިތުރުން ފްރީލޭންސްކޮށް މަސައްކަތް ކުރާ މީހުންނަށް ބްލޭޒަންގެ މީޑިއާ ހަބަކީ ކުރިއެރުމަށް ރަނުގެ ފުރުސަތަކަށް ވެގެން ދާނެއެވެ. ސްޓޫޑިއޯ ސާވިސް އާއި މަސައްކަތުގެ ކޮންޓެންޓް ތައްޔާރު ކުރުމުގައި މި މީޑިއާ ރިސޯސްގެ ބޭނުން ހިފޭނެއެވެ.\nއެއާއި އެކު މީޑިއާ ހަބުން ސްޓޮކް އިމޭޖް އާއި ވީޑިއޯ ލައިބްރަރީ ޝާއިއުކުރަން ބޭނުންވާ މީހުންނަށް "ސްޓޮކް360" މެދުވެރިކޮށް އެފުރުސަތު ލިބިގެންދާނެއެވެ. މީގެ ސަބަބުން ރަނގަޅު ރޭޓެއްގައި އެންމެ ކޮލިޓީ ކޮންޓެންޓް ޝާއިއުކުރެވިގެން ދާނެއެވެ.\nމިއީ ރާއްޖޭގައި މިހިދުމަތް ދެވޭ ފުރަތަމަ ފަހަރެެވެ.


Addu ge "mai doraasheege" milku verikan Addu rayyithuna! – adduLIVE\nއައްޑޫގެ "މައި ދޮރާށީ"ގެ މިލްކުވެރިކަން އައްޑޫ ރައްޔިތުންނަށް!\n1 Dec 31, 2018, 10:08 ހަސަން އަޝްރަފް\nދިވެހިރާއްޖެ އާއި ދުނިޔެ ގުޅުވައިދިން ސ.ގަމުގެ ވައިގެ ބަނދަރަކީ2ވަނަ ބޮޑު ހަނގުރާމައިގެ ދުވަސްވަރު އިނގިރޭސިން ތަރައްޤީކުރި ބަނދަރެކެވެ. އޭގެ ފަހުން ބައިގަރުނެއްހާ ދުވަސް ފާއިތުވެގެން ދިޔައީ ގަމުގެ ވައިގެ ބަނދަރު ތަރައްޤީކުރުމަށް މާބޮޑު މަސައްކަތެއް ނުކުރެވިއެވެ.\nއެހެން ނަމަވެސް އިނގިރޭސިން ގަމުން ފޭބި ހިސާބުން ފެށިގެން ގަން އެއާޕޯޓާއި މެދު އައްޑޫގެ ރައްޔިތުން ދިޔައީ އަބަދުވެސް ފޮނި އުއްމީދުތަކެއް ކުރަމުންނެވެ. ގަން އެއާޕޯޓުން ރާއްޖެއިން ބޭރަށް ދެވޭނެ ގޮތެއް ވުމަށް އެދިއެދިއެވެ.\nއައްޑޫ ރައްޔިތުން ކުރަމުން ދިޔަ އުއްމީދުތައް ހަގީގަތަކަށް ހަދައިދިނުމަށް ރައީސް މައުމޫންގެ ވެރިކަމުގައި އިނގިރޭސި ކުންފުންޏަކާއި ހަވާލުކޮށްގެން ގަން އެއާޕޯޓްގެ ޓާމިނަލް ބޮޑުކުރުމުގެ މަޝްރޫއެއް ހިންގިއެވެ. އެ މަޝްރޫޢު ނިމުނު އިރު "ގަން އިންޓަނޭޝަނަލް އެއާޕޯޓް"ގެ ނަން ބޯޑެއް އެޅުވި ނަމަވެސް ބައިނަލްއަގުވާމީ އެއާލައިންތަގެ ދަތުރުތައް ނުފެށުނެވެ.\nތަފާތު އުޒުރުތައް ސަރުކާރުތަކުން ދައްކަމުން ގޮސް 2012 ވަނަ އަހަރު ގަން އެއާޕޯޓުގެ ރަންވޭ ބޮޑުކުރުމުގެ މަސައްކަތް ފެށުނެވެ. އެ މަސައްކަތް ފެށީ ސަރުކާރުގައި ގަން އެއާޕޯޓު ހިންގާނެ މާލީ ތަނަވަސްކަން ނެތްކަމަށް ބުނެ ގަން އެއާޕޯޓް ކުންފުނީގެ ހިއްސާގެ ވަކި އިއްސަންތައެއް ވިއްކާލައިގެންނެވެ.\nއައްޑޫ އިންޓަނޭޝަނަލް އެއާޕޯޓް ކޮމްޕެނީގެ 30 ޕަސެންޓް ކާސާ ހޮލްޑިން އިން ގަނެ، ގަމުގެ ރަންވޭ ބޮޑުކުރުމުގެ މަޝްރޫޢު ނިންމާލިއިރު ރަންވޭ ވަނީ 3،100 މީޓަރަށް ދިގުކޮށްފަ އެވެ. ރަންވޭ ދިގުކުރެވުމާއި އެކު މިހާރު ގަމަށް ބައިނަލްއަޤްވާމީ އެއާލައިންތަކުން ވަނީ ދަތުރުކުރަން ފަށާފައެވެ. ސްރީލަންކަންގެ ޝެޑިއުލް ފްލައިޓުތައް ގަމަށް ފަށާފައިވާ އިރު ސައުތު އެފްރިކަން އެއާލައިންސްގެ ދަތުރުތަކެއް ވަނީ ގަމަށް ފަށާފައެވެ.\nވިޔަފާރިވެރިޔާ ޗަމްޕާ ހުސެއިން އަފީފްގެ ހިއްސާ އޮންނަ ކާސާ ހޯލްޑިންއިން ގަމުގެ ރަންވޭ ދިގުކޮށް ބޮޑެތި ބޯޓުފަހަރުތަކަށް ޖެއްސޭ ގޮތް ހެދި ނަމަވެސް އަދިވެސް އެއާޕޯޓުން އައްޑޫ ރައްޔިތުން ބޭނުންވާ ފަސޭހަތަކެއް ނުލިބެއެވެ. ގަމުގެ އެެއާޕޯޓާއި މެދު އައްޑޫ ރައްޔިތުން ދެކެމުންދާ ހުވަފެން ހަގީގަތަކަށް ހެދޭނެ ކަމުގެ މަންޒަރެއް ނުފެނެއެވެ.\nއައްޑޫ އިންޓަނޭޝަނަލް އެއާޕޯޓު ތަރައްޤީގެ ވާހަކަ ދައްކާއިރު، މިހާރުވެސް ބޮޑު މުސާރަ ނަގައިގެން، ހިންގާ އައްޑޫ އިންޓަނޭޝަނަލް އެއާޕޯޓުގެ އޮފީހެއް މާލޭގައި ހުރެއެެވެ. ކުންފުނީގެ މެނޭޖިން ޑިރެކްޓަރަކާއި އިސް މުވައްޒަފުން ތިބެނީ މާލޭގައެެވެ. ބޮޑު ކުއްޔަށް އޮފީސް ހިފައިގެން މާލޭ އޮފީހުގައި އައްޑޫ އެއާޕޯޓު ހިންގުމަށް ކުރާ މަސައްކަތެއް ނެތެވެ. އެއާޕޯޓަށް ދިމާވާ ހުރިހާ ކަމެއް ބޮލު އަޅައިގެން ތިބީ ގަމުގެ އޮފީހުގައި ދެތިން ކުއްޖެކެވެ. ހުރިހާ މައްސަލަތަކާއި ކުރިމަތިލާން ޖެހެނީ މި ކުދިންނެވެ. ވެރިން މާލޭގެ ފިނި ކޮޓަރީގައެވެ.\nއައްޑޫ އެއާޕޯޓު ތަރައްްޤީގެ ވާހަކައަކީ ކޮންމެ ރައީސަކުވެސް ހަމައެކަނި ދައްކާލާ ވާހަކައަކަށް ވަނީ ވެފައެވެ. ރައީސުންގެ އަބަދުވެސް ވާހަކައަކީ އައްޑޫ ތަރައްްޤީ ނުކުރެވި ރާއްޖެ ތަރައްޤީ ނުވާނެ ވާހަކައެވެ. އެވާހަކަތައް އައްޑޫ ރައްޔިތުންގެ ބޮލަށް ކިތަންމެ ފަހަރަކު ވިސްނައިދީފިއެވެ. ނަމަވެސް ކަން އޮތީ އެމަގުން ނޫންކަން މިދަނީ ފެންނަމުންނެވެ.\nރާއްޖޭގެ އެންމެ ދެކުނުން އައްޑޫ ނުހިމަނައި ރާއްޖެ މިދަނީ ތަރައްޤީ ކުރަމުންނެވެ. އައްޑޫ ރައްޔިތުންގެ އާބާދީ ބޮޑުވުމަކުން ވީ ފައިދާއެއް ނެތެވެ. އޭގެ ބަދަލުގައި ބޮޑު އާބާދީން ބައިބައިވުން އުފައްދައި މުޅި އައްޑޫވަނީ ސިޔާސީ ބޭނުންތަކަށް ބައިބައި ކޮށްލާފައެވެ. ގަމުގެ އެއާޕޯޓުގެ ކަންކަންވެސް އޮތީ މި އުސޫލުން ބައިބައި ކޮށް ކުރިއަށް ނުގެންދެވޭނެ އުސޫލަކަށް ބަދަލުކޮށްފައެވެ.\nއައްޑޫ އެއާޕޯޓު ކުންފުނި މިއަދު އުފައްދާފައިވަނީ އެސްޓިއޯ، އެމްއޭސީއެލް އަދި ކާސާ ހޯލްޑިންގެ އިތުރުން ފިނޭންސްގެ ހިއްސާ އާއި އެކުއެވެ. ކުންފުނި ހިންގަން ބޭނުންވާ ފައިސާ އާއި މަގު ސަރުކާރުން ފަހިކޮށްނުދީ އެއާޕޯޓު ތަރައްޤީ ކުރެވޭނެ ގޮތެއް ނެތެވެ.\nސަރުކާރުގެ ބޮޑު ހިއްސާއެއް އޮވެ އައްޑޫ އިންޓަނޭޝަނަލް އެއާޕޯޓު ތަރައްޤީ ނުކުރެވި އޮތުމަކީ ސަރުކާރަށް ބަހަނާ ދެއްކޭނެ ކަމެއް ނޫނެވެ. ސިޔާސީ ކަމަކަށް އައްޑޫ އެއާޕޯޓު ހަދާފައި އޮތް އޮތުން ނިމުމަކަށް ނުގެނެސް އައްޑޫ އެއާޕޯޓު ތަރައްްޤީ ނުކުރެވޭނެއެވެ. އެހެން ނޫންނަމަ އަބަދުވެސް އެއާޕޯޓުގެ ވާހަކަ އިވޭނީ ކޮންމެވެސް އިންތިހާބެއް ބޯމަތިވުމުންނެވެ.\nއައްޑޫ ރައްޔިތުންގެ ވިސްނުން އެއާޕޯޓާއި މެދު ގެންގުޅޭ އުސޫލު ބަދަލުކޮށްލަން ފެނެއެވެ. ކޮންމެ އައްޑޫ ރައްޔިތަކުވެސް އައްޑޫ އިންޓަނޭޝަނަލް އެއާޕޯޓުގެ ވާހަކަ ކޮންމެ ދުވަހަކު ދައްކަން ފަށަންވީއެވެ. އެވާހަކަ ތައް ސަރުކާރުގެ ކަންފަތަށް އިއްވެން އޮތް ގޮތަކަށް އިއްވަންވީއެވެ. ސޯޝަލް މީޑިއާގައި މިވާހަކަ ގިނަގިނައިން ހިއްސާ ކުރަން ފަށަންވީއެވެ. ސަރުކާރުގެ އިސްވެރިން ޓެގްކޮށް ރައްޔިތުންގެ ޝުއޫރު ބުނެދޭންވީއެވެ. ސަރުކާރުގެ ސިޔާސަތުތަކުން އައްޑޫ ބާކީ ކުރާ ވާހަކަ ހަރުއަޑުން ގޮވަންވީއެވެ.\nމަޑުން ތިބެގެން އައްޑޫ ރައްޔިތުންނަށް ތަރައްޤީ ނުލިބޭނެކަން މިއަދު ގަބޫލް ކުރަންވެއްޖެއެވެ. އައްޑޫ ރައްޔިތުންގެ މައި ދޮރާށީގެ މިލްކުވެރިކަން އައްޑޫ ރައްޔިތުން ހޯދައި، ބައިނަލް އަގްވާމީ ދުނިޔެ އާއި އައްޑޫ ގުޅާލުމަށް ރައްޔިތުން ކަމަރު ބަނަންވީއެވެ.


Registration gai makaru eba hadhaa, Aaa form eh hushahalhan jehey: Idhikolhu | Mihaaru\nއިދިކޮޅު ޕާޓީތަކުގެ ޕްރެސް ކޮންފަރެންސެއްގައި ނިޔާޒް (ކ) އާއި ޖުމްހޫރީ ޕާޓީގެ ނައިބު ލީޑަރު ޑރ. ހުސެއިން ބައިވެރިވެވަޑައިގަންނަވަނީ. --ފޮޓޯ/ނިޝާން އަލީ\nރަޖިސްޓްރޭޝަންގައި މަކަރު އެބަހަދާ، އާ ފޯމެއް ހުށަހަޅަން ޖެހޭ: އިދިކޮޅު\n22 ޖުލައި 2018 - 20:15 20 comments\nސެޕްޓެމްބަރު 23 ގައި އޮންނަ މި އަހަރުގެ ރިޔާސީ އިންތިޚާބު ކާމިޔާބު ކުރަން އިއްތިހާދުވެފައިވާ އިދިކޮޅު ޕާޓީތަކުން ބޭއްވި ޕްރެސް ކޮންފަރެންސެއްގައި އެމްޑީޕީގެ ޗެއާޕާސަންގެ ނައިބު އަލީ ނިޔާޒް ވިދާޅުވީ ވޯޓުލާން ރަޖިސްޓަރީ ކުރުވުމުގެ ނަމުގައި ކަންބޮޑުވާ ކަންތައްތަކެއް ހިންގަމުންދާ ކަމަށެވެ. އެންމެ ބޮޑު ބިރަކީ، ރަޖިސްޓަރީ ކުރުވާ ގިނަ އަދަދެއްގެ ފޯމުތައް އިލެކްޝަންސް ކޮމިޝަނަށް ހުށަނާޅައި ވޯޓުލުމުގެ ހައްގުން އެތައް ބަޔަކު މަހްރޫމް ކުރުން ކަމަށް އޭނާ ވިދާޅުވި އެވެ.\nނިޔާޒް ތުހުމަތު ކުރެއްވި ގޮތުގައި، ސަރުކާރުގެ މިނިސްޓްރީތަކާއި ކުންފުނިތަކުގެ މުވައްޒަފުން ލައްވައ ޕީޕީއެމުން، ރަޖިސްޓަރީ ކުރުވަނީ ވެސް އިންތިޚާބުގައި މަކަރު ހަދައި އޮޅުވައިލުމަށެވެ. އެ އޮޅުވާލުންތަކުގައި، އިލެކްޝަންސް ކޮމިޝަންގެ ބައިވެރިވުން ހިމެނޭ ކަމަށް ވެސް އޭނާ ތުހުމަތު ކުރެއްވި އެވެ.\n"މި ގޮތަށް ރަޖިސްޓަރީ ކުރާއިރު އެންމެ ބިރުވެރި ކަމަކީ އެ ފޯމުގައި އެ މީހަކު ވޯޓުލާން ރަޖިސްޓަރީވާ ތަނެއް ވެސް ލިޔެފައި ނޯންނަ ކަން. އެ ބައި ފުރަނީ، ކުންފުނިތަކުން ކަމަށް ވަނީ. އެހެންވީމާ އަޅުގަނޑުމެން އިލްތިމާސް ކުރަން، މަޖުބޫރު ވެގެން އެ ފަދަ ފޯމެއްގައި ސޮއިކުރި ނަމަވެސް ދެ ވަނަ ފަހަރަށް، ތިބޭފުޅުންނަށް އިތުބާރު ހިފޭ ތަނެއްގައި ރަޖިސްޓަރީ ކުރައްވާށޭ. ދެ ވަނަ ފަހަަރަށް ފޯމު ހުށަހެޅުމަކީ މައްސަލައެއް ނޫން ކަަމަށް އިލެކްޝަންސް ކޮމިޝަނުން ވެސް ވިދާޅުވެފައި ވަނީ،" ނިޔާޒް ވިދާޅުވި އެވެ.\nއިދިކޮޅު ކޯލިޝަންގެ ބައެއް ބޭފުޅުން މިދިޔަ ހަފުތާގައި އިލެކްޝަންސް ކޮމިޝަންގައި. - ފޮޓޯ: އެމްޑީޕީ\nއޭނާ ވިދާޅުވީ، ރަޖިސްޓަރީ ވުމަށް އެދި ފޯމު ހުށަހެޅުމަށް ފަހު އިލެކްޝަންސުން ދޭ ލިޔުން ހޯދުމަކީ ވެސް މި ހާލަތުގައި ކުރަން މަޖުބޫރު ކަމެއް ކަމަށެވެ. އެއީ، އެއްވެސް ގޮތަކުން، ވޯޓުގެ ހައްގު ގެއްލިޔަ ނުދޭން ކަމަށް ވެސް ވިދާޅުވި އެވެ.\n"އިންތިޚާބުގައި މަކަރު ހަދަން ބޭނުން ކުރަން ރާވާފައިވާ އުކުޅުތައް އަޅުގަނޑުމެންނަށް އެބަ އެނގޭ. އަޅުގަނޑުމެން ރައީސް ޔާމީންގެ އެ އަތްބައި ބަލައިފިން. އެ އަތްބައިގެ އެއްބަޔަކީ ނުބައި ތަންތަނަށް ރީ-ރެޖިސްޓަރީ ކުރުވުން،" ނިޔާޒް ވިދާޅުވި އެވެ.\nއެންމެ ހަތް ރިސޯޓުގައި ވޯޓު ފޮށި ބަހައްޓަން ނިންމުމާއި ނުކުޅެދުންތެރިކަން ހުންނަ މީހުން ވޯޓުލާން އިލެކްޝަންސް ކޮމިޝަންގެ އޮފިޝަލުން އެހީވުމާއި ދަފްތަރުގެ ރަޖިސްޓަރީ ފަދަ ކަންކަމަކީ ވެސް އޮޅުވައިލަން ހިންގަން އުޅުނު އަަމަލުތަކެއް ކަމަށާއި ސަރުކާރުން ބޭނުންވި ގޮތަށް އެކަން ކާމިޔާބު ނުވީ ރައްޔިތުން ދޫދޭން ބޭނުން ނުވުމުން ކަމަށް ވެސް އޭނާ ވިދާޅުވި އެވެ.\nވޯޓުލާން ރަޖިސްޓަރީ ކުރުމުގެ ޝަކުވާތަކާ ގުޅިގެން، އިލެކްޝަންސް ކޮމިޝަނުން މިއަދު ބުނީ، ރަޖިސްޓަރީ ކުރަން ދިން ފޯމު އެ ކޮމިޝަނަށް ހުށަހެޅި ކަމާ މެދު ޝައްކުވާ ނަމަ، އެ ކޮމިޝަނަށް ދެ ވަނަ ފަހަރަށް ފޯމު ހުށަހަޅައިގެން ރަޖިސްޓަރީ ވުމަކީ މައްސަލައެއް ނޫން ކަަމަށެވެ. އޭރުން އެއް ފޯމު ބާތިލްކޮށް، އެ މީހަކު ރަޖިސްޓަރީ ކޮށްދޭނެ ކަމުގެ ޔަގީންކަން ވެސް އިލެކްޝަންސް ކޮމިޝަނުން ވަނީ ދީފަ އެވެ.\nރިޔާސީ އިންތިޚާބަށް، އަދާލަތު ޕާޓީގެ ކެމްޕޭން މެނޭޖަރަކަށް ހަމަޖައްސާފައިވާ އަހްމަދު ނޫމާން ވިދާޅުވި ގޮތުގައި، ވޯޓުލާން ރަޖިސްޓަރީ ކުރުމުގެ ނަމުގައި ސަރުކާރުގެ ކުންފުނިތަކުގެ ބައެއް މުވައްޒަފުންގެ އައިޑީ ކާޑު އަތުލަމުންދާ ކަމުގެ މައުލޫމާތު ވެސް ވަނީ ލިބިފަ އެވެ. އޭގެ އިތުރުން، ސިވިލް ސާވަންޓުންގެ އާއިލާތަކުގެ އައިޑީ ކާޑުގެ މައުލޫމާތު ހޯދަން ވެސް މަޖުބޫރު ކުރަމުންދާ ކަމަށް އޭނާ ވިދާޅުވި އެވެ.\nނޫމާން ވިދާޅުވީ، ރައްޔިތުންގެ ތާއީދު ނޯންނަ ސަރުކާރުތަކުން އިންތިޚާބު ކާމިޔާބު ކުރަން ވަރަށް ގިނަ އުކުޅުތައް ބޭނުން ކުރާ ކަމަށެވެ. އެއް ކަމަކީ، އޭނާ ވިދާޅުވި ގޮތުގައި، ވޯޓުލާން ނުކުންނަ މީހުންގެ އަދަދު މަދުކުރުމެވެ. އަދި ސަރުކާރުގެ އަމަލުތަކުން އެ މަންޒަރު ފެންނަމުންދާ ކަމަށް ވެސް ވިދާޅުވި އެވެ.\n"ތަކުރާރުކޮށް އަޅުގަނޑުމެން މި ދަންނަވަނީ އިލެކްޝަންސް ކޮމިޝަނަކީ މިނިވަން ތަނެއް ނޫން ކަމަށް. ކަންކަން ބަދަލުކުރަން ޖެހޭ ކަމަށް،" ނޫމާން ވިދާޅުވި އެވެ.\nޖުމްހޫރީ ޕާޓީގެ ނައިބު ލީޑަރު ޑރ. ހުސެއިން ރަޝީދު ހަސަން ވިދާޅުވީ، ކިތަންމެ އުކުޅެއް ބޭނުންކޮށްގެން ވެސް އިންތިޚާބުގައި މަކަރު ހަދަން އުޅުނަސް ޕާޓީތަކުން އެ ފުރުސަތެއް ނުދޭނެ ކަމަށެވެ. ރައްޔިތުން ތިބީ އިދިކޮޅު ޕާޓީތަކާ އެކު ކަމަށާއި އިންތިޚާބުގައި ރައީސް ޔާމީން ބޮޑުތަނުން ބަލިކުރާނެ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް އިލެކްޝަންސް ކޮމިޝަން ޖުމްހޫރީ ޕާޓީ އަދާލަތު ޕާޓީ ޕީޕީއެމް


ތިކަމުގައި ދޮންސިއްތީބުގެ ކުށެއްނެތް – ރާނީ 2Mikal News\nތިކަމުގައި ދޮންސިއްތީބުގެ ކުށެއްނެތް – ރާނީ 2\n3 ޖެނުއަރީ 2016, 14:04 |\n(ކުރީގެ ބަޔާއި ގުޅޭ) ދެން އެފަހުން 10 ވަރަކަށް ދުވަސް ވީއިރުވެސް ކައިރީގައި އުޅޭ ގޭގެ މީހުން ދޮންސިއްތީބުގެ ފިރިމީހަ ނުފެންނާތީ، ބަލިވެ އުޅޭ ކަމަށް ހީކޮށް، މީހުން ޚަބަރު އެހީމާ ދޮންސިއްތީބު ކަން ހިނގިގޮތް ކިޔައިދިނެވެ. އަދި އޭނާ މަރާލާފައި އެއްލާލި ތަން ވެސް ބުނެދީފިއެވެ. ދެމް މީހުން ގޮސް އޭނާ ނަގައި ވަޅުލައިފިއެވެ. އަދި ރަށު އޮފީހަށް މިކަން އަންގައިފިއެވެ.\nރަށު އޮފީހަށް ދޮންސިއްތީބު ހާޒިރުކޮށް ސުވާލު ކުރުމުން އިއުތިރާފު ވެއްޖެއެވެ. ދޮންސިއްތީބު، ފިރިމީހާ މަރަލީ ކަމަށް އެއްބަސްވުމުން މާލެ ފޮނުވަން ނިންމަވައި، ދުވަސް ކަނޑައަޅުވައި، ތައްޔާރަށް ހުރުމަށް އަންގަވައިފިއެވެ. ދޮންސިއްތީބު ބުނީ ތިމަންނަ އަމިއްލަ އޮޑި ތައްޔާރުކޮށްގެން އެތާރީޚުގައި ފުރާނެ ކަމަށެވެ. އަދި އޮފީހުން އެގޮތް ގަބޫލުކުރެއްވިއެވެ.\nދޮންސިއްތީބު ކަނޑައެޅުނު ތާރީޚުގައި ފުރައިފިއެވެ. އޭނާ މާލެ ދިޔައިރު ފެންފޯއް ތޮށިން، ވަރަށް ހިމަކޮށް، ރީތި ރޯނު ބޮނޑިއެއް ތައްޔާރުކޮށްގެން ގެންދިޔައެވެ. އޮޑި މާލެގޮސް ވަނުމުން ބަނޑޭރިގެއިން ދޮންސިއްތީބު ބަލާދިޔަ މީހުން އޭނާ ގޮވައިގެން ގެންގޮސް ބަނޑޭރިގޭ ފެންޑާގައި ހުރި ގޮނޑިއެއް ދައްކާފައި އިށީނުމަށް ބުންޏެވެ. ދޮންސިއްތީބު އެގޮނޑީގައި ނުއިށީދެ، އޭނާ ގެންދިޔަ ރޯނުބޮނޑި ބިންމަތީގައި ބާއްވާފައި އެރޯނު ބޮނޑިމަތީގައި އިށީދެއްޖެއެވެ. ބަނޑޭރިގޭ ޕިޔޯނު މިތަން ބަލާފައި މީނާ ކަން ކުރިގޮތުގެ ވާހަކަ އޭރުގެ ރަސްކަމުގައި ހުންވި ރާނީ، ރެހެންދި ޚަދީޖާއަށް ދަންނަވައިފިއެވެ. ދެން ދޮންސިއްތީބު ރެހެންދި ޚާދީޖާ އަރިއަހަށް ހާޒިރުކޮށް ސުވާލު ކުރެއްވުމުން ފިރިމީހާ މަރާލަން ޖެހުނު ގޮތާއި ދޮންސިއްތީބުގެ ރަށުގެ ދިރިއުޅުއްވުމާއި، މާލެ އައީ އަމިއްލަ އޮޑިއެއްގައި ކަމާއި މިކަން ތަފުސީލުކޮށް ދަންނަވައިފިއެވެ. ރާނީ މިވާހަކައިގެ އަޑުއައްސަވައި ވިދާޅުވީ ތިކަމުގައި ދޮންސިއްތީބުގެ ކުށެއްނެތް ކަމަށެވެ. ރަށަށް ދާންވުމުން އަދި ގަނޑުވަރަށް އައުމަށް އަންގަވާފައި ފޮނުއްވަލެއްވީއެވެ.\nދޮންސިއްތީބު ރަށަށް ދާންވެގެން ދިޔަ ދުވަހު ދިނީ ލިޔުމެކެވެ. އޭގައި ވަނީ މިދުވަސްވަރު ދުއްވާ އެއްޗެހި، ކާރު، ސައިކަލު ފަދަ ތަކެތި ނުހުންނާންނާތީ ދޮންސިއްތީބު ރަށު ރައްޔިތުން ކޮނޑުމަތީގައި ގޮނޑިއެއް ފަދަ އެއްޗެއް ބަހައްޓައިގެން އޭގެ މަތީ އެއްތަނުން އަނެއް ތަނަށް ގެންދިއުމަށެވެ. އަދި އޭނާ ފައި ޖެހޭ ކޮންމެ ތަނަކީ ބަންޑާރަ ހިންނައަކަށް ވާނެ ކަމަށެވެ.\nއެގޮތުން އޭނާ މާލެއިން އައިސް ރަށާއި ކައިރިވި ދުވަހު ރަށް ކައިރީ މަހަށް ނިކުމެ ދޯނިފަހަރު އުޅުނެވެ. ދޯނިތަކުގެ ތެރެއިން އޮޑި ދަތުރު ކުރިއިރު ދޯންޏަކަށް ހިބަރެއް ބާނާފައި އެރުވިތަން ދޮންސިއްތީބުއަށް ފެނިގެން އެއީ ކޯއްޗެއްތޯ ސުވާލުކުރުމުން މީހުން ހިބަރެކޭ ބުންޏެވެ. އަދި ހިބަރުގައި އެންމެ މަސް މީރީ ކޮންތަނެއްގައި ތޯ އެހުމުން… …(ނުނިމޭ)


SunOnline: Aharuge IIFA Awards mi mahu 17 gai\nއަހަރުގެ އައިފާ އެވޯޑްސް މި މަހު 17ގައި!\nއައިމިނަތު ލުބާ 09 Sep 2019, 09:09\nކުރިން ބޭއްވި އައިފާ އެވޯޑްސް ހަފްލާގެ ތެރެއިން----\nމިއަހަރުގެ އިންޓަނޭޝަނަލް އިންޑިއަން ފިލްމް އެކެޑަމީ (އައިފާ) އެވޯޑްސް، އިންޑިއާގައި ބާއްވާ ގޮތަށް ހަމަޖައްސައި އެވޯޑު ހަފްލާ މި މަހު 17 ގައި ބޭއްވުމަށް ނިންމައިފިއެވެ.\nމިއީ އައިފާ އެވޯޑު ކުރިއަށް ގެންދާތާ 20 ވަނަ އަހަރެވެ. އެކި ގައުމުތަކުގައި ބާއްވަމުން އެ އެވޯޑު ހަފްލާއަކީ އިންޑިއާގެ ފިލްމު އިންޑަސްޓްރީގެ ތަފާތު ގިނަ އެވޯޑުތަކެއް ދޭ ހަފްލާއެވެ.\nއިންޑިއާގެ މުމްބާއީގައި އެވޯޑު ހަފްލާ ބާއްވާނެކަން ވިޒްކްރާފްޓުން އިއުލާންކޮށްފައި ވާއިރު ވިޒްކްރާފްޓުން ބުނީ މިފަހަރުގެ އެވޯޑު ހަފްލާ ވަކިން ބޮޑަށް ހާއްސަވެގެންދާނެ ކަމަށެވެ. އެއީ މި އަހަރަކީ އައިފާ އެވޯޑްސް ފުރަތަމަ ފަހަރަށް އިންޑިއާގައި ބާއްވާ ފަހަރުކަމުންނެވެ.\nމި އަހަރު ބާއްވާ އައިފާ އެވޯޑު ހަފްލާ މިހާރު ރަސްމީކޮށް ލޯންޗްކޮށްފައިވާއިރު ބޮލީވުޑްގެ ބައެއް ތަރިން އެ ހަފްލާގައި ބައިވެރިވެފައިވެއެވެ.\nއައިފާ އެވޯޑުގެ މަގުސަދަކީ ދުނިޔޭގެ އެކި ކަންކޮޅުތަކުގައި އިންޑިއަން ސިނަމާ ޕްރޮމޯޓުކުރުން ކަމުގައި ވީނަމަވެސް، ހޮލީވުޑް ފިލްމުތަކުގެ އަގު ވަޒަންކޮށް، އިންޑިއާގައި އެއާ ކުރާ ވެބް ސީރީޒްތަކުގެ އަގު ވަޒަންކުރުމަކީ އައިފާ އެވޯޑުގެ ބައެއް އިތުރު މަގުސަދުތައް ކަމަށްވެސް އައިފާ އިންތިޒާމުކުރާ ފަރާތުން ވަނީ މީގެ ކުރިން ބުނެފައެވެ.\nމިދިޔަ އަހަރުގެ އައިފާ އެވޯޑު ބޭއްވީ ތައިލެންޑްގެ ބެންކޮކްގައެވެ.\nމިދިޔަ އަހަރުގެ މޮޅު ބަތަލާގެ އެވޯޑު ލިބުނީ ފިލްމު "މޮމް"އިން ސްރީދޭވީއަށެވެ. އަދި އެންމެ މޮޅު ބަތަލަކަށް ފިލްމު "ހިންދީ މީޑިއަމް"އިން އިރުފާން ހާން ހޮވުނެވެއެވެ.\nމިދިޔަ އަހަރު ބޭއްވި އެވޯޑުގައި އެންމެ މޮޅު ފިލްމުގެ އެވޯޑު ލިބުނީ ވިދްޔާ ބާލަން ލީޑު ރޯލުން ފެނިގެން ދިޔަ ފިލްމު "ތުމްހާރީ ސުއްލޫ"އެވެ. މި އަހަރުގެ އައިފާ އެވޯޑު ނޮމިނޭޝަންތައް ވަރަށް އަވަހަށް އިއުލާންކުރާނެއެވެ.\n"ބާގީ 3"ގެ އާ ލަވައެއް


Apple ge smart gadithakun leygai oxygen huri varu balanee | Mihaaru\nއެޕަލް ވޮޗް ސީރީޒް6ގައި ބްލަޑް އޮކްސިޖަން ސެންސަރެއް އިންނާނެ ކަމަށް ވަނީ ލަފާކުރެވިފައި\nއެޕަލްގެ ގަޑިތަކުން، ލޭގައި އޮކްސިޖަން ހުރި މިންވަރު ބެލޭ ގޮތް ހަދަނީ\n02 އޯގަސްޓް 2020 - 08:25 1 comment\nސްމާޓް ގަޑިތަކަށް އިތުރުކުރަން ޖެހިފައި ހުރި ފީޗާތަކުގެ ތެރޭގައި، އެންމެ ފުރަތަމަ ލިސްޓްކުރާނީ، ލޭގައި އޮކްސިޖަން ހުރި މިންވަރު ދެނެގަތުމެވެ. މިއީ ގާމިން އަދި ފިޓްބިޓްގެ ބައެއް ގަޑިތަކުގައި މިހާރު ވެސް ހުރި ފީޗާއެކެވެ. ނަމަވެސް، މަޝްހޫރު ސްމާޓް ގަޑިތަކަށް އަދި އާންމެއް ނޫނެވެ.\nއެޕަލްގެ ސްމާޓް ގަޑިތަކުގައި، "ބްލަޑް އޮކްސިޖަން" ސެންސަރެއް އަދި ނާޅުވަ އެވެ. މިއީ ސީރީޒް 6ގެ ސްމާޓް ގަޑިތަކުގައި ހިމަނާނެ ފީޗާއެއް ކަމަށް އެބަ ބުނެވެ އެވެ. އެޕަލް އިން ސްމާޓް ގަޑިތަކަށް މި ފީޗާ ގެނައުމަކީ ގިނަ ބަޔަކު އެދި ތިބި ކަމެކެވެ. އެޕަލްގެ އުފެއްދުމެއްގައި ޓެކްނޮލޮޖީއެއް ހިމަނައިފި ނަމަ، އެހެން އެއްޗަކާ އަޅާ ކިޔާނެ ކަމެއް ނެތެވެ. ވާދަވެރިންނަށް ވުރެ ކުރި ހޯދައި، އާންމު ބޮޑު ފަސޭހައެއް ގޮތުގައި، ވަރަށް ފަރުވާތެރިކަމާ އެކު ދަމަހައްޓަ އެވެ.\nއެޕަލް އިން "ސިޕް ސެންސަރު"ތަކެއް ހޯދަން ޓައިވާން ކުންފުންޏަކަށް އޯޑަރުދިން ވާހަކަ، މި އަހަރުގެ ކުރީކޮޅު ދެކެވުނެވެ. މި ސެންސަރުތައް ހޯދަނީ ލޭގައި އޮކްސިޖަން ހުރި މިންވަރު ދެނެގަތުމަށްކަން ޚަބަރުތަކުން ސާފުވެ އެވެ. އެހެންކަމުން ބޮޑަށް ބެލެެވެނީ، ލޭގައި އޮކްސިޖަން ހުރި މިންވަރު ދެނެގަތުމަކީ، އެޕަލް ވޮޗް6ގައި ހިމަނާނެ ފީޗާއެއް ކަމަށެވެ.\nސީރީޒް 6ގެ ސްމާޓް ގަޑިތަކުގައި އެޕަލް އިން ހިމަނާ ހާޑްވެއާގެ ތަފުސީލު ބުނެދޭކަށް އަދި ނޭނގެ އެވެ. އެހެން ނަމަވެސް، ސީރީޒް 6ގެ ގަޑިތައް ފިޔަވައި "ބްލަޑް އޮކްސިޖަން" ސެންސަރެއް އެޕަލް އިން އަޅުވާނީ ވަކިން ކޮން އެއްޗެއްގައި ހެއްޔެވެ. އެޕަލް އަކީ އުފެއްދުންތަކާ ބެހޭ ގޮތުން، އެންމެ ފަހު ވަގުތުގައި ނޫނީ، ސަޅިކަނޑާ ބައެއް ނޫނެވެ.\nއެޕަލްގެ ސްމާޓް ގަޑިތަކުގައި މިހާރު ވެސް ބޭނުންކުރެވޭ "ހާޓް ރޭޓް" ސެންސަރަކީ، ލޭގައި އޮކްސިޖަން ހުރި މިންވަރު ކޮންމެވެސް ވަރަކަށް ދެނެގަންނަ އާލާތެއް ކަމަށް ވެ އެވެ. ނަމަވެސް، ސިއްހީ އިދާރާތަކުން ބަލައިގަންނަ ފެންވަރުގެ އާލާތަކަށް ގަޑިތައް ހެދުމަށްޓަކައި ވަކި "ސިޕް" ސެންސަރުތަކަކަށް ބޭނުންޖެހެ އެވެ. އެޕަލް އަކީ ނަމަކަށް ކަންކުރާ ކުންފުންޏަކަށް ނުވާތީ މަސައްކަތްތައް ހަރުދަނާކުރަނީ އެވެ.\nއެޕަލް އިން ކޮންމެ އަހަރަކު ވެސް ސްމާޓް ގަޑިތައް އާންމުކުރަނީ އައިފޯނަށް ފަހު އެވެ. މި އަހަރަށް ޚާއްސަ ހަފުލާ – އައިފޯން 12 އާންމުކުރާ ހަފުލާ – ތަންކޮޅެއް ލަސްކޮށްފައި ވާތީ، ސްމާޓް ގަޑިތަކާ ބެހޭ ތަފުސީލު ވެސް އެ ތާރީޚަށް ލަސްވެގެން ދާނެ އެވެ. ދެން އޮތް ގޮތަކީ ކޮންމެ ވެސް އެހެން ތާރީޚެއްގައި ގަޑިތައް ދައްކާލުމެވެ.\nއިތުރު ލިޔުންތައް އައިފޯން އެޕަލް އައިއޯއެސް\nއެޕަލް ގަޑިތައް ހެދީ އަގު ހެޔޮކުރެވޭނެ ގޮތަށް\nއެޕަލް ގަޑިތަކާ އެކު އެޑަޕްޓަރެއް ނުލިބޭނެ\nއެޕަލް ވޮޗް 5: ފަސް ވަނަ ޖީލުގެ ގަޑިތައް